Covid-19: Sanitizer commehen muhimmeh noon, saiboani baraabaru | Mihaaru\nސައިބޯނި ލައިގެން އަތް ދޮންނަނީ: އަތް ސާފު ކުރުމަށް އެންމެ ރަނގަޅީ ސައިބޯނި ލައިގެން އަތް ދޮވުން ކަމަށް ޑޮކްޓަރުން ވިދާޅުވޭ--\nކޮވިޑް-19: ސެނެޓައިޒާ ކޮންމެހެން މުހިންމެއް ނޫން، ސައިބޯނި ބަރާބަރު\n08 މާޗް 2020 - 12:346comments\nއެންމެ ފަހުން ރާއްޖެއިން ވެސް ކޮވިޑް-19 ނުވަތަ ކޮރޯނާވައިރަސް މި ވަނީ ފެނިފަ އެވެ. މިހާރު މި އޮތީ ރައްކާތެރިކަމުގެ ފިޔަވަޅު އަޅައި، ހަމަޖެހިލައިގެން ތިބެ ކަންކަން ކުރަން ޖެހޭ ވަގުތު އައިސްފަ އެވެ.\nސިއްހީ ތަޖުރިބާކާރުން ދޭ ނަސޭހަތަކީ، އަމިއްލަ ސާފުތާހިރުކަން ރަނގަޅުކޮށްފި ނަމަ މިއީ ވަރަށް ފަސޭހައިން ސަލާމަތްވެވި، ރައްކާތެރި ވެސް ވެވޭނެ ރޯގާއެއް ކަމެވެ. ގިނައިން އަތް ދޮވުމާއި މޫނުގައި އަަތް ނުކޭއްތުން ފަދަ ވަރަށް އާދައިގެ ކަންކަމުން، މި ވައިރަސް އަށް މަގު ބަންދުކޮށްލެވެ އެވެ.\nމިހާރު އެންމެ ޑިމާންޑް ބޮޑު އެކައްޗަކީ އަތް ދޮންނަން ބޭނުން ކުރާ ސެނިޓައިޒާ އެވެ. އެސްޓީއޯ އިން ވަނީ އާންމުންނަށް ސެނެޓައިޒާ ވިއްކުން ހުއްޓާލައިފަ އެވެ. މި ވަގުތު އެ ކުންފިން އެ ބާވަތް ފޯރުކޮށްދޭން އިސްކަން ދެނީ ސިއްހީ ދާއިރާގެ ތަންތަނަށެވެ. އެއީ ދުނިޔޭގެ އެހެން ގައުމުތަކުގައި ވެސް މި ހާލަތުގައި ކަން ކުރަމުން އަންނަ ގޮތެވެ.\nބައެއް ފާމަސީތަކާއި ފިހާރަތަކުން ސެނިޓައިޒާ ކޮންމެވެސް ވަރަކަށް ލިބެން އެބަ ހުއްޓެވެ. އެކަމަކު އަގު ވަނީ މައްޗަށް ގޮސްފަ އެވެ.\nމިހާރު އުފެދޭ ސުވާލަކީ އަތް ސާފުކުރަން އެންމެ ރަނގަޅީ ސެނިޓަައިޒާ ހެއްޔެވެ؟ ނުވަތަ ސައިބޯނި ހެއްޔެވެ؟\nއަތް ސާފުކުރަން ބޭނުންކުރާ ސެނިޓައިޒާ ފުޅިއެއް\nއެތެރެހަށީގެ ހާއްސަ ޑޮކްޓަރު މުހައްމަދު އަލީ ވިދާޅުވީ އަތްދޮވެ ސާފުކުރަން އެންމެ މުހިންމީ ސައިބޯނި ކަމަށެވެ. އެހެންކަމުން ޖަރާސީމާއި ވައިރަސްގެ ދުވަސް ދުއްވާލަން ސެނަޓައިޒާއަށް ވުރެ ސައިބޯނި މާ ރަނގަޅު ކަމަށް އޭނާ ވިދާޅުވި އެވެ.\n"ސެނަޓައިޒާ މިވާ ގޮތަކީ މާ އަވަހަށް ހިކެނީ. އެހެންވެ މުޅި އަތް ސާފުނުކުރެވޭ ފަހަރު އާދޭ. އޭގެ ބަދަލުގައި ސައިބޯނިން އަތް ދޮންނަ ނަމަ މުޅި އަތް ރީއްޗަށް އެބަ ދޮވެވޭ،" ޑރ. މުހައްމަދު އަލީ ވިދާޅުވި އެވެ.\nއަތްދޮވެފިންތަ؟ އަތް؟ އަހަރެންވެސް ބޭނުންކުރަނީ ލަކުސް ސައިބޯނި! އަގުބޮޑު އެއްޗެހި ދޫކޮއްލާ! #އަހަރެންވެސްއަތްދޮވެފިން#ކޯވިޑް19 pic.twitter.com/yTOiRYYp6N\n— Dr. Mohamed Ali (@Moxamedalu) March 8, 2020\nއަތް ދޮންނަން ރަނގަޅީ އާދައިގެ ސައިބޯނި ކަމަށް ވިދާޅުވެ ޑޮކްޓަރު ކުރެއްވި ޓްވީޓް\nއޭނާ ވިދާޅުވި ގޮތުގައި ސައިބޯނި ލައިގެން އަތް ދޮންނަ ކޮންމެ ފަހަރަކު އަތުގައި ހުންނަ ވައިރަހާއި ޖަރާސީމްތަކުގެ 98 ޕަސެންޓް ނައްތާލެވެ އެވެ. އަދި އެންމެ ސައިބޯންޏަކުން ގިނަ ބަޔަކު ބޭނުން ކުރިޔަސް މައްސަލައެއް ނެތް ކަމަށް ޑރ. މުހައްމަދު އަލީ ވިދާޅުވި އެވެ.\n"އަތްލާ ހިސާބުން އެ ޖަރާސީމްތައް މަރުވޭ. އެހެންވީމަ އެހެން މީހަކު އެ ސައިބޯނީގައި އަތްލި ނަމަވެސް ޖަރާސީމެއް ނާރާނެ،" އޭނާ ވިދާޅުވި އެވެ.\nވަކި ވައްތަރެއްގެ ސައިބޯންޏެއް ވެސް މުހިންމެއް ނޫނެވެ. އެންމެ އާދައިގެ ސައިބޯނިން އަތް ދޮވުނަސް ޖަރާސީމާއި ވައިރަސްތަކުން ސަލާމަތްވެވޭނެ ކަމަށް، ސިއްހީ ތަޖުރިބާކާރުން ބުނެ އެވެ.\nކޮންމެހެން އަތް ދޮންނަންވީ ހާލަތްތައް\n- ކާބޯތަކެތި ތައްޔާރު ކުރުމުގެ ކުރިންނާއި ފަހުން\n- ކާން ފެށުމުގެ ކުރިން\n- ބަލި މީހަކަށް އެހީތެރިވުމުގެ ކުރިންނާއި ފަހުން\n- ފާހާނާ ބޭނުން ކުރުމުގެ ފަހުން\n- ކިނބިހި އެޅުމަށް ފަހު\n- ޖަނަވާރެއްގައި އަތް ލުމަށް ފަހު\n- ކުނީގައި އަތްލުމަށް ފަހު\nކޮރޯނާވައިރަސްއާ ބެހޭ ގޮތުން މިހާތަނަށް ސައިންސްވެރިންނަށް ލިބުނު މައުލޫމާތުތަކުން އާންމުންނަށް ގެނެސް ދޭނެ އުފާވެރި ޚަބަރަކީ، އެހާ ފަސޭހައިން އެއިން ރައްކާތެރިވެވުމެވެ. އެހެންކަމުން ފުރަތަމަ އެ ވައިރަސް ފެތުރެން ފެށުމާ އެކު، ސާފުތާހިރުކަމަށް ސަމާލުކަން ދޭން، ކަމާ ބެހޭ ފަރާތްތަކުން އަންނަނީ އިރުޝާދު ދެމުންނެވެ.\nފާހާނާ ތަށީގައި އިށީންނައިރު ޓިޝޫ އެޅުމަކީ މޮޔަ ކަމެއް


ދިވެހި ފިލްމް “ލީނާ” ލީކް ކޮށްލައިފި!\nOctober 16, 2019 10:25:43\nމިއަހަރު ޖުލައި މަހުގެ ދެވަނަ ދުވަހު ރިލީޒްކުރި، އަބްދުﷲ މުއާޒް (މުއާ) ޑައިރެކްޓްކުރި ފުރަތަމަ ފީޗާ ފިލްމް، “ލީނާ” ގެ ކޮޕީއެއް ޔޫޓިއުބްގައި ލީކް ކޮށްލައިފިއެވެ.\nމީގެ އަހަރުތަކެއް ކުރިން ވިޔަފާރިވެރިންގެ ޖަމިއްޔާގެ ފާހަނާ ތެރޭގައި މަރާލާފައި އޮއްވާ ފެނުނު އެ ޖަމިއްޔާގެ ސެކެރެޓަރީ އަޒްލީނާ ނަފީސްގެ މަރުގެ ހާދިސާއިން އިންސްޕަޔާރ ވެގެން މުއާ ތައްޔާރުކުރި މިފިލްމް ސިނަމާގައި ޕްރީމިއާކުރުމުގެ އިތުރުން އެހެން އެއްވެސް ގޮތަކަށް އަދި ފިލްމް ރަސްމީކޮށް ރިލީޒްކޮށްފައެއްނުވެއެވެ. އެހެންނަމަވެސް މި ފިލްމްގެ ކޮޕީއެއް މިހާރު ޔޫޓިއުބްގައި ދަނީ ދައުރުވަމުންނެވެ.\nލީކް ވެފައިވާ “ލީނާ”ގެ ކޮޕީގައި “ވޯޓާ މާކް” އެއްހުރިއިރު، މި ވޯޓާ މާކްގައި އިނގިރޭސިއަކުރުން ލިޔެފައިވަނީ، “ސައްޔާހް އައްބާސް” މިހެންނެވެ. އަދި ޔޫޓިއުބްއިން ހާމަވާ މައުލޫމާތުން އެނގޭގޮތުގައި، މި ކޮޕީ ޔޫޓިއުބްއަށް ލާފައިވަނީ މީގެ3ދުވަސްކުރިންނެވެ. އަދި މިހާތަނަށް ލީނާ ފިލްމްގެ މި ކޮޕީ ސޯޅަހާސްމީހުންނަށްވުރެ ގިނަ މީހުން ވަނީ ބަލާފައެވެ.\nމިކަމާއި ގުޅޭގޮތުން މުއާގެ ބަހެއް ހޯދުމަށް މި ނޫހުން ގުޅާލުމުން މުއާ ބުނީ، އާއްމުކޮށްއެގޮތަށް ފިލްމްގެ ކޮޕީގައި ޖަހާފައި ހުންނަ ނަންނަމަކީ ފިލްމް އަޅުވަން ހަވާލުކުރާ ރަށްރަށުން ފިލްމްގެ ކޮޕީއާއި ހަވާލުވާ ފަރާތުގެ ނަންކަމަށެވެ.\n“ފިލްމެއް ނެރުނީމަ ބަޔަކު ފައިވިއްދާފަ ތިބޭވިއްޔާ އެކަންކުރާނެ ގޮތެއް ހޯދަން. އެހެންވީމަ އެބަޔަކު ކާމިޔާބު ކޮއްފަ އެއޮތީ.” މުއާ ބުންޏެވެ.\nމިފިލްމު ޔޫޓިއުބުއިން ނެގުމަށް މަސައްކަތް ކުރަންތޯ މި ނޫހުން ސުވާލުކުރުމުން މުއާ ބުނީ އެއީ ބޭކާރު ކަމެއް ކަމަށާއި، ޔޫޓިއުބު އިން ނަގާއިރަށް ހަމަ އެހެން ބަޔަކު އެހެންތަނަކަށްލާނެ ކަމަށެވެ. މިމައްސަލަ ފުލުހުންނަށް ހުށައަޅާފައި ނުވާނެ ކަމަށްވެސް މުއާ ބުންޏެވެ.\nފަހަކަށްއައިސް ދިވެހި ފިލްމީ އުފެއްދުންތަކުގެ ތެރެއިން، ޔޫސުފް ޝަފީއު(ޔޫއްޕެ)ގެ “ނޯޓީ 40” އަދި ނަހުލާގެ “4426” ވެސް ވަނީ އޮންލައިންކޮށް ލީކް ކޮށްލައިފައެވެ.\nމުނިފޫހިފިލުވުން ލީނާ ދިވެހި ފިލްމު އިންޑަސްޓްރީ


IGMH Gai Caesarean Hadhaafai Oi Meehaku Masthuvaa Thakethi Beynun Kohffi - Vaguthu\nކޮވިޑް-19: ހާލަތަށް ބަދަލެއް ނައިސް އަދަދުތައް މައްޗަށް - 8 ގަޑިއިރު ކުރިން\nއައިޖީއެމްއެޗްގައި ސިޒޭރިއަން ހަދާފައި އޮތް މީހަކު މަސްތުވާތަކެތި ބޭނުންކޮށްފި\nއައިޖީއެމްއެޗްގައި ސިޒޭރިއަން ހަދާ، އެޑްމިޓް ކޮށްފައި އޮތް ޒުވާނަކު މަސްތުވާތަކެތި ބޭނުންކުރި މައްސަލަ އެއް ފުލުހުން ބަލަން ފަށައިފިއެވެ.\nމައުލޫމާތު ލިބިފައިވާ ގޮތުގައި އެއަންހެންމީހާ އެޑްމިޓް ކޮށްފައި އޮތީ އައިޖީއެމްއެޗްގެ އަލަށް ހެދި އިމާރާތުގެ އަށްވަނަ ބުރީގައެވެ. އަދި އޭނާ މަސްތުވާތަކެތި ބޭނުންކޮށްފައިވަނީ ފާހާނާ ތެރެއަށް ވަދެއެވެ.\nއެގިފައިވާ ގޮތުގައި އެ އަންހެން މީހާ މަސްތުވާތަކެތި ބޭނުންކުރާ މައްސަލަ ފުލުހަށް ހުށައެޅީ އާއިލާއިނެވެ.\nފުލުހުން ވިދާޅުވީ އައިޖީއެމްއެޗްގައި މަސްތުވާތަކެތި ބޭނުންކޮށްގެން މައްސަލަ އެއް ހުށައަޅައިފައި ވުމުން އެމައްސަލަ ތަހުގީގު ކުރަމުން ދާކަމަށެވެ. ނަމަވެސް އެކަމާއި ބެހޭ އިތުރު މައުލޫމާތެއް ފުލުހުން ހާމަ ކޮށްފައެއް ނުވެއެވެ.\nމިކަމާއި ބެހޭގޮތުން އައިޖީއެމްއެޗްގެ ފަރާތުން ބަހެއް ވަނީ ލިބޭ ގޮތް ނުވެފައެވެ. އައިޖީއެމްއެޗްގެ ފަރާތުން މިކަން ދޮގު ކޮށްފައެއް ނުވެއެވެ. ނަމަވެސް، ފުލުހުން ތަހުގީގު ކުރަމުންދާ މައްސަލަ އެއް ކަމަށް ބުނެ އެެއްވެސް މައުލޫމާތެއް ހިއްސާކުރަން ވަނީ ދެކޮޅުހަދާފައެވެ.\nމި މައްސަލަ ފުލުހުން ބަލަމުންދާއިރު މަސްތުވާތަކެތި ބޭނުންކޮށްގެންހުރެ ހުޅުމާލޭ ހޮސްޕިޓަލުގެ އެމްބިއުލައިންސް ދުއްވަނިކޮށް އެހޮސްޕިޓަލުގެ ޑްރައިވަރަކު ވަނީ ހައްޔަރުކޮށްފައެވެ.\nޖެނުއަރީ 15, 2019 13:48\nޖަޒީރާގަ މަސްތުވާ އެއްޗެހި ގިނަވޭ.\nޖެނުއަރީ 15, 2019 13:57\n2019ހާދަ ކުރީގައޭ މިއުޅެނީ..\nޖެނުއަރީ 15, 2019 14:19\nޙުވާ މި ބުނީ ???\nޖެނުއަރީ 15, 2019 14:02\nމިހާރު ކޮންމެ ދުވަހަކު އިރު އަރާތަނުން އިވޭ ޚަބަރަކީ މުޅިން ބިރުވެރި ކަންތަކާބެހޭ ވާހަކަ!\nތިއީ އާންމު ކަމެއް!\nޖެނުއަރީ 15, 2019 14:15\nފުލުހުންގެ ބަނޑު ޝައްކު އަޅާ އަޅާ ޝާޢިރުންގެ ބަނޑަށްވުރެ ބޮޑު ވެއްޖެ !\nޖެނުއަރީ 15, 2019 14:28\nޖެނުއަރީ 15, 2019 17:38\nޖެނުއަރީ 15, 2019 18:39\nދީނަށް ފުރައްސާރަކުރުމާއި މަސްތުވާ އެއްޗިހި ބޭނުންކުރުން 2023 އާ ހަމަޔަށް މިރާއްޖޭގައި އާއްމުވާނެ. ކަންމަތީ ފިހާރައިން ރާ ގަންނަން ލިބޭނެ. މިކަންކަން ބަލާކަށް ފުލުހުންނަކަށް ވެސް ކުޅަދާނައެއް ނުވާނެ. ޅިޔަނަމަށް ވާތި. ރަސޫލާ ދުއާ ދަންނަވާފައި ވާ ފަދަ ވެރިކަމެއްގައި މިފަދަ ކަންކަން އާއްމުވާނެ. އަޅުގަނޑުމެންނަށް އޮތީ ބާރަށް އަތްތެޅުން. ބާރަށް އަތްޖަހާ!


MDP Ge Gaumee Majleehu Ge Badhdhaluvumeh Mirey, Raees Solih Vaahakafulhu Dhakkavaane - Vaguthu\nއެމްޑީޕީގެ ގައުމީ މަޖިލީހުގެ ބައްދަލުވުމެއް މިރޭ، ރައީސް ސޯލިހް ވާހަކަފުޅު ދައްކަވާނެ\nއެމްޑީޕީގެ ގައުމީ މަޖިލީހުގެ ޖަލްސާގެ ތެރެއިން - ވަގުތު އިމޭޖެސް: އަމީން ފަހުމީ\nވެރިކަން ކުރާ މައި ޕާޓީ، އެމްޑީޕީގެ ގައުމީ މަޖިލީހުގެ ބައްދަލުވުމެއް މިރެއަށް ތާވަލުކޮށްފިއެވެ.\nމި ބައްދަލުވުމުގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލިހުގެ ރައީސް މުހައްމަދު ނަޝީދު ވެސް ވާހަކަފުޅު ދައްކަވާނެއެވެ.\nއެމްޑީޕީއިން ބުނި ގޮތުގައި އެ ޕާޓީގެ ގައުމީ މަޖިލީހުގެ މި ބައްދަލުވުން އޮންނާނީ މިރޭ 8:30 ގައެވެ. އެ ބައްދަލުވުމަކީ ޒޫމް މެދުވެރިކޮށް އޮންލައިންކޮށް ބާއްވާ ބައްދަލުވުމެއް ކަމަށް އެ ޕާޓީއިން ބުނެއެވެ.\nމީގެ އިތުރުން އެމްޑީޕީގައި ހުސްވެފައިވާ ސެކްރެޓަރީ ޖެނެރަލްގެ މަގާމަށް މީހަކު އައްޔަން ކުރުން ވެސް މި ބައްދަލުވުމުގެ އެޖެންޑާގައިވެއެވެ. އަދި ކުރިއަށް އޮތް ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްގީގެ ކޮމިޓީތަކުގެ އިންތިޚާބާ ގުޅޭ ގޮތުން މަޝްވަރާ ކުރުން ވެސް އެޖެންޑާގައި އެބަ އޮތެވެ.\nއޭޕްރީލް 10 ގައި ބާއްވަން ހަމަޖެހިފައިވާ ކައުންސިލް އިންތިޚާބާއި އަންހެނުންގެ ކޮމިޓީތަކުގެ އިންތިޚާބަށް އެމްޑީޕީއިން އަދި ކެމްޕޭން ހަރަކާތްތައް ގެންދަނީ އޮންލައިންކޮށެވެ. އެކަމަކު އެޗްޕީއޭގެ ގައިޑްލައިންގައިވާ ގޮތުގެ މަތިން ކަރަންޓީނު ވާން ޖެހޭ ގޮތަށް ލީޑާޝިޕް އިން ކެމްޕޭން ދަތުރުތައް އަދި ކުރައްވާނެ ކަމަށް ރައީސް ނަޝީދު ދާދި ފަހުން ވިދާޅުވެފައިވެއެވެ.\nކައުންސިލް އިންތިޚާބާއި އަންހެނުންގެ ކޮމިޓީތަކުގެ އިންތިޚާބަށް އެމްޑީޕީއިން ކެމްޕޭން ކުރަމުން ދަނީ "ރަށްވެހި ފަތިސް" ޝިއާރުގައެވެ. މި އިންތިޚާބުގައި އެމްޑީޕީގެ 800 އަށް ވުރެ ގިނަ ކެންޑިޑޭޓުން ވާދަކުރާއިރު އެމްޑީޕީގެ ޓިކެޓުގައި ވާދަކުރާ ބައެއް ކެންޑިޑޭޓުން ދަނީ ނަން އަނބުރާ ގެންދަމުންނެވެ.\nފެބުރުއަރީ 14, 2021 14:46\nއަނެއްކާވެސް ރައްޔިތުން ފެލާލާނެ ގޮތެއް ރާވާލަނީދޯ ހުރިހާ ވަގުން އެއްތަންވެ ސައްލާކޮއްގެން..\nފެބުރުއަރީ 14, 2021 18:48\nމިތާނގައި ތިބޭނީ 10 މީހުންތަ؟\nފެބުރުއަރީ 14, 2021 19:12\nއަސްތާ ވެބުކެމް ދޯ\nފެބުރުއަރީ 14, 2021 22:44\nކޮންމެ ބައްދަލުވުމެއްބޭއްވިޔަސް އަހަރުމެން އެމްޑީޕީ މާލޭ މީހުން މާލެސިޓީ ކައުންސިލްއަށް އެމްޑީޕީ ޕަޕެޓުން ދެން ނުހޮވާނެ! އަންނި އާއި އަސްލަންޓޭ މާލެ ސިތީގެ ހުރިހާ ސަރަހައްދެއް މާޅެ ސިޓީކައުންސިލްގެ އަތުން ނިގުޅައިގަނެ ލާމަރުކަޒީ ގާނޫނާ ޚިލާފަށް ދީފައިވާތީ މިފަހަރު މާލޭ މިހުން އެކަން ދައްކާލާނީ ވޯޓުން! މަމީއެމްޑީޕީ މީހެއް މަށާ މަގޭ އާއިލާ އަދި މަގޭބަސް އަހާ އެކަކުވެސް އެމްޑިޕީއަށް ވޯޓެއް ނުދޭނަން! ނޯ ވޯޓް ނޯ ގޯތި


Dhiraagun fahuge Iphone thah pre order ah hulhuvaalaifi | Mihaaru\nއައިފޯން 11 ޕްރޯ: ކޮންމެ ކަސްޓަމަރަކަށް އެއް ފޯނު ޕްރީ އޯޑަރު ކުރެވޭ ގޮތަށް ދިރާގުން ވަނީ ހުޅުވާލާފައި.--\nދިރާގުން ފަހުގެ އައިފޯނުތަކުގެ ޕްރީ އޯޑަރު ނަގަން ފަށައިފި\n11 އޮކްޓޯބަރ 2019 - 14:36 1 comment\nއެޕަލް ކުންފުނިން މިދިޔަ މަހު ނެރުނު އައިފޯން 11 އަދި 11 ޕްރޯގެ ޕްރީ އޯޑަރު ދިރާގުން ނަގަން ފަށައިފި އެވެ.\nދިރާގުން ބުނިގޮތުގައި ކޮންމެ ކަސްޓަމަރަކަށް ވެސް އޯޑަރު ކުރެވޭނީ އެއް ފޯނެވެ. ފޯނުތައް ވިއްކާނީ ފުރަތަމަ ހުށަހަޅާ ކަސްޓަމަރުންނަށް އިސްކަންދޭ އުސޫލުން ކަމަށް އެ ކުންފުނިން ބުންޏެވެ.\nދިރާގުން ބުނީ އައިފޯން 11ގެ 64 ޖީބީ އާއި 128 ޖީބީ ލިބެން ހުރި އިރު 11 ޕްރޯގެ 64 ޖީބީ އާއި 256 ޖީބީ އަދި 512 ޖީބީ ލިބޭނެ ކަމަށެވެ. އަދި އައިފޯން 11 ޕްރޯ މެކްސް ގެ 64 ޖީބީ އާއި 256 ޖީބީ އަދި 512 ޖީބީ ފޯނުތަކަށް ވެސް މި ފުރުސަތުގެ ދަށުން ޕްރީއޯޑާ ކުރެވޭނެ ކަމަށް އެ ކުންފުނިން ބުންޏެވެ.\nދިރާގުން ވަނީ އެ ކުންފުނީގެ ޕޯސްޓްޕެއިޑް ކަސްޓަމަރުންނަށް ހާއްސަ އިންސްޓޯލްމަންޓް ޕްލޭނަކާއި ވަގުތުން ފައިސާ ދައްކައިގެން އޯޑަރު ކުރެވޭ ޕްލޭނެއް ތައާރަފުކޮށްފަ އެވެ. ވަގުތުން ފައިސާ ދައްކައިގެން ދިރާގުގެ ކޮންމެ ކަސްޓަމަރަކަށް ވެސް އައިފޯނަށް އޯޑަރު ކުރެވޭނެ އެވެ. މި ދެ ޕްލޭނުގެ ތެރެއިން ކޮންމެ ޕްލޭނެއް ނެގިއަސް6މަސް ދުވަސް ވަންދެން ކޮންމެ މަހަކު ފަސް ޖީބީގެ ޑޭޓާ ހިލޭ ލިބޭނެ އެވެ.\nއެޕަލް ކުންފުނިން ނެރުނު ފަހުގެ އައިފޯނުތައް.\nޕްރީ އޯޑަރު ކުރާ ކަސްޓަމަރުންނަށް ފޯނު ޔަގީންކޮށްދިނުމުގެ ގޮތުން އެޑްވާންސް ޕޭމަންޓެއް ނަގަ އެވެ. ފޯނު ލިބުމުން އެސްއެމްއެސް އަކުން ކަސްޓަމަރަށް އެކަން އަންގާނެ ކަމަށް އެ ކުންފުނިން ބުންޏެވެ. ދިރާގުން ވަނީ އޮންލައިންކޮށް ފައިސާ ދެއްކޭނެ އިންތިޒާމް ހަމަޖައްސައިފ އެވެ.\nއައިފޯން ޕްރީއޯޑާ ކުރާ ކަސްޓަމަރުންނަށް އެ ކަސްޓަމަރަކު ބޭނުންވާ ދިރާގުގެ ސާވިސް ސެންޓަރަކުން ފޯނު ލިބޭނެ އިންތިޒާމް ވެސް ހަމަޖެހޭނެ ކަމަށް ދިރާގުން ބުންޏެވެ.\nއިތުރު ލިޔުންތައް އައިފޯން ދިރާގު


SunOnline: Sun Rashah - Tharithakuge Aalamakun Vidhaali Hunaruveri eh\nތަރިތަކުގެ ޢާލަމަކުން ވިދާލި ހުނަރުވެރިއެއް\nޝަފްނާ ހުސައިން 11 Aug 2019, 08:25\nތަލްއަތު ސަންއަށް އިންޓަވިއު ދެނީ -- ސަން ފޮޓޯ/ ފަޔާޒު މޫސާ\nއުޑާއި ތަރިތަކާއި ޖައްވީ ދުނިޔެއަށް މުހައްމަދު ތަލްއަތު (ތޮލް) އެންމެ ކުޑައިރުން ފެށިގެންވެސް ޝައުގުވެރިވެ އެވެ. މި ކާއިނާތާ މެދު ހައިރާންވެ ހުރެ ގުދުރަތުގެ ފުރިހަމަ ކަމާމެދު އޭނާއަށް ވިސްނާ ފިކުރު ކުރެވެ އެވެ. އެންމެ ފުރަތަމަ މި ހުރިހާ މަންޒަރެއްވެސް ހުރީ ތޮލްގެ ސިކުނޑީގަ އެވެ. އެ މަންޒަރު ފޮޓޯއެއްގެ ސިފައިގައި އެންމަނަށް ފެންނާނެހެން، އަބަދަށް ރައްކާކުރުމުގެ ހިޔާލު އައީ އުޑުމަތިން ހަފްތާއެއް ވަންދެން ފެނުނު "ފެނިފައި ގެއްލޭ" ތަރިއަކާ ދޭތެރޭ މާބޮޑަށް ޝައުގުވެރިވެގެންނެވެ.\nހިތުގައި ތަރިތަކަށް އޮތް ޝައުގުވެރިކަމާ ލޯތްބެއްގެ ބޮޑުކަމުން، ކެމެރާ ކޮނޑުގައި އަޅުވާލައިގެން ތަރިތައް ފަހަތުން ދުވަން ފެށީ ވަޒީފާވެސް ދޫކޮށްލުމަށްފަހު އެވެ. އެއީ ތޮލް ކުރި މޮޔަ ކަމެއް ކަމަށް އޭރު ގިނަ ބަޔަކަށް ހީވި ނަމަވެސް، ތޮލް މިވަނީ އޭނާގެ ހުރި ހުނަރުވެރިކަން ބޭނުން ކޮށްގެން އަމިއްލަ ނަމެއް ހޯދައިފަ އެވެ.\nމިއަދު ތޮލްއަކީ ރާއްޖޭގައި ހުރި އެންމެ ކުޅަދާނަ އެއް އެސްޓްރޯފޮޓޯގްރާފަރެވެ. އާދައިގެ ނިކޮން ޑީ300 ކެމެރާއަކުން އަޖުމަ ބަލާލުމަށް ނެގި ތަރިތަކުގެ ފޮޓޯއާއެކު ހަމަ ރަނގަޅަށްވެސް އެކަމުގެ ޖާދޫގައި ޖެހި، އިތުރު ދިމާލަކަށް އޭނާގެ ކެމެރާގެ ލެންސް އަނބުރާލަން އުނދަގޫވީ އެވެ.\nތަލްއަތު ނަގާފައިވާ ފާހަގަކޮށްލެވޭ ފޮޓޯއެއް.\n"ހަމަ އާދައިގެ ކެމެރާ އަކުން ފުރަތަމަ ފޮޓޯ ނެގީ. ހިއެއް ނުކުރަން އަސްލު ނެގޭނެއެކޭ ވެސް. އެކަމު ނެގުނީމަ ވަރަށް އުފާވި. ދެން ބޭނުންވީ އިތުރަށްވެސް ފޮޓޯ ނަގަން،" ތޮލް ބުންޏެވެ.\nފޮޓޯއެއް ނަގާލުމުން އަދި ކައުނުގެ ކަންކަން ހޯދަން އޭނާ ކުރާ މަސައްކަތް ނިމުނީކީ ނޫނެވެ. ކޮންމެ ފޮޓޯއެއްގެ ފަހަތުގައިވެސް ވާހަކައެއް ވެއެވެ. އެހެންކަމުން ޖައްވުގައި ހިނގާ ކަންކަން އިތުރަށް ދިރާސާކުރަން ތޮލް ފެށި އެވެ. އެކަންކަން ދަސްކުރީ ކްލާހަކަށް ގޮސްގެނެއް ނޫނެވެ. ޑޮކިއުމެންޓްރީތަކާއި ޔޫޓިއުބުގައި ހުންނަ ވީޑިއޯތައް ބަލައި، ފޮތްތައް ކިޔައިގެން އަމިއްލައަށެވެ. އެސްޓްރޯފޮޓޯގްރަފީގެ އިތުރުން ކޮންމެސް ވަރަކަށް އެސްޓްރޮނޮމީވެސް ދަސްކުރަން ފެށިއެވެ.\nތޮލް އަބަދުވެސް އިންނަނީ އެމެރިކާގެ ޖައްވީ އިދާރާ ނާސާގެ ނޮޓިފިކޭޝަންތައް އޮން ކޮށްގެން، ޖައްވީ ހާއްސަ އިވެންޓަކަށް ބަލަބަލައި އިންތިޒާރުގަ އެވެ. އިވެންޓެއް އޭނާގެ ކެމެރާއިން ކެޕްޗާ ނުކުރެވިދާނެތީ، ގިއަރު ހަމަކޮށް، ކޮއްތު ހިފައިގެން ތޮލް އިންނަނީ މާ ކުރިން ތައްޔާރަށެވެ. މިއީ ފަސޭހަ މަސައްކަތެއް ނޫނެވެ. އެންމެ ފޮޓޮއެއްގެ ބޭނުމުގައިވެސް އެތައް ގަޑި އިރަކު އުޑަށް ބަލަހައްޓައިގެން އިންނަން ޖެހިދާނެ އެވެ. ބައެއް ފަހަރު ބޭނުންވާ ފޮޓޯ ނުލިބިވެސް އެބަ ދެއެވެ. އެކަމަކު އޭނާ ފޫއްސެއް ނުވެ އެވެ.\nތަލްއަތުގެ ފާހަގަކޮށްލެވޭ ފޮޓޯއެއް.\nތަރިތަކުގެ ފަހަތުން ތޮލް ދުވާތާ މިހާރު ފަސް އަހަރަށް ވުރެ ގިނަ ދުވަސް ވެފައި ވާއިރު، ހަތް ވަރަކަށް ބޮޑު އިވެންޓެއްގެ ފޮޓޯ ތޮލް އަށް ވަނީ ނެގިފަ އެވެ. ނަމަވެސް އެންމެ ފާހަގަކޮށްލެވެނީ "ކޮމެޓް ލަވް ޖޯއި" ކިޔާ ދުންތަރީގެ ފޮޓޯ އެވެ. އެއީ ވަރަށް ބޮޑަށް ތައްޔާރުވެގެން، ވަރަށް މަސައްކަތުން އޭނާ ދަމައިގަތް ފޮޓޯއެކެވެ.\nއޭގެ އިތުރުން ބީބީސީ އާތުގައިވެސް ތޮލްގެ ފޮޓޯއެއް ވަނީ ޝާއިއުކޮށްފަ އެވެ. އެއީ ތޮލްއަށް ލިބުނު ވަރަށް ބޮޑު ކާމިޔާބެކެވެ. ތޮލްގެ އިންސްޓަގްރާމް އަދި ފޭސްބުކް ފޮޓޯތަކަށް ހާހުން ލައިކް އަދި ޝެއާ ލިބޭ އިރު، އޭނާ ނެގި އެންމެ ފުރަތަމަ 360 ފޮޓޯ ވަނީ މިލިއަނަކަށް ވުރެ ގިނަ މީހުންނާ ހަމައަށް ފޯރައިފަ އެވެ. އަދި ތޮލްގެ ޓައިމްލެޕްސްތަކަކީ ވެސް ވަރަށް ފުރިހަމަ މަސައްކަތެކެވެ.\nތޮލް މޮޅީ ހަމައެކަނި ތަރިތަކުގެ ފޮޓޯ ނަގާކަށް ނޫނެވެ. ތޮލްއަކީ ކައިވެނި ހަފްލާތަކަށް ވެސް ޑިމާންޑް ބޮޑު ފޮޓޯގްރާފަރެކެވެ. އަދި ތޮލް އަންނަނީ މިހާރު ކަނޑު އަޑިއަށް ފީނައިގެން ވެސް ފޮޓޯ ނަގައި، ފޮޓޯ ގްރަފީގެ ދުނިޔޭގައި އިތުރަށް ފީނަން ފަށައިފަ އެވެ.\nތޮލް 2017 ވަނަ އަހަރު ނެގި، އުމުރުން 115 އަހަރުގެ ށ. ފޯކައިދޫ އަލީ އާދަމް (ޑިސްކޯ އަލިބެ)އާއި އަލިބެގެ 80 އަހަރުގެ ދޮށީ އަންހެންދަރި ސިއްތިގެ ފޮޓޯތަކަށް ބޮޑު ތަރުހީބެއް ލިބުނެވެ.\nފޮޓޯ ނަގަން ތޮލްއަށް އެންމެ ގިނަ ފުރުސަތުތައް ލިބެނީ ރިސޯޓުތަކާއި، މާލެއިންނެވެ. ނަމަވެސް ގިނަ ޝޫޓުތައް ދެނީ ދަންނަ ކޮންމެސް އެހެން ފޮޓޯގްރާފަރަކަށެވެ. އެއީ މާލެ ގޮސް އެކަން ކުރަން ދަތި ވާތީ އެވެ. މާލޭގައި އުޅޭނަމަ މިހާރަށް ވުރެ ގިނަ ފުރުސަތުތައް އަދި ބޮޑު އާމްދަނީއެއް ވެސް ލިބޭނެ ކަމަށް ތޮލް ގަބޫލުކުރެ އެވެ. ނަމަވެސް ރަށް ދޫކޮށްލާފައި ދިއުމަކީ ތޮލް ކުރާނެ ކަމެއް ނޫނެވެ.\n"ބޭނުންވަނީ ރަށުގައި ހުރެގެން މަސައްކަތް ކުރަން. ރަށުގެ ފޮޓޯތައް ނަގައި ރަށުގެ ރީތިކަން ދުނިޔެއަށް ދައްކަން،" ތޮލް ބުންޏެވެ.\nތޮލްގެ ފޮޓޯތައް ރީތިވެގެން އެކަން ދަސްކުރަން ވެސް ގިނަ ބަޔަކު އަންނަނީ އެދެމުންނެވެ. އެހެންކަމުން ތޮލްއަށް ލިބިފައި ހުރި މައުލޫމާތާއި، ހުނަރު އެހެން ބަޔަކަށް ކިޔައިދީ، މި ދާއިރާއަށް އިތުރު ކުދިންތަކެއް ނެރުމުގެ ވިސްނުން އެބަ ހުއްޓެވެ.\nތޮލްއަށް މިހާރު މި ދާއިރާގައި ގިނަ މަސައްކަތްތަކެއް ކުރެވިއްޖެ އެވެ. ނަމަވެސް އަދިވެސް ދަސްކުރަން ޖެހޭ އެތައް ކަމެއް ހުރި ކަމަށް ތޮލް ބުނެ އެވެ. އަދި އޭނާގެ ކެމެރާގެ ލެންސް ނުފޯރާ އެތައް ތަނެއް ޖައްވުގައި ހުރި އިރު މިހާރު ބޭނުންވަނީ އެސްޓްރޮފޮޓޯގްރަފީއަށް ހާއްސަ ކެމެރާއެކެވެ. އޭރުން ތޮލްގެ ފޮޓޯތައް އިތުރަށް ސާފުވެ، ކުލަރީތިވެގެންދާނެ އެވެ.\nތޮލްގެ ކެމެރާއިން ދުނިޔެއަށް ދައްކަމުން އަންނަ އުޑުގެ ރީތި މަންޒަރުތައް އަދި އޮތީ ކުރިއަށެވެ. ކުރިއަށް އޮތް ތަނުގައި މި "ސްޓާބޯއީ"ގެ މާ ރީތި، ވިދުން ގަދަ ފޮޓޯތަކެއް ނެރެން އޭނާ ހުރީ ތައްޔާރަށް އެ މަސައްކަތުގަ އެވެ.\nއައްޑު އަތޮޅާ ދިމާލުން އުޑަށް އެރި މި ތަރީގެ ވިދުންވެސް ގައިމުވެސް ފަނޑެއް ނުވާނެ އެވެ.


Kulhuntherin Thiby Vaccine Jahain Viyas League Fashan Thayyarah: Bassam - Vaguthu\nއެފްއޭއެމްގެ ރައީސް ބައްސާމް-- ވަގުތު އިމޭޖްސް/ މުހައްމަދު އަފްޒަލް\nރާއްޖޭގެ ފުރަތަމަ ޑިވިޝަނުގެ ކުޅުންތެރިން ތިބީ ވެކްސިން ޖަހައިގެންވިޔަސް ލީގުގެ ކުޅުން އަލުން ފެށުމަށް ތައްޔާރަށް ކަމަށް ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް ވިދާޅުވެއްޖެއެވެ.\nކުއްލިގޮތަކަށް ލީގު މެދުކަނޑާލުމާއި ގުޅިގެން ރާއްޖޭގެ ފުރަތަމަ ޑިވިޝަނުގެ ޓީމުތަކުގެ ކުޅުންތެރިންނާއި އޮފިޝަލުންގެ އިތުރުން ކުލަބުތަކުން ދަނީ ކަންބޮޑުވުން ފާޅުކުރަމުންނެވެ. ކުލަބުތަކުގެ އެދުމަކީ ވީ އެންމެ އަވަހަކަށް ކުޅެވޭނެ ގޮތެއް ވުމެވެ.\nރާއްޖެޓީވީގެ "ކުޅިވަރު ފައިލް" ޕްރޮގުރާމުގައި ވާހަކަދައްކަވަމުން ބައްސާމް ވިދާޅުވީ ފުޓްބޯޅަ އަލުން ފަށާ ނަމަ އަނެއްކާވެސް އާ އުސޫލެއް ކަނޑައަޅަން އެޗްޕީއޭއިން އަންގާފައިވާ ކަމަށެވެ. އެފްއޭއެމުން މީގެކުރިން ހުށައެޅި އުސޫލަކީ އެޗްޕީއޭގެ މަޝްވަރާގެ މަތިން ފީފާ އާއި އޭއެފްސީ މިންގަނޑުތަކަށް ފެތޭ އުސޫލެކެވެ. އެހެންކަމުން ބައްސާމް ވަނީ އެ އުސޫލު އިތުރަށް ބަދަލުކުރާނެ ގޮތެއް އެނގިވަޑައިނުގަންނަވާ ކަމަށް ވިދާޅުވެފައެވެ.\nބައްސާމް ވިދާޅުވީ ބައްސާމް ލީގު މެދުކަނޑާލުމުން ކުލަބުތަކުން ކަންބޮޑުވުން ފާޅުކޮށްފައިވާއިރު، ކުލަބުތަކާއި، އޮފިޝަލުން އަދި ކުޅުންތެރިންވެސް ތިބީ ވެކްސިން ޖަހައިގެންވިޔަސް ލީގުގެ ކުޅުން އަކުން ފެށުމަށް ކަމަށެވެ. އަދި ލީގު ކުރިއަށް ގެންދިޔުމަށްޓަކައި ސިއްހީ އިދާރާތަކަށް ދޭން ޖެހޭ ފުރިހަމަ އެއްބާރުލުން ކުލަބުތަކުން ދޭނެ ކަމަށާއި، އުންމީދަކީ ވީއެންމެ އަވަހަކަށް ލީގުގެ ކުޅުން ފެށިގެން ދިޔުން ކަމަށްވެސް ބައްސާމް ވިދާޅުވިއެވެ.\nމާލޭގައި ކޮވިޑުގެ ކޭސްތައް ގިނަވާން ފެށުމާއި ގުޅިގެން އެޗްޕީއޭގެ ކުއްލި އެންގުމަކާއެކު ލީގުގެ ކުޅުން ހުއްޓާލީ ދެވަނަ ބުރުގެ މެޗުތައް ކުރިޔަށްދަނިކޮށެވެ. ކުލަބުތަކުގެ ކުޅުންތެރިންގެ އާދޭހަކީ އެ ކުޅުންތެރިންގެ އާމްދަނީއަށް މިކަމުގެ ސަބަބުން ނޭދެވޭ އަސަރު ކުރުމެވެ. އަދި މި މައްސަލައަށް އަވަސް ހައްލެއް ލިބިގެންދިއުމަކީ ކުޅުންތެރިންގެ ބޮޑު އުއްމީދެކެވެ.\nމި މައްސަލައިގައި ކުލަބުތަކުން މިހާރު މަސައްކަތްކުރަނީ ކަމާބެހޭ ފަރާތްތަކާއި ވާހަކަދައްކައިގެން އަވަސް ހައްލެއް ހޯދުމަށެވެ.\nފެބުރުއަރީ 12, 2021 13:22\nމަގާމުގެ ދަހިވެތިކަމުގަ ގެއްލިނުހުރެ ކުޅޭ ކުދިން ކާރި ބުނެބަ މީވަގުތަކީ ކޮންމެހެން މުބާރާތެއް ބޭއްވުމަށް އެކަށީގެންވާ ވަގުތެއް ނޫންކަމަށާ. ފާއިތުވެގެން ދިޔަ ހުރިހާ އަހަރުތަކަކީ މުބާރާތް ބޭއްވިގެން ދިޔަވަގުތު ތަކެއްކަމަށް އެހެންކަމުން ކެއްތެރިކަން އިސްކޮށް ހަމަވިސްނުމުގަ ތިބެން. އެހެންނޫނަސް މިހާރު މާ މޮޅުކުޅުމެއްވެސް ނުދެއްކޭކަމަށް.\nފެބުރުއަރީ 12, 2021 15:50\nކޯއްޗެއް ކުޅޭކަށްތަ؟ މިއުޅެނީ ފްރޮންޓުލައިނަށް ހަމަޔަށް ވެކްސިން ނުދެވިގެން. ކުޅުންތެރިން ކައިރި ބުނޭ މަޑުން ތިބޭށޭ.\nފެބުރުއަރީ 13, 2021 09:42\nބައްސާމް ކުރިވައްކަންތައް ބަލާފިޔަވަޅު އަޅާތަން ބަލަން ދިވެހިން ތިބީ ކެއްމަދުވެފަ! މިވަގުތު ގިނަ މީހުނެ އެއްތަންވެ ކުޅޭ ކުޅިވަރު ކުޅެ އަދި ކުޅުމައް ހިއްވަރު ދިނުމަކީ އަނިޔާއެއް! ބައްސާމުއަކީ ރަށުތެރޭފަސާދަ އުފައްދަން އުޅޭމީހެއްތަ؟ އޭނާހިފާހައްޔަރުކޮށް ފުރިހަމަ ތަހުގީގެއް ހިންގާ!\nފެބުރުއަރީ 13, 2021 10:01\nވެކްސިނަކީ އިތުބާރެއް އޮންނަ އެއްޗެއްނޫން އެވަރުގެ މޮޅު ވެކްސިނެއްނަމަ އާވޭރިއަން ވެކްސިން ޖަހާފަ ތިބި މީހުންނަށް ޖެހޭނެތަ؟


SunOnline: Worldcup aa dhimaakoh3vana stadium Qatar in nimmaifi\nވޯލްޑްކަޕާ ދިމާކޮށް3ވަނަ ސްޓޭޑިއަމް ގަތަރުން ނިންމައިފި\nޢަބްދުﷲ އައިމަން 07 Jun 2020, 09:06\nވޯލްޑްކަޕާއި ދިމާކޮށް ގަތަރުގައި ހަދާފައިވާ އެޑިއުކޭޝަން ސިޓީ ސްޓޭޑިއަމް --- ފޮޓޯ/ އޭއެފްސީ\nގަތަރުގައި ބާއްވަން ހަމަޖެހިފައިވާ 2022 ވަނަ އަހަރުގެ ވޯލްޑްކަޕާއި ދިމާކޮށްް އެގައުމުގައި މުޅިން އަލަށް ހަދަން ފެށި ތިންވަނަ ސްޓޭޑިއަމުގެ މަސައްކަތް ނިންމައިފި އެވެ.\nމިހާތަނަށް ދުނިޔޭގައި ބޭއްވިގެންދާނެ އެންމެ ބޮޑު އަދި އެންމެ އަގުބޮޑު ވޯލްޑްކަޕަށް ވާނެ ކަމަށް ގިނަބަޔަކު ގަބޫލުކުރަމުންދާ ގަތަރު 2022 އަށް ތައްޔާރުވުމުގެ ގޮތުން އެގައުމުން އަންނަނީ ރެއާ ދުވާލި ކެނޑިނޭޅި ބޮޑެތި މަސައްކަތްތަކެއް ކުރަމުންނެވެ.\nއެގޮތުން މުޅިން އަލަށް އެގައުމުގައި ހަދާ ތިން ސްޓޭޑިއަމެއްގެ މަސައްކަތް މިހާތަނަށް އެއްކޮށް ނިންމާފައިވާ އިރު އަދި ވެސް އިތުރު ފަސް ސްޓޭޑިއަމެއް ދަނީ ހަދަމުންނެވެ.\nއެގޮތުން ގަތަރުގެ އެޑިއުކޭޝަން ސިޓީގައި ހަދަމުން ދިޔަ 45,350 ހާސް މީހުންގެ ޖާގައިގެ ސްޓޭޑިއަމްގެ މަސައްކަތް މިިދިޔަ ހަފުތާގެ ތެރޭގައި އެގައުމުން ނިންމާފައިވާ އިރު އެ ސްޓޭޑިއަމް ރަސްމީކޮށް ހުޅުވުން އޮތީ މި މަހުގެ 15 ވަނަ ދުވަހު އެވެ.\nރިޕޯޓްތައް ބުނާ ގޮތުން އެޑިއުކޭޝަން ސިޓީ ސްޓޭޑިއަމުގެ ނަމުން ނަންދީފައިވާ މި ދަނޑު ހުޅުވުމަށް ބޮޑު ރަސްމިއްޔާތެއް ބޭއްވުމަށް ގަތަރުން އަންނަނީ ތައްޔާރުވަމުންނެވެ. އަދި މި ރަސްމިއްޔާތު ހާއްސަ ކުރާނީ ކޮރޯނާ ވައިރަހުގެ ސަބަބުން ގައުމުތަކަށް ޖެހިފައިވާ އުނދަގޫ ދަތި ހާލަތްތަކުން ސަލާމަތް ކުރުމަށް ކުރީ ސަފުގައި މަސައްކަތް ކުރަމުންދާ ފަރާތްތަކަށެވެ.\nމީގެ ކުރިން ގަތަރުން ވަނީ ވޯލްޑްކަޕާއި ދިމާކޮށް އިތުރު ދެ ސްޓޭޑިއަމެއްގެ މަސައްކަތް ނިންމައިފަ އެވެ. އެގޮތުން 2017 ވަނަ އަހަރު ޙަލީފާ އިންޓަނޭޝަނަލް ސްޓޭޑިއަމްގެ މަސައްކަތް ނިންމި އިރު 2019 ވަނަ އަހަރު ވަނީ އަލް ޖަނޫބް ސްޓޭޑިއަމް ނިންމާފަ އެވެ.\nވޯލްޑްކަޕަށް ތައްޔާރުވުމަޑް ގަތަރަށް ބާކީ އަދި ދެއަހަރެއްހާ ދުވަސް އޮތް އިރު ބާކީ ހުރި ސްޓޭޑިއަމްތަކުގެ މަސައްކަތްތައް ވެސް ބާރު ސްޕީޑުގައި ކުރިއަށް ގެންދަމުންދާ ކަމަށް އެގައުމުން ވަނީ ބުނެފަ އެވެ.\nގަތަރުގައި ބާއްވާ މި މުބާރާތް ފެށުމަށް ފީފާއިން ޝެޑިއުލްކޮށްފައިވާ ތާރީހަކީ 2022 ވަނަ އަހަރުގެ ނޮވެމްބަރު 21 ގަ އެވެ. ޖުމުލަ 28 ދުވަހަށް ދެމިގެންދާ މި މުބާރާތުގެ ފައިނަލް ކުޅޭނީ އެ އަހަރުގެ ޑިސެމްބަރު މަހުގެ 18 ވަނަ ދުވަހުގަ އެވެ. ފައިނަލް ކުޅެން ހަމަޖައްސާފައި މިވަނީ ގަތަރުގެ ގައުމީ ޗުއްޓީ ދުވަހަކާ ދިމާކޮށެވެ.


Column Nudhakkaa Vaahaka: Nizam fundigen dhiyumakee massala eh | Mihaaru\nމާލޭގައި ބޭއްވި ބޮޑު މުޒާހަރާއެއް: ފާޑުކިޔުމަކީ ޑިމޮކްރަސީގެ އަސާސީ އެއް ސިފަ\nނުދައްކާ ވާހަކަ: ނިޒާމް ފުނޑިގެން ދިއުމަކީ މައްސަލައެއް\n24 ޖޫން 2016 - 08:06\nތަނެއްގެ ނުވަތަ ކަމެއްގެ ވެރިކަމަށް އަންނަން ހިތުއަޅަންވާނީ ވެސް ފާޑުކިޔުމާއި ޚިޔާލު ތަފާތުވާ މީހުންނާއި އުނދަގޫކުރާ މީހުން ވެސް އުޅޭނެކަން ގަބޫލުކޮށްގެންނެވެ. އަދި އަމުދުން ޑިމޮކްރަސީއޭ ކިޔައިގެން އުޅޭ ނަމަ މި ބުނި ހުރިހާ ކަމެއް ހުންނާނީ އެތައް ގުނައެއް މަތީގަ އެވެ. މޮޅު ވެރިޔަކަށް ވާނީ މި ހުރިހާ ކަމަކުން ސަލާމަތްވަމުން، ވީހާވެސް ގިނަ ބަޔަކު ރުއްސަމުން ވައުދުތައް ނިޒާމުގެ ތެރެއިން ފުއްދުމުންނެވެ.\nގައުމެއްގެ ފެންވަރުގައި ވިސްނަން ހިނގާށެވެ. ސިޔާސީ ޕާޓީތައް ހަދައި ދައުލަތުގެ ބާރުތައް ވަކިކޮށްފައި އޮންނަނީ ބޮޑެތި ސަބަބުތަކެއް ހުރެގެންނެވެ. ސަރުކާރުން ވެރިކަން ކުރާނީ އެވެ. ދައުލަތުގެ އަނެއް ދެ ބާރުން ވެރިކަމަށް ފާރަވެރިވާނެ އެވެ. ސިޔާސީ ޕާޓީތައް މި ހުރިހާ ދިމާލަކަށް ބަލާނެ އެވެ. ވެރިކަން ހިންގަން ރައްޔިތުން ހަވާލުކުރި ފަރާތްތަކުންނާއި ގައުމު ހަމަ މަގުގައި ބޭއްވުމަށް ރައްޔިތުންގެ ފައިސާ އިން މުސާރަ ދީފައި ތިބޭ މީހުން ދައުލަތުގެ ޚަޒާނާއިން ވައްކަންކުރާ ކަމަށް ޝައްކުވާ ނަމަ އެކަމާ ސުވާލުކުރާނެ އެވެ. ކުރަން ޖެހޭނެ އެވެ. މައްސަލައަކަށް ވާނީ އެކަމާ އަޅާލާނެ ބަޔަކު ނެތް ނަމަ އެވެ.\nމި ނިޒާމުގެ ތެރޭގައި ވެރިކަން ކުރާއިރު ދިމާވާ ކޮންމެ ހުރަހަކީ ފުނޑާލަން ނުވަތަ ނައްތާލަން ޖެހޭ އެއްޗެއް ކަމަށް ބަލައިގެން އުޅޭ ނަމަ ފެންނަ މަންޒަރު ވަރަށް ހުތުރުވާނެ އެވެ. ވެރިކަން ކުރަނީ ގާނޫނު އަސާސީ އާއި ގާނޫނުތަކުން ކަނޑައަޅާފައިވާ އިމުގައި ނޫން ކަމަށް، އެ ކަންކަމަށް ފާރަވެރިވާން އުފައްދާފައިވާ މިނިވަން މުއައްސަސާތަކަށް ގަބޫލުކުރެވި އެ ވާހަކަ ދެއްކުމަކީ ވެރިކަން ކުރުމަށް ހުރަސް އެޅުމެއް ކަމަށް ހީވާ ނަމަ ފެންނާނީ މުއައްސަސާތައް ފުނޑާލާ ތަނެވެ. ބާރުތައް ވަކިވެފައިވާ ނިޒާމެއްގައި މިކަން ކުރެވޭނީ ރައްޔިތުންގެ މަޖިލިސް ވެސް މުށުތެރެއަށް ލައިގެންނެވެ. ރައްޔިތުން އެ މަޖިލީހުގެ އަޣުލަބިއްޔަތު ދިނުމަކީ މުޅި ނިޒާމު ފުނޑައި ހިމުންކުރަން ދިން ބާރެއް ކަމަށް ބަލާ ނަމަ ފެންނާނީ "ނަމެއްގައި މިނިވަން" މުއައްސަސާތަކެވެ.\nވެރިކަމުގެ ފަރާތުން ކޮންމެ ކަމެއް ވެސް ކުރާނީ އިންސާފުން ކަމަށް ގަބޫލުކޮށްގެން ނުވާނެ އެވެ. ވެރިކަމުގެ ބާރަށް ޗެލެންޖުކުރާ ކޮންމެ މީހަކީ ނުވަތަ ބަޔަކީ ބިރެއް ނޫނެވެ. އިންސާފު ނުލިބޭ ކަމަށް ގަބޫލުކުރެވޭ ކޮންމެ މީހަކު ކޯޓުތަކަށް ދާން ޖެހޭނެ އެވެ.\nއެ މުއައްސަސާތަކުގެ ލޯ ކަނުވާނެ އެވެ. ބީރުވާނެ އެވެ. އެ ތަންތަނުގެ ވެރިން އަބަދުވެސް ވިސްނާނީ މަގާމު ދެމެހެއްޓޭނެ ގޮތެކެވެ. ރައްޔިތަކަށް ޖަވާބުދާރީ ވާކަށް ނުކެރޭނެ އެވެ. ދެފުށް ފެންނަ ގޮތަށް އެއްވެސް ކަމެއް ނުކުރާނެ އެވެ. ކުރެވެން ނުވެސް އޮންނަނީ އެވެ. ފޮރުވަން ޖެހޭ ކޮންމެވެސް ކަންތައްތަކެއް އަބަދުވެސް އޮންނާނެ އެވެ. އެކަމަކު ބާރުލާފައި ބުނާނީ މިނިވަން ވާނެއޭ އެވެ. އެކަމަކު ގަބޫލުކުރާނެ މީހަކު ނުހުންނާނެ އެވެ.\nވެރިކަމުގެ ފަރާތުން ކޮންމެ ކަމެއް ވެސް ކުރާނީ އިންސާފުން ކަމަށް ގަބޫލުކޮށްގެން ނުވާނެ އެވެ. ވެރިކަމުގެ ބާރަށް ޗެލެންޖުކުރާ ކޮންމެ މީހަކީ ނުވަތަ ބަޔަކީ ބިރެއް ނޫނެވެ. އިންސާފު ނުލިބޭ ކަމަށް ގަބޫލުކުރެވޭ ކޮންމެ މީހަކު ކޯޓުތަކަށް ދާން ޖެހޭނެ އެވެ. ކޯޓުތަކުގައި ތިބޭ ފަނޑިޔާރުން އިންސާފު ގާއިމުކުރުމުން ވެރިކަމުގެ ބާރަށް އުނިކަމެއް ލިބުނަސް އެއީ މައްސަލައަކަށް ވެގެން ނުވާނެ އެވެ.\nނިޒާމުގެ ތެރެއިން ވެރިން ޒިންމާދާރު ކުރެވެން ނެތް ނަމަ އެމީހުންނާ ދެކޮޅަށް ބައެއް ރައްޔިތުން ނުކުންނަ ތަން ދުނިޔޭގެ ހުރިހާ ދިމާލަކުން ވެސް ފެނެ އެވެ. ވެރިކަންކުރާ ގޮތަށް އެ މީހުން ފާޑު ވެސް ކިޔާނެ އެވެ. ފާޑުކިޔާ ކޮންމެ މީހަކީ ވެރިކަން ބޭނުންވެގެން އުޅޭ މީހެއް ވެސް ނޫނެވެ. އެކަމަކު ވަކި ހިސާބަކުން އެ މީހުން ވެސް ފުނޑާލަން ޖެހޭ ކަމަށް ބަލާފާނެ އެވެ.\nމިހާ ހިސާބަށް ދާއިރު މުޅި ނިޒާމު އޮންނާނީ ފުނޑިފަ އެވެ. ވެރިކަމުގައި ތިބޭ މީހުންނާއި އިދިކޮޅު މީހުންނަށް ވެސް ފައިދާއެއް ނުލިބޭނެ އެވެ. ރައްޔިތުންނަށް ފެންނާނެ ރަނގަޅު އުސޫލުތަކެއް ވެސް ނޯންނާނެ އެވެ. އެހެން ގޮތަކަށް ބުނާ ނަމަ ރަނގަޅު އެއް ކަމެއް ނުފެންނާނެ އެވެ.\nއިތުރު ލިޔުންތައް ސިޔާސީ ޕާޓީ ކޮލަމް ދިވެހި ސަރުކާރު މިނިވަން މުއައްސަސާތައް ރާއްޖޭގެ ސިޔާސީ ހަމަނުޖެހުން ނުދައްކާ ވާހަކަ


Ritz-Carlton Rajjege resort ah "Aris Meeheh"\nރިޒް ކާލްޓަން ރާއްޖޭގެ ރިސޯޓަށް "އަރިސް މީހެއް"\nރާއްޖޭގެ އެންމެ މަތީ ފަންތީގެ ރިސޯޓު ތަކަށް އަންނަ މެހުމާނުންނަށް ހިދުމަތް ދޭން އެންމެ ގާތުން ތިބޭ މީހުންނަކީ ބަޓްލަރުންނެވެ. އެ މީހަކީ އެ ރިސޯޓަށް އަންނަ މީހަކު ރާއްޖެ އައިސް ފުރައިގެން ދާންދެން އެ މީހާ ނޫނީ އެ އާއިލާގެ ހުރިހާ ކަންކަން ބަލަހައްޓަން ހުންނަ އެންމެ "އަރިސް މީހާ" އެވެ. ދުނިޔޭގެ އެންމެ ބޮޑު ޓޫރިޒަމް ބްރޭންޑް ކަމަށްވާ ރިޒް ކާލްޓަން އިން ރާއްޖޭގައި އަލަށް ހުޅުވާ ރިސޯޓުގައި ބަޓްލަރުންނަށް ކިޔަނީ "އަރިސް މީހާ" އެވެ.\nރިޒް ކާލްޓަން ކުންފުނީގެ ރާއްޖޭގެ ރިސޯޓް، ފަރި މޯލްޑިވްސް އިން ބުނެފައިވާ ގޮތުގައި އެ ރިސޯޓަށް "އަރިސް މީހާ" ތައާރަފު ކުރުމުގައި އެ "ރިޒް ކާލްޓަން" އިިން ހިދުމަތް ދިނުމުގައި ގެންގުޅޭ މަތީ ފަންތީގެ ވައްޓަވާޅިއަށް ބަލާފައި ވާނެ އެވެ. އަދި އިހު ޒަމާނުގައި ވެސް ރަސްރަސްކަލުންގެ އެންމެ ކައިރީގައި ހިދުމަތް ދޭން އުޅޭ މީހުނަށް "އަރިހު ބޭކަލުން" ކިޔައި އުޅުނެވެ. ބަޓްލަރަށް "އަރިސް މީހާ" ކިޔުނު ގޮތާ ބެހޭ ގޮތުން އެ ރިސޯޓުން ބުނެފައިވެ އެވެ.\nރިޒް ކާލްޓަންގެ މަގާމުތަކަށް މުވައްޒަފުން ނަގައި ރަސްމީކޮށް އޮޕަރޭޝަނަށް ގެންނަން މަސައްކަތް ކުރާއިރު، އެ ރިސޯޓުގެ އެންމެ ސީނިޔަ މަގާމުތަކަށް ދިވެހިން ހޯދާފައި ވެއެވެ. ރިސޯޓުގެ މާކެޓިން މެނޭޖަރަކަށް އައްޔަން ކޮށްފައިވަނީ ވެސް ދިވެއްސެކެވެ. އެ މަގާމުގައި ހުރީ އިނގިރޭސިވިލާތުން ޓޫރިޒަމް ދާއިރާއިން މަތީ ތައުލީމް ފުރިހަމަ ކުރައްވާފައިވާ ދިވެހި ޒުވާނެއް ކަމަށްވާ އައިމިނަތު ރުޝާ ހާދީ (އައިމީ) އެވެ.\nވެލާނާ އިންޓަނޭޝަނަލް އެއާޕޯޓުން (ވީއައިއޭ) އިން ފުރައިގެން ސްޕީޓް ލޯންޗުގައި 50 މިނެޓުން ދެވޭ ރާސްތާގައި ހުޅުވާ ފަރި މޯލްޑިވްސްގައި 100 އޯވަ ވޯޓާ ވިލާ ހުރެ އެވެ. އަދި ތަފާތު ފަސް ރެސްޓޯރެންޓާއެކު ހުޅުވާ މި ރިސޯޓުގައި އެހެނިހެން ގިނަ ވަސީލަތްތައް ވެސް ވަނީ ތަރައްގީކޮށްފަ އެވެ. ރާއްޖޭގައި ފަރި މޯލްޑިވްސް ހުޅުވާ ރިޒް ކާލްޓަންއިން 30 ގައުމެއްގައި 101 ލަގްޒަރީ ހޮޓާ ހިންގަ އެވެ.\nޓޫރިޒަމް ރިޒް ކާލްޓަން މޯލްޑިވްސް\nރިޒް ކާލްޓަން ފަރި ރިސޯޓް ހުޅުވުން ޖޫންގައި\nހަތަރު މަސް: 385،800 ޓޫރިސްޓުން އަތުވެއްޖެ


އަދި ކިއެއްތަ! އަނިޔާވެރިވީ މީހުން ނުދަނެތިބެ، އެއުރެންގެ އަމިއްލަ އެދުމަށް تبع ވޫއެވެ. ފަހެ اللَّه މަގުފުރައްދަވައިފި މީހަކަށް ތެދުމަގު ދައްކާނީ ކާކުހެއްޔެވެ؟ އަދި އެއުރެންނަށް نصر ދޭނޭ އެއްވެސް ބަޔަކު ނުވެތެވެ.\n3439 30 30 فأقم وجهك للدين حنيفا فطرت الله التي فطر الناس عليها لا تبديل لخلق الله ذلك الدين القيم ولكن أكثر الناس لا يعلمون\nފަހެ، باطل މަގުން އެއްކިބާވެ، حق ގެ މަގަށް تبع ވެގެންވާ حال، ކަލޭގެފާނުގެ މޫނުފުޅު إسلام دين އާ ކުރިމަތި ކުރައްވާށެވެ! އެއީ މީސްތަކުން އެ فطرة އެއްގެ މައްޗަށް އުފެއްދެވި اللَّه ގެ فطرة އެވެ. اللَّه އުފެއްދެވި އުފެއްދެވުމަށް ބަދަލެއް ގެނައުމެއް ނެތެވެ. ސީދާވެގެންވާ دين އަކީ އެއީއެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.\nއެކަލާނގެއަށް ތިޔަބައިމީހުން توبة ވެ، رجوع ވާ حال ގައެވެ. އަދި އެކަލާނގެއަށް ތިޔަބައިމީހުން تقوى ވެރިވާށެވެ! އަދި ތިޔަބައިމީހުން ނަމާދު قائم ކުރާށެވެ! އަދި مشرك ންގެ ތެރެއިން ތިޔަބައިމީހުން ނުވާށެވެ!\nއެއުރެންގެ دين ބައިބައިކޮށް، ބައިތަކެއް ކަމުގައިވީ މީހުންގެ ތެރެއިން (ތިޔަބައިމީހުން ނުވާށެވެ!) ކޮންމެ ބަޔަކުުމެ އެއުރެންގެ ގާތުގައިވާ ގޮތާމެދު އުފާކޮށްކޮށް ތިބެތެވެ.\nއަދި މީސްތަކުންނަށް ދަތި حال އެއް ޖެހިއްޖެނަމަ، އެއުރެންގެ ވެރި ރަސްކަލާނގެއަށް توبة ވެ، رجوع ވާ حال، دعاء ކުރެތެވެ. ދެން އެއުރެންނަށް އެކަލާނގެ حضرة ން رحمة އެއްގެ ރަހަ ދައްކަވައިފިނަމަ، އެހިނދު އޭގެތެރެއިން ބަޔަކު އެއުރެންގެ ވެރިރަސްކަލާނގެއަށް شريك ކުރެތެވެ.\nއެއުރެންނަށް ތިމަންރަސްކަލާނގެ ދެއްވި نعمة އަށް كافر ވުމަށްޓަކައެވެ. ފަހެ، ތިޔަބައިމީހުން (ދުނިޔޭގައި ވަގުތުކޮޅަކަށް) އަރާމު ލިބިގަންނާށެވެ! ފަހެ، ނިކަންހުރެ ތިޔަބައިމީހުންނަށް (އޭގެ ނަތީޖާ) އެނގޭ ހުށްޓެވެ.\nނުވަތަ ތިމަންރަސްކަލާނގެއަށް އެއުރެން شريك ކުރުމަށް ބުނާ حجّة އެއް ތިމަންރަސްކަލާނގެ އެއުރެންގެ މައްޗަށް ބާވައިލެއްވީ ހެއްޔެވެ؟\nއަދި ތިމަންރަސްކަލާނގެ މީސްތަކުންނަށް رحمة އެއްގެ ރަހަ ދައްކަވައިފިނަމަ، އެއާމެދު އެއުރެން އުފާކުރެތެވެ. އަދި އެއުރެންގެ އަތްތަކުން އިސްކުޅަ ކަންތައްތަކެއްގެ ސަބަބުން، އެއުރެންނަށް ނުބައިކަމެއް ދިމާވެއްޖެނަމަ، އެހިނދު އުންމީދު ކަނޑައިލާ ބަޔަކު ކަމުގައި އެއުރެންވޫއެވެ.\nހަމަކަށަވަރުން، اللَّه، އެކަލާނގެ އިރާދަކުރައްވާ މީހަކަށް رزق ތަނަވަސް ކުރައްވައި، އަދި (އެކަލާނގެ އިރާދަކުރައްވާ މީހަކަށް رزق) ދަތިކުރައްވާކަން އެއުރެން ނުދަންނަނީ ހެއްޔެވެ؟ ހަމަކަށަވަރުން، إيمان ވާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.\nފަހެ، ތިމާގެމީހާއަށާއި، مسكين އާ އަށާއި، ދަތުރުވެރިޔާއަށާއި، (މިއިން ކޮންމެ މީހަކަށް) އެމީހެއްގެ حق ދޭށެވެ! اللَّه ގެ وجه ފުޅު އެދިގެން އުޅޭ މީހުންނަށް އެގޮތް ހެޔޮކަން ބޮޑެވެ. އަދި ދިންނަވާނޭ މީހުންނަކީ، ހަމަ އެއުރެންނެވެ.\n0 ... 333.7 334.7 335.7 336.7 337.7 338.7 339.7 340.7 341.7 342.7 344.7 345.7 346.7 347.7 348.7 349.7 350.7 351.7 352.7 ... 623


ނޫސްބަޔާން 07 ނޮވެމްބަރ 2017 » Uthema\nނޫސް ބަޔާން – ދިވެހި ތަރުޖަމާ\n7 ނޮވެންބަރު 2017\n26 އޮކްޓޯބަރު 2017 ގައި ދިވެހިރާއްޖޭގެ ސަރުކާރުން ވަނީ އެޅުން ކޮންމެހެން ބޭނުންކަމާމެދު ސުވާލު އުފެދޭ އެއަރޕޯޓެއް ބިނާކުރުމަށްޓަކައި، ހދ. ކުޅުދުއްފުށީގައި އޮންނަ ރާއްޖޭގެ އެންމެ ބޮޑު މަށިކުޅި ހިއްކުމުގެ މަސައްކަތް ކުރުމަށް ހުއްދަ ދީފައެވެ. ކުޅުދުއްފުއްށިން ސްޕީޑުބޯޓުގައި އެންމެ 20 މިނެޓުން ދެވޭހާ ގާތުގައި ހަނިމާދޫ އިންޓަނޭޝަނަލް އެއަރޕޯޓު އޮތްކަން ފާހަގަ ކުރެވެއެވެ. ވީމާ، މިމުހިންމު ޤުދުރަތީތަރިކަ ހަލާކުކުރުން ހުއްޓާލުމަށް މިކަމަށް ވަކާލާތުކުރާ މަަދަނީފަރާތްތަކުންވަނީ ކަމާބެހޭއިދާރާތަކަށް ގޮވާލާފައެވެ.*\nތިމާވެށީގެ ގޮތުން ކަނޑައެޅިފައިވާ ޤާނޫނީ އިޖްރާއާތުތަކަށް މިނިސްޓަރ އޮފް އެންވަޔަރަންމެންޓް އެންޑް އެނަރޖީ އަލްފާޟިލް ތޯރިޤު އިބްރާހީމް ކަމޭހިއްތަވާފައި ނުވާތީ އަޅުގަނޑުމެން ނުހަނު ކަންބޮޑުވުން ފާޅުކުރަމެވެ. މިގޮތުން މިނިސްޓަރު ވަނީ ތިމާވެށީގެ ގޮތުން އަސަރުފޯރާ މިންވަރު ބެލުމުގެ އިޖްރާއާތުތައް އަވަސްކުރައްވައި 26 އޮކްޓޯބަރ 2017 ވީ ބުރާސްފަތި ދުވަހުގެ ވަގުތެއްގައި ތިމާވެށީގެ ގޮތުން ނިންމި ގޮތުގެ ލިއުމުގައި އަމިއްލަފުޅަށް ސޮއިކުރައްވާފައެވެ. އީއައިއޭ ގަވާއިދުގައި ބުނާގޮތުން އީއައިއޭ ރިޕޯޓަށް އާންމުންގެ ހިޔާލު ހޯދުމަށްޓަކައި ވަކި މުއްދަތަކަށް ފުރުސަތު ހުޅުވާލަން ޖެހެއެވެ. ނަމަވެސް، މިނިސްޓަރު ކުޅި ހިއްކުމުގެ ޕްރޮޖެކްޓަށް ހުއްދަ ދެއްވާފައިވަނީ، އާންމުކޮށް އީއައިއޭތައް ބަލާ އެއާމެދު ގޮތް ނިންމާ މުއައްސަސާކަމަށް ވާ އެންވަޔަރަންމަންޓް ޕްރޮޓެކްޝަން އޭޖެންސީ (އީޕީއޭ) އިން އާންމުންގެ ހިޔާލު ފޮނުވުމަށް ދީފައިވާ މުއްދަތު ހަމަވުމުގެ5ދުވަސް ކުރިންނެވެ.\n28 އޮކްޓޯބަރު 2017 ވީ ހޮނިހިރު ދުވަހު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ވަނީ ޕްރޮޖެކްޓުގެ މަސައްކަތް ފަށާފައިވާކަން އިއުލާންކޮށްފައެވެ. ފާހަގަކޮށްލަން ޖެހޭ ކަމަކީ، ޕްރޮޖެކްޓަށް ހުއްދަ ދިން ތިމާވެށީގެ ގޮތުން ނިންމި ގޮތް އަންގާ ލިއުން އާންމުކޮށްފައިވަނީ، އެމްޓީސީސީއިން މަސައްކަތް ފެށިކަން އިއުލާނުކުރިތާ3ދުވަސް ފަހުން، 1 ނޮވެމްބަރު 2017 ވީ ބުދަ ދުވަހުގައި ކަމެވެ. ހަމަ އެހެންމެ، އެމްޓީސީސީއާ ހަވާލުކޮށްފައިވަނީ ހަމައެކަނި ކުޅި ހިއްކުމުގެ މަސައްކަތް ކަމެވެ.\n18 ސެޕްޓެމްބަރު 2017 ގައި ދިވެހި ސަރުކާރުން ވަނީ އެއަރޕޯޓު ތަރައްގީކުރުމަށް މެލޭޝިއާގެ ކުންފުންޏެއް ކަމަށްވާ ގްރައިފޯން އެނަރޖީ ކޯޕަރޭޝަންއާއެކު ވެފައިވާ އެއްބަސްވުން ބާތިލުކޮށްފައެވެ. އަދި އޭގެ ފަހުން މަސައްކަތް ބަޔަކާ ހަވާލުކުރިކަން މިހާތަނަށް އެނގޭކަށް ނެތެވެ.\nމީގެ އިތުރުން، އީއައިއޭ ރިޕޯޓު ތައްޔާރުކޮށްފައިވަނީ މިނިސްޓްރީ އޮފް އެންވަޔަރަންމަންޓު އެންޑް އެނަރޖީގެ ދަށުން ހިންގާ މޯލްޑިވްސް މީޓްރޯލޮޖިކަލް ސަރވިސްގައި މަސައްކަތް ކުރާ ސިވިލް ސަރވަންޓަކަށް ވާއިރު، އެރިޕޯޓުގެ މިނިވަންކަމާ ދޭތެރޭގައިވެސް އަޅުގަނޑުމެން ސުވާލު އުފައްދަމެވެ.\nމިމައްސަލައިގައި ގާނޫނީ އިޖްރާއާތުތަކަށް ތަބާވެފައި ނެތުމާއި މިހާ ބޮޑު ޕްރޮޖެކްޓެއް ހިންގުމަށް އާންމުންގެ ހިޔާލު ހޯދުމަކާނުލާ ނިންމުމާމެދު އަޅުގަނޑުމެންގެ ސީރިއަސް ކަންބޮޑުވުންތަކެއް އެބަހުއްޓެވެ. އަދި ކަމާބެހޭ ޤާނޫނުތަކާއި ގަވާއިދުތަކާއި އަދި ކުޅުދުއްފުށީގެ ރައްޔިތުންގެ ހައްގުތަކާ ހިލާފަށް އީޕީއޭއިން ނިންމި ނިންމުމާ ދެކޮޅު ހަދަމެވެ. އެނިންމުން އެންގި ލިއުމުގައި ކަނޑައަޅާފައިވާ ޝަރުތުތަކުގައި މައްސަލަތަކެއް ހުރިއިރު، އެޝަރުތުތަކަށްވެސް ޕްރޮޖެކްޓު ހިންގުމާ ހަވާލުވެ ތިބި (މިނިސްޓްރީ އޮފް ޓުއަރިޒަމްގެ ޑިވިޝަނެއް ކަމަށްވާ) ރީޖަނަލް އެއަރޕޯޓްސްއާއި މަސައްކަތް ސަބްކޮންޓްރެކްޓުކޮށްފައިވާ އެމްޓީސީސީއިން ތަބާ ނުވާކަން މިތާގައި ފާހަގަކުރަމެވެ. މިގޮތުން ޕްރޮޖެކްޓު ހިންގާ ފަރާތުން ހިލާފުވެފައިވާ ޝަރުތުތަކުގެ ތެރޭގައި ތިރީގައިވާ ކަންތައްތައް ހިމެނެއެވެ.\n• ކުޅި ހިއްކުމަށްޓަކައި ފަސްނަގާ ސަރަހައްދަކީ ކޮބާކަން ކަނޑައަޅާފައި ނެތުން، އަދި އެކަމަށްޓަކައި ކުރަންޖެހޭ ޖިއޯޓެކްނިކަލް ދިރާސާތައް ކޮށްފައި ނެތުން.\n• ޕްރޮޖެކްޓު ހިންގާ ސަރަހައްދު ކުޅީގެ ބާކީއޮތް ބައިން ވަކިކޮށްފައި ނެތުން.\n• ތިމާވެށީގެގޮތުން ޕްރޮޖެކްޓު ހިންގާ ސަރަހައްދާ އެއް ސިފަތަކެއް ހުރި އާ ސަރަހައްދެއް ހިމާޔަތްކުރެވިފައިވާ ސަރަހައްދެއްގެ ގޮތުގައި ކަނޑައަޅާ ބެލެހެއްޓުމަށް ޕްރޮޖެކްޓު ހިންގާ ފަރާތުން އެއްވެސް ފިޔަވަޅެއް އަޅާފައި ނެތުން. (މިޝަރުތަކީ އޭގެ ޒާތުގައިވެސް ކުރުން މުސްތަހީލު ޝަރުތެކެވެ.)\n• ކޮންޓްރެކްޓަރ ހަދަމުންދާ “ބަންޑް ވޯލް”އަކީ އޭގައި ހުންނަންވާނެ ކަމަށް ޝަރުތުކޮށްފައިވާ ސިފަތައް ފުރިހަމަ ނުވާ އެއްޗެކެވެ. ސަބަބަކީ، ޝަރުތުކޮށްފައިވާ ގޮތަށް ހިލައާއި ޝީޓް ޕައިލިންގ ބޭނުންކުރުމުގެ ބަދަލުގައި ކޮންޓްރެކްޓަރ ދަނީ ވެލިފުނި ޖަހައިގެން ބަންޑް ވޯލް ހަދަމުންނެވެ.\n• އޭވިއޭޝަން ގަވާއިދުގެ ދަށުން އިމާރާތްތަކުގެ އުސްމިނަށް އަންނާނެ ހަނިކުރުންތަކާ ބެހޭ ގޮތުން ސްޓޭކްހޮލްޑަރުންނާ މިހާތަނަށް ވާހަކަ ދެކެވިފައި ނެތެވެ.\n• ރަށުގައި ފެންބޮޑުވުމުގެ މައްސަލަ ކުޑަކުރުމަށާއި ފެން ހިންދުމަށް ބޭނުންކުރާނެ އެހެން ނިޒާމެއް ހުށަހަޅާފައި ނެތެވެ. (މިކަމަށް ހައްލުހޯދާނެ އެއްވެސް ގޮތެއް ހަމަޖެއްސުމަށް ޕްރޮޖެކްޓު ހިންގާ ފަރާތުން މަސައްކަތް ކޮށްފައި ނެތުމަކީ، ގުދުރަތީ ކާރިސާއެއް ދިމާވެއްޖެނަމަ ރަށުގެ އާބާދީ އިތުރު ނުރައްކަލަކަށް ހުށަހެޅިގެންދާނެ، ބިރުގަންނަން ޖެހޭ ކަމެކެވެ.)\nމެއި 2017 ގައި ކުޅުދުއްފުށީ ޒުވާނުންގެ ޖަމްއިއްޔާ (ސީބީއޯ) އިން ކުރި ސަރވޭއަކުން ދައްކާ ގޮތުގައި އާމްދަނީ ހޯދުމަށްޓަކައި ކުޅީގެ މައްޗަށް ބަރޯސާވާ ގާތްގަނޑަކަށް 404 އާއިލާ ރަށުގައި އެބައުޅެއެވެ. އަދި އެއާއިލާތަކުން ކުޅީގެ ބޭނުން ހިފާ، ރޯނު ވަށައިގެން އަހަރެއްގެ މައްޗަށް 8.7 މިލިއަން ދިވެހި ރުފިޔާ (564،202.00 އެމެރިކާ ޑޮލަރު) ގެ އާމްދަނީއެއް ހޯދައެވެ. މި ބޮޑު އެހެނަސް ނުރަސްމީ މަސައްކަތުގެ އެންމެ ބޮޑު ބައެއް އަދާ ކުރަނީ މުޖުތަމައުގެ އެންމެ ނިކަމެތި ފަރުދުންކަމަށްވާ އަންހެނުންނެވެ. ހަމައެހެންމެ، ހުށައަޅާފައިވާ ޕްރޮޖެކްޓު ހިންގުމަށްޓަކައި 18 ގޭބިސީގެ މީހުންގެ ގެދޮރު ބަދަލުކުރަންޖެހޭ އިރު، އިތުބާރުހުރި ގޮތެއްގައި މައުލޫމާތު ލިބޭ ގޮތުގައި އެމީހުންނަށް އަދި މިކަން އަންގާފައެއް ނެތެވެ. ވީމާ، މިޕްރޮޖެކްޓުގެ ސަބަބުން އާމްދަނީ ހޯދުމުގެ ވަސީލަތް ގެއްލިގެން ގޮސްފައިވާ ފަރާތްތަކަށާއި ނޭދެވޭ އަސަރުކޮށްފައިވާ ފަރާތްތަކަށް ގެއްލުމުގެ ފުރިހަމަ ބަދަލު ދިނުމުގެ އިންތިޒާމު ހަމަޖެއްސުމަށް ދިވެހިރާއްޖޭގެ ސަރުކާރަށް ގޮވާލަމެވެ.\nކުޅުދުއްފުށީ ކުޅީގެ ގުދުރަތީ ނިޒާމު ހަލާކުކޮށްލުންވެގެންދާނީ ދިރޭތަކެތީގެ ނަސްލަށް ބޮޑެތި ގެއްލުންތަކެއް ވާ، އާމްދަނީ ހޯދުމުގެ މަސައްކަތްތަކަށް ބޮޑު ބުރުލެއް އަރާ، ކާރިސާތައް ކުރިމަތިވުމުގެ ފުރުސަތު ބޮޑުވެގެންދާ، އަދި ރާއްޖޭގައި އޮތް އެންމެ މުހިންމު އެއް ގުދުރަތީ ނިޒާމަށް އިއާދަނުކުރެވޭ އަދި ފޫނުބެއްދޭ ގެއްލުންތަކެއް ކުރިމަތިކުރުވާނެ ކަމެކެވެ. މީގެ ސަބަބުން، މޫސުމީ ބަދަލުތަކާ ކުރިމަތިލުމަށް ކުޅުދުއްފުއްޓަށާއި އެރަށުގެ ރައްޔިތުންނަށް އޮންނަ ފުރުސަތަށް ސީދާގޮތުން ނޭދެވޭ އަސަރުތަކެއް ކުރާނެއެވެ.\nއަޅުގަނޑުމެން ގަބޫލުކުރާގޮތުގައި މިޕްރޮޖެކްޓަކީ އޭގެ ޒާތުގައިވެސް އިންސާނީ އަސާސީ ހައްގުތަކާއި، ދެމެހެއްޓެނިވި ތަރައްގީއާއި ހެޔޮވެރިކަމުގެ އުސޫލުތަކާ ހިލާފުވާ ޕްރޮޖެކްޓެކެވެ. އަދި މިޕްރޮޖެކްޓު ވެގެންދާނީ ބައިނަލް އަގްވާމީ ގޮތުން ދެމެހެއްޓެނިވި ތަރައްގީގެ އެޖެންޑާއާއި ޕެރިސް އެގްރީމެންޓުގައި ބައިވެރިވެ ދިވެހިރާއްޖެއިން ކުރަމުންދާ މަސައްކަތުގައި ފަހަތަށް އެޅޭނެ ފިޔަވަޅަކަށެވެ. އަދި މިއީ ދިވެހިރާއްޖޭގެ ތަރައްގީގެ މިސްރާބު ހުރީ 2030 އާ ހަމައަށް ދެމެހެއްޓެނިވި ތަރައްގީގެ 17 ލަނޑުދަނޑި ހާސިލުކުރުމަށްޓަކައި އެއްބަސްވެފައިވާ ބައިނަލްއަގްވާމީ އެޖެންޑާއާ ކަނޑައެޅިގެން ހިލާފަށްކަން ދައްކުވައިދޭ ކަމެކެވެ. އަދި އެހެންމެ ތަރައްގީވަމުންދާ ކުދި ޖަޒީރާ ގައުމުތަކުގެ ފަރާތުން ވަކާލާތުކުރާ މުހިންމު ގައުމެއްގެ ގޮތުންދިވެހިރާއްޖެއިން އަދާކުރާ މަސައްކަތަށް ބޮޑު ހީނަރުކަމެއް އަންނާނެ ކަމެއް މެއެވެ. ކުދި ޖަޒީރާ ގައުމުތަކުގެ އިއްތިހާދުގެ މިދައުރުގެ ރިއާސަތު ބަލަހައްޓާ ގައުމުގެ ގޮތުން އިއްތިހާދުގެ ގައުމުތަކަށް ކުރިމަތިވެފައިވާ މޫސުމީ ބަދަލުތަކުގެ ބިރާ ކުރިމަތިލުމުގައި އީޖާބީ މިސާލެއް ގާއިމުކުރުމަށް ދިވެހިރާއްޖެއިން ފެއިލްވުމަކީ ކަންބޮޑުވާން ޖެހޭ ކަމެކެވެ.\nއެހެންކަމުން، މިޕްރޮޖެކްޓަކީ ތިމާވެށީގެ ގޮތުންނާއި، އިޖްތިމާއީ، ސަގާފީ، އަދި އިގްތިސާދީ ގޮތުންނާއި ހެޔޮވެރިކަމުގެ ގޮތުން ބަލާއިރުވެސް އެދެވޭ ޕްރޮޖެކްޓެއް ނޫނެވެ.\n* (މިފޮޅުވަތުގައިވަނީ7ނޮވެމްބަރުގައި ނެރެފައިވާ ދިވެހި ތަރުޖަމާގައިވާ ކުށެއް އިސްލާހުކޮށް ފައި – 8 ނޮވެމްބަރ 2017)


SunOnline: Russia in ufahdhaa S 400 nizaamuge baithah Turkey ah genasfi\nރަޝިޔާއިން އުފައްދާ އެސް 400 ނިޒާމުގެ ބައިތައް ތުުރުކީ އަށް ގެންގޮސްފި\nމުހައްމަދު ޖަވާދު ޔޫސުފު 13 Jul 2019, 10:32\nރަޝިއާގެ އެންޓަނޯވް މަރުކާގެ އެއާޓްރާންސްޕޯޓް ކާގޯ މަތިންދާ ބޯޓެއް ތުރުކީގެ ވައިގެ ބޭހަށް ޖައްސަނީ\nއަންކަރާ (ޖުލައި 13) : ރަޝިޔާއިން އުފައްދާ އެސް 400 މަރުކާގެ ދިފާއީ ނިޒާމުގެ ބައެއް ބައިތައް ރަޝިޔާއިން ފޯރުކޮށްދިނުމުން އެތަކެއްޗާ ހަވާލުވެއްޖެކަން ތުރުކީން ހާމަކޮށްފި އެވެ.\nތުރުކީގެ ދިފާއީ ވުޒާރާއިން ބުނީ އެސް 400 ނިޒާމުގެ ބައިތަކުގެ ފުރަތަމަ ޝިޕްމަންޓް ރަޝިޔާގެ އެއާޓްރާންސްޕޯޓް މަތިންދާބޯޓަކުން ގެންސްދީފި ކަމަށާ މިތަކެއްޗާ ހަވާލުވުމުގެ ރަސްމިއްޔާތު އޮތީ އަންކަރާގައި ހުންނަ އަސްކަރީ ބޭހެއްކަމަށްވާ މުރްދަތު ވައިގެ ބޭހުގައިކަމުގަ އެވެ.\nއެސް 400 ނިޒާމުގެ ބައިތައް ހިފައިގެން ރަޝިޔާގެ އެއާޓްރާންސްޕޯޓް މަތިންދާބޯޓުގެ ތިން ބޯޓުވަނީ އިއްޔެ މުރްދަތު ވައިގެ ބޭހަށް ޖައްސައިފަ އެވެ. އެސް 400 މަރުކާގެ ދިފާއީ ނިޒާމަކީ އެމެރިކާ އުފައްދާފައިވާ އެންމެފަހުގެ ޒަމާނީ ފައިޓާޖެޓްކަމަށް އެފް 35 މަރުކާގެ ސްޓެލްތް ފައިޓާ ޖެޓްވެސް ވައްޓާލުމުގެ ގާބިލްކަން ލިބިފައިވާ ނިޒާމެއްކަމުން ރަޝިޔާގެ މި އުފެއްދުމާމެދު އެމެރިކާ ވަނީ ކަންބޮޑުވެފަ އެވެ.\nނޭޓޯގެ ގައުމެއްކަމަށްވާ ތުރުކީ އެމެރިކާގެ އަސްކަރީ ބައިވެރިއެއްގެ ގޮތުގައި އޮވެ ރަޝިޔާގެ ހަތިޔާރު ގަންނަން ފެށުމުން އެމެރިކާވަނީ މާޔޫސްގެ އެފް 35 މަރުކާގެ ސްޓެލްތް ފައިޓާ ޖެޓް ތުރުކީއަށް ލިބުން މަނާކޮށްފަ އެވެ. މީގެ އިތުރުން މިމައްސަލާގައި އެމެރިކާވަނީ ތުރުކީއާ ދެކޮޅަށް ދަތިކުރުމުގެ ފިޔަވަޅުތައް އަޅާނެކަމުގެ އިންޒާރު ވެސް ދީފަ އެވެ. ނަމަވެސް އެމެރިކާގެ އެއްވެސް އިންޒާރަކަށް ބެލުމެއްނެތި ތުރުކީވަނީ އެސް 400 ނިޒާމުގެރަޝިޔާއިން ގަތުމުގެ ހުރިހާކަމެއް ނިންމާފައެވެ.\nތުރުކީންވަނީ އެމެރިކާ ގެ ބިރުދެއްކުންތަކަށާއި ދަތިކުރުމުގެ ފިޔަވަޅުތަކަށް ބޯނުލަނބާނެކަން ފާޅުގައި އެމެރިކާއަށް އަންގައި އެމެރިކާއަށް ގޮންޖަހައިފަ އެވެ. މިގޮތަށް އެމެރިކާއަށް ގޮންޖަހާލަން ތުރުކީއަށް ކެރުނީ އެމެރިކާ އިންޒާރުތައް ދިން ނަމަވެސް އެމެރިކާ އިގްތިސާދީ ގޮތުން ބަލިކަށިވެ ދުނިޔޭގައި އެމެރިކާގެ ބާރާއި ނުފޫޒު ކުޑަވެގެންދާކަން ކަށަވަރުވާތީ ކަމަށް މުރާސިލުން ބުނެ އެވެ. އެސް 400 މަރުކާގެ ދިފާއީ ނިޒާމުގެ ރުކުރުވާލަން ޖެހޭ ސަރަހައްދުތައް ކަނޑައެޅުމުގެ ކަންތައް ކުރިޔަށްދާކަން ތުރުކީގެ ރައީސް ރަޖަބް ތައްޔިބު އުރުދުޣާން ވަނީ ވިދާޅުވެފަ އެވެ.\nއުރުދުޣާން ވިދާޅުވެފައި ވަނީ އެސް ފޯހަންޑްރެޑްގެ ބެޓްރީތަކާއި އޭގެ ރާޑަރުތައް ރުކުރުވާލަންޖެހޭ ސަރަހައްދުތައް ކަނޑައެޅުމުގެ ކަންތައް ކުރިޔަށް ގެންދަނީ ތުރުކީގެ ދިފާއީ ވުޒާރާއާއި ސިފައިންގެ ޗީފް އޮފް ސްޓާފްގެ އޮފީސް ގުޅިގެންކަމުގަ އެވެ. ރަޝިޔާއިން އުފައްދާ އެސް 400 މަރުކާގެ ދިފާއީ ނިޒާމަކީ އެމެރިކާއިން އުފައްދާ މިބާވަތުގެ ދިފާއީ ނިޒާމުތަކަށްވުރެ މާ ގާބިލް އަދި ޓެކްނޮލޮޖީގެ ގޮތުން ފެންވަރުމަތީ ނިޒާމެއްކަމަށް އަސްކަރީ ތަޖްރިބާކާރުން ވިދާޅުވެ އެވެ. (އަނަތޯލިއާ ނޫސްއެޖެންސީ)


އުރީދޫ 5ޖީ މިހާރު އައިފޯން 12ށް ލިބޭނެ\nއުރީދޫ 5ޖީގެ ޚިދުމަތް\n5ޖީ ނެޓްވޯރކާއި އެކު 5ޖީ ހޯމް ބްރޯޑްބޭންޑްގެ ޚިދުމަތް މާލޭގެ ބޮޑު ސަރަހައްދަކަށް ވަނީ ތައާރަފްކޮށްފައި\n5ޖީގެ ހަލުވި ސްޕީޑްގެ އިންޓަނެޓް ފޯނަށް ލިބުމާއިއެކު މެދުކެނޑުމެއްނެތި އިންޓަނެޓްގެ ޚިދުމަތް ތަޖުރިބާކުރެވޭނެ\nޕޯސްޓްޕެއިޑް އަދި ޕްރިޕެއިޑް ކަސްޓަމަރުންނަށް މާލޭގެ ގިނަ ސަރަހައްދުތަކެއްގައި 5ޖީގެ ހަލުވި ސްޕީޑް މިހާރު ލިބޭނެ\n28 އޭޕްރިލް 2021 | ބުދަ 18:40\nއުރީދޫ 5ޖީގެ ޚިދުމަތް މިހާރު އައިފޯން 12 އަށް\nއުރީދޫ 5ޖީ ގެ ހަލުވި ސްޕީޑްތައް، އައިފޯން 12 ގެންގުޅޭ ޕޯސްޓްޕެއިޑް އަދި ޕްރިޕެއިޑް ކަސްޓަމަރުންނަށް މިހާރު ލިބޭނެކަމަށް އެ ކުންފުނިން ބުނެފިއެވެ.\nއުރީދޫން ބުނީ އައިފޯން 12 ގެންގުޅޭ އުރީދޫ ޕޯސްޓްޕެއިޑް އަދި ޕްރިޕެއިޑް ކަސްޓަމަރުންނަށް މާލޭގެ ގިނަ ސަރަހައްދުތަކެއްގައި 5ޖީގެ ހަލުވި ސްޕީޑް މިހާރު ލިބޭނެކަމަށެވެ. އެގޮތުން 5ޖީ ގެ ޚިދުމަތް ހޯދުމަށް އައިފޯން 12 ގެންގުޅޭ ފަރާތްތަކުން އައިއޯއެސް 14.5 ނުވަތަ އެއަށްވުރެ ފަހުގެ ސޮފްޓްވެއަރއަކަށް އަޕްޑޭޓް ކުރުމުން ޚިދުމަތް ލިބޭނެކަމަށް އުރީދޫ އިން ބުނެއެވެ.\nއުރީދޫ މޯލްޑިވްސްގެ 5ޖީ ނެޓްވޯރކާއި އެކު 5ޖީ ހޯމް ބްރޯޑްބޭންޑްގެ ޚިދުމަތް 2021ގެ ޑިސެމްބަރު މަހުގައި ވަނީ މާލޭގެ ބޮޑު ސަރަހައްދަކަށް ތައާރަފްކޮށްފައެވެ. މީގެ ތެރޭގައި ގިނަ ވިޔަފާރިތައް ހިންގާ ސަރަހައްދުތައް، ހޮސްޕިޓަލް އަދި އާންމުން ދިރިއުޅޭ ސަރަހައްދުތައް ހިމަނާފައިވެއެވެ. 5ޖީ ޓެކްނޮލޮޖީއާ އެކު ހައިސްޕީޑް އިންޓަނެޓްގެ އިތުރުން އިންޓަނެޓާއި ކަނެކްޓްކުރުމުގައި ދިމާވާ ލަސްތައް އެތައް ގުނައަކަށް ކުޑަވެގެންދާނެ ކަމަށް އުރީދޫން ފާހަގަކުރެއެވެ.\nއެ ކުންފުނިން ބުނީ 5ޖީގެ ހަލުވި ސްޕީޑްގެ އިންޓަނެޓް ފޯނަށް ލިބުމާއިއެކު، މެދުކެނޑުމެއްނެތި އިންޓަނެޓްގެ ޚިދުމަތް ތަޖުރިބާކުރެވޭނެ ކަމަށެވެ. އޮންލައިންކޮށް ގޭމް ކުޅުމުގައި ދިމާވާ ލަސްތަކަށް ހައްލެއް ލިބި، ފިލްމް އަދި ސީރީޒް ޑައުންލޯޑްކުރަން އަދި ސްޓްރީމް ކުރަން މާ ގިނަވަގުތު ނުނަގާނެ ކަމަށް އުރީދޫން ބުނެއެވެ.\nއައިފޯން 12، ވާވޭ ޕީ40 ޕްރޯ، ސެމްސަންގް ގެލެކްސީ ނޯޓް 20، ނޯޓ 20 އަލްޓްރާ، ސެމްސަންގް ގެލެކްސީ އެސް 21، އެސް 21+، އެސް 21 އަލްޓްރާ ހޭންޑްސެޓްސް ގެންގުޅޭ އުރީދޫ ޕޯސްޓްޕެއިޑް އަދި ޕްރިޕެއިޑް ކަސްޓަމަރުންނަށް އުރީދޫ 5ޖީ ގެ ހަލުވި ސްޕީޑް މިހާރު ލިބޭނެ ކަމަށް އެކުންފުނިން ފާހަގަކުރެއެވެ،\nއައިފޯން 12 ނަގަން ބޭނުންވާ ފަރާތްތަކަށް އުރީދޫ މޯލްޑިވްސްގެ އީކޮމާރސް ޕްލެޓްފޯރމް މެދުވެރިކޮށް ފޯނު ގަނެވޭއިރު، އުރީދޫން ލިބެންހުންނަ ހުރިހާ ފޯނުތައް މޯލްޑިވްސް އިސްލާމިކް ބޭންކް މެދުވެރިކޮށް އިންސްޓޯލްމަންޓަށް ވެސް ނެގޭނެއެވެ.


Siyaasee roagaa ah Maldivian Idol ge dose!\nސިޔާސީ ރޯގާއަށް މޯލްޑިވިއަން އައިޑޮލްގެ ޑޯޒް!\nމިއީ މުސްތަގުބަލަށް ފައިދާކުރާނެ ޝޯއެއް\nމޯލްޑިވިއަން އައިޑޮލް އިން ގައުމު އެކަތިގަނޑަކަށް\nހުނަރު ދައްކާލުމުގެ ފުރުސަތު އެތައް ބަޔަކަށް\n"މޯލްޑިވިއަން އައިޑޮލް" އާ އެކު ދެ ކުއްޖަކު ސެލްފީއެއް ނަގާލަނީ: މިއީ މިހާރު ރާއްޖޭގެ އެންމެ ބޮޑު ޓްރެންޑް. --ފޮޓޯ: ޕީއެސްއެމް\nފެންނަ މަންޒަރާއި ދެކެވޭ ވާހަކަތަކާއި އިވޭ އަޑުތަކަށް ބަލައިލާއިރު މިއީ ދިވެހިން ވެކްސިނެއް ނުވަތަ ފަރުވާއެއް ވެސް ބޭނުންވާ "ފީވާއެއް" ނޫނެވެ. ބައެއް މީހުން ބުނަނީ އެއްގޮތަކުން މި ގޮތް މިހާރު މާ ރަނގަޅު ވެސް ކަމަކަށެވެ. ސަބަބަކީ އެތައް އަހަރުތަކެއް ވެގެންދިޔަ އިރު ވެސް ރާއްޖޭގެ "ސިޔާސީ ރޯގާ" އަށް ނުހޯދުނު ހައްލު ނުވަތަ ނުދެވުނު އެންޓިޑޯޒް އެންމެފަހުން ޕީއެސްއެމްގެ ޓީވީއެމް ޗެނަލުން އުފައްދައި ކާމިޔާބުކަމާއެކު ޓެސްޓްކޮށްފި ކަމެވެ.\nސިޔާސީ އެ އެންޓި ޑޯޒަކީ މިދިޔަ ހުކުރު ދުވަހު ޕްރިމިއާކުރި ފްރެންޗައިޒް ރިއަލިޓީ އަދި ސިންގިން ކޮމްޕެޓިޝަން "މޯލްޑިވިއަން އައިޑޮލް" އެވެ. ސިޔާސީ ރޯގާއެއްގައި ޖެހި ދަލާއި ކަރުނައިން ފޯވެފައި ތިބި ހުރިހައި ދިވެހިން ނިކަން ވަރުގަދަ މުނިފޫހިފިލުވުމަކުން ފެންވަރުވައިލީ އެވެ. އެންމެން އެކަތިގަނޑަކަށް ހަދައި އެންމެން އެކައްޗެއް ކިޔައި އެންމެން އުފާކުރާނެ ޕްލެޓްފޯމެއް ގާއިމުކޮށްދިނީ އެވެ.\nފުޓްބޯޅަ އިން ގައުމު އެކަތިގަނޑަކަށް ހަދައިދޭ ވާހަކައަށް ޔަގީނަށް ވެސް ނިމުން އަތުވެއްޖެ އެވެ. މިއަދު މި ރާއްޖޭގެ އެންމެ ބޮޑު ޓްރެންޑަކީ މޯލްޑިވިަން އައިޑޮލް ނުވަތަ އޭގެ އެންޓަޓެއިންމަންޓެވެ. ހުރިހާ ވެސް ޝުކުރެއް ޕީއެސްއެމް އާއި އެތަނުގެ ވެރިންނަށެވެ.\nސޯޝަލް މީޑިއާގައި މި ނޫން ވާހަކައެއް ނެތް!\nގައުމުގެ އަހުލާގު ވަރަށް ބޮޑަށް ހަލާކުކޮށް ފަންނުވެރިކަމަށް އަދި ހުނަރުވެރި ފުރުސަތުތަކަށް ފަސް އަޅައި ފޮރުވި ސިޔާސީ ރޯގާއެއްގެ މައްޗަށް މޯލްޑިވިއަން އައިޑޮލް އާއި އޭގެ "ހަބޭހަށް އެންޓަޓެއިނިން" އެލެމެންޓްތައް ކުރި ހޯދާފައިވާ ވާހަކަ ދައްކާއިރު ސޯޝަލް މީޑިއާގެ ވާނުވާ އަށް ބަލައިލުން ވަރަށް ވެސް މުހިންމެވެ. ސޯޝަލް މީޑިއާގައި ރާއްޖޭގެ އިމަކީ އާންމުކޮށް ރެއާއި ދުވާލު ސިޔާސީ ޒުވާބެއް ކުރިއަށް ދާ ތަނެކެވެ.\nވަކިން ހާއްސަކޮށް ޓްވިޓާގައި ދިވެހިން "އަމިއްލަ" ކޮށްފައިވާ ހިސާބުގައި ވިހުރެނީ މުޅިން ވެސް ސިޔާސީ އެކި ކުލަކުލައިގެ ދިދަތަކެވެ. ނަމަވެސް މިދިޔަ ހުކުރު ދުވަހަށް ފަހު އެ ޓްރެންޑް އެއްކޮށް ބަދަލުވެއްޖެ އެވެ. މޯލްޑިވިއަން އައިޑޮލްގެ ނުލާއި ހުދުކުލައިގެ ދިދަ އެ ވަނީ އެ މައިދާނުގައި ނަގައި އެހެން ހުރިހާ ސިޔާސީ ދިދަތަކަކުން ކުލަ ވައްޓާލައިފަ އެވެ.\nވަކިން ހާއްސަކޮށް އައިޑޮލް ޝޯއެއްގެ އެޕިސޯޑްތައް ޓީވީއެމް އިން އަދި އައިސް ޓީވީ އިން ދުރަށް ދައްކާ ދެ ރޭ ކަމުގައިވާ ހުކުރު ދުވަހުގެ ރެއާއި ހޮނިހިރު ދުވަހުގެ ރޭ ޝޯގެ އެއްގަޑިއިރާ ދިމާކޮށް ޓްވިޓާ އަށް ފޭސްބުކްގެ ދިވެހި އިމަށް ވެސް މޯލްޑިވިއަން އައިޑޮލް ނޫން ވާހަކައެއް ބަންޑުން ނުވެ އެވެ. ދެން ބަންޑުން ވަނީ އެއަށް އޮއްސާ ތައުރީފެވެ.\n"އެންމެފަހުން އެންމެން އެކުގައި އެ އެއްޗަކަށް އިންތިޒާރުކުރާ ފެންވަރުގެ އެއްޗެއް މި ވަނީ ގެނެވިފައި. ޕީއެސްއެމް އަށް ވަރަށް ބޮޑަށް ޝުކުރިއްޔާ،" ޓްވިޓާގައި އުފާފާޅުކޮށް މޯލްޑިވިއަން އައިޑޮލް އަށް ތައުރީފު އުކަމުން މީހަކު ބުނެފައިވެ އެވެ.\nއެނަކަކު ބުނެފައި ވަނީ "މޯލްޑިވިއަން އައިޑޮލް އިން ގައުމު އުފާކޮށްދޭ" ކަމަށާއި މިއީ "ފަހުގެ ތާރީޚެއްގައި ދިވެހިންނަށް ލިބުނު އެންމެ ބޮޑު އުފާވެރިކަން ކަމަށެވެ."\n"މޯލްޑިވިއަން އައިޑޮލް އެންމެ ކަމުދާ އެއް ސަބަބަކީ މި ޝޯގެ ސަބަބުން ދިވެހިންނަށް ދަނީ ކަންކަން ދަސްވަމުން. މިސާލަކަށް މީހަކު ކުރާ ކަމަކަށް ފާޑުކީމަ ނުވަތަ ޖޯކު ޖެހީމަ އޭތި ޕާސަނަލްކޮށް ނެގުމުގެ ބަދަލުގައި ޕޮޒިޓިވްކޮށް ނަގަން ދިވެހިންނަށް މި ޝޯ އިން ދަނީ ފިލާވަޅުތަކެއް ނަގައިދެމުން،" މޯލްޑިވިއަން އައިޑޮލް އިން މުޖުތަމައުގެ އަހުލާގަށް އަދި ވިސްނުމަށް އެދެވޭ އަސަރުތަކެއް ކުރާނެ ކަމަށް ބުނެ މީހަކު ޓްވީޓްކޮށްފައިވެ އެވެ.\nސޯޝަލް މީޑިއާގައި ގިނަ އަދަދެއްގެ އާންމުންގެ ފެވަރިޓަކަށް މޯލްޑިވިއަން އައިޑޮލް ބަދަލުވެގެން ގޮސްފައިވާއިރު މި ޝޯގެ ބައިވެރިން ވެސް ދަނީ މިހާރު ޓްވިޓާ އާއި ފޭސްބުކްގައި ފޯރި ނަގަމުންނެވެ. މި ހުރިހާ ފޯރިއެއް އެކުވެ "ސިޔާސީ ޓްވިޓާ" އަށް ހިޔަނި އެޅިފައިވާއިރު އެކަން އުފަލެއްގެ ގޮތުގައި ފާހަގަކުރާ މީހުން ވެސް އެބަތިއްބެވެ.\n"މިއޮތްހާ ދުވަހު ޓްވިޓާ އަށް ވަދެލީމަ ހީވާނީ ބޮލަށް ސިޔާސީ މޮހޮރު ޖަހާހެން. މިހާރު މި ވަންނަނީ ހިތްހަމަޖައްސާލަން. މޯލްޑިވިއަން އައިޑޮލް އަށް މީހުން ތައުރީފުކުރާ މަންޒަރު ފެނުނީމަ ވެސް ލިބެނީ އުފަލެއް،" މީހަކު ބުންޏެވެ.\n20 ގައުމަކުން ޕްރިމިއާ ޝޯ ބެލި!\nމިއީ ޔަގީނަށް ވެސް ރާއްޖެ އިން އުފެއްދި ޓީވީ ޝޯއަކަށް ބައިނަލްއަގުވާމީ ސަމާލުކަން އެންމެ ބޮޑަށް ލިބިގެން ދިޔަ ފަހަރެވެ. ރާއްޖެ އިން ބޭރުގައި ތިބި ދިވެހިންނާ އެކު ބޭރުގެ އެތައް ބަޔަކު ވެސް ޝޯ އަށް އިންތިޒާރުކޮށް ޝޯ ބެލި އެވެ. އަދި ޝޯގެ ފުރިހަމަ ކަމަށް ތައުރީފުކޮށްފައި ވެސް ކިޔާފައިވެ އެވެ.\nޕީއެސްއެމްގެ ލައިވް ސްޓްރީމް ބެލި ގައުމުތަކުގެ ތެރޭގައި ސްޕެއިިން އާއި ޖަޕާން އަދި އެމެރިކާ އާއި ޔޫއޭއީ އާއި އޮސްޓްރޭލިއާ އަދި ނެދަލެންޑްސް ފާހަގަކޮށްލެވެ އެވެ. މީގެ އިތުރުން ގިނަ އަދަދަކަށް ދިވެހިން އުޅޭ ސްރީ ލަންކާ އާއި އިންޑިއާ އާއި މެލޭޝިއާގައި ވެސް ޝޯގެ ފޯރި އުޅެނީ ގަދަކޮށެވެ.\nމޯލްޑިވިއަން އައިޑޮލްގެ ޝޯތައް ދިވެހިންނާ ހަމަ އަށް އަންނަނީ ވެސް ޔޫރަޕަށް ބުރެއް އެޅުމަށް ފަހު އެވެ. ޔޫކޭގެ ފްރިމެންޓަލް މީޑިއާ އިން ޝޯ ބަލައި ފާސްކުރެ އެވެ.\nމޯލްޑިވިއަން އައިޑޮލްގެ ޕްރޮޑަކްޝަން ޓީމުން ބުނެފައި ވަނީ ޝޯއާ މެދު ހިތްހަމަނުޖެހޭ ދިވެއްސަކު ނެތް ގޮތަށް ފްރިމެންޓަލް މީޑިއާގައި ވެސް މި ޝޯއާ މެދު ހިތްހަމަނުޖެހޭ މީހަކު ނެތޭ ބުނެވިދާނެ ކަމަށެވެ. ބޭރުގެ ތަޖުރިބާކާރުންގެ ފަރާތުން ޝޯ އަށް ލިބޭ ތަރުހީބު އަދި މާ ބޮޑު ކަމަށްވެ އެވެ.\nފަހުރުވެރި ނުވާންވީ ސަބަބެއް ނެތް!\nއައިޑޮލް ޝޯގެ މައި ބެލެނިވެރިޔާ، ޔޫކޭގެ ފްރިމެންޓަލް މީޑިއާގެ ފުރިހަމަ އެހީތެރިކަމާއި އެއްބާރުލުމާއި މޮނީޓަރިންނާ އެކު މޯލްޑިވިއަން އައިޑޮލް ކުރިއަށް ގެންދިޔަ ނަމަވެސް މިއީ 100 ޕަސެންޓް ދިވެހި އުފެއްދުމެކެވެ. ޕީއެސްއެމްގެ ވެރިން ވިދާޅުވާ ފަދައިން ނަމަ "100 ޕަސެންޓް ދިވެހި މެގަ ޕްރޮޖެކްޓެކެވެ."\nމޯލްޑިވިއަން އައިޑޮލްއާ މެދު ފަހުރުވެރިވާން ޖެހޭ އެންމެ ބޮޑު ސަބަބަކީ މިއީ އެވެ. ދުނިޔޭގެ ފެންވަރުގެ ޝޯއެއް، އެ ފްރެންޗައިޒްގެ ނަމަށް ހުތުރުނާރާ ފަދަ ގޮތަކަށް ނުވަތަ ފެންވަރަށް އުނިކަމެއް ނާންނަ ފެންވަރަށް ޓީވީއެމްގެ މުވައްޒަފުން މި ޝޯ ކޮށައި މަށައިފައިވާތީ އެވެ. އަނެއްކޮޅުން އާބާދީގެ ގޮތުން ބަލާއިރު ރާއްޖެ އަކީ އައިޑޮލް ޝޯ މިގޮތަށް އޯގަނައިޒްކޮށް ހޯސްޓްކުރާ އެންމެ ކުޑަ ގައުމު ވެސްމެ އެވެ.\nއެއީ ވެސް ވަރަށް ބޮޑު ފަހުރެެކެވެ. ސަބަބަކީ ދުނިޔެ އިން ވެސް މި ޝޯ އާއި މި ޝޯގައި ވާދަކުރާ ދިވެހިންގެ ހުނަރު ނިކަން ގާތުން ބަލާތީ އެވެ.\nމީގެ އިތުރުން ފުރުސަތު ނުލިބިފައި ތިބި ދިވެހި އާޓިސްޓުންނަށް ވަކި ހާއްސަކޮށް ލަވަކިޔުންތެރިޔަކަށް ވާން ބޭނުންވެ ފުރުސަތު ނުލިބިފައި ތިބި އެތައް ބަޔަކަށް މި ވަނީ ބައިނަލްއަގުވާމީ ސްޓޭޖަކުން ފުރުސަތު ލިބިފަ އެވެ. މިއުޒީޝަނުންނަށް ނުވަތަ އާޓިސްޓުންނަށް ފުރުސަތެއް ނެތޭ ކިޔައި އުޅުނު އެންމެންގެ އަގަމަތީގައި އެ ވަނީ މަލަން އަޅައިފަ އެވެ.\nހަގީގަތަކީ، މި ޝޯ އަކީ އަދިވެސް ފަހުރާއި ޝަރަފާ ގުޅިފައިވާ ޝޯއެއް ކަމެވެ. އަންނަ އެޕްރީލް މަހު ޝޯ ނިމުމަކަށް އަންނައިރު މޯލްޑިވިއަން އައިޑޮލްގެ ޝަރަފް ލިބިގެން ދާނީ ދިވެހި ލަވަކިޔުންތެރިޔަކަށެވެ. އެކަމަކު އޭނާ ވެގެންދާނީ ހަމައެކަނި ދިވެހިންނަށް ލަވަކިޔައިދޭ ފެންވަރުގެ އާޓިސްޓަަކަށް ނޫނެވެ.\nބައިނަލްއަގުވާމީ ސްޓޭޖަށް އަރައި ހުރިހާ ދިވެހިން ފަހުރުވެރިކޮށްދޭނެ ލަވަކިޔުންތެރިޔަކަށެވެ. މޯލްޑިވިއަން އައިޑޮލްއާ މެދު ފަހުރުވެރި ނުވާންވީ ސަބަބެއް ހަގީގަތުގައި ނެތެވެ.\nމޯލްޑިވިއަން އައިޑޮލްގެ މާލޭ އޮޑިޝަނުން ހޮވުނު ކުދިން. --ފޮޓޯ:ޕީއެސްއެމް\nމިއޮތީ ހަފުތާ ބަންދު އެނބުރިއައިސްފައި!\nޒަމާނުއްސުރެން ފެށިގެން ވެސް ދިވެހިންނަކީ އަހުވަން، އެއްބައިވަންތަ އަދި އެއް ހިތަކުން މަޖާކޮށް އުފާކޮޮށް އުޅުނު ބައެކެވެ. ވަކިން ހާއްސަކޮށް ދިވެހިންގެ ސަގާފަތާއި ދިރިއުޅުމުގެ އުފަލުގައި މިއުޒިކަކީ ބޮޑު ހިއްސާއެއް އަދާކުރި އެއްޗެކެވެ. މިއުޒިކް ކުޅުނު މީހުންނަށާއި ލަވަކިޔައި އުޅުނު ކުޅަދާނަ ފަންނާނުންނަކީ އެއް އިރެއްގައި މި ރާއްޖޭގައި ނިކަން މަތިން އަގުކުރެވި އަގުވަޒަން ވެސް ކުރެވުނު ބައެކެވެ.\nނަމަވެސް ސިޔާސީ ކަޅު ވިލާގަނޑެއްގެ ތެރެއަށް ގައުމު ވެއްޓިގެން ދިޔަ ހިސާބުން ފެށިގެން މިއުޒިކްގެ ފޯރި ވަނީ ސިޔާސީ މިއުޒިކް ޗާޓެއްގެ ދަރަޖަ އަށް ވެއްޓިފަ އެވެ. ސްޓޭޖަށް އަރައި ލަވަކީ ޒުވާނާ ވެސް ލަވައެއް ކިޔައިދިން މަންޒަރު ފެނުނީ ސިޔާސީ ކޮންމެވެސް ފިކުރަކަށެވެ.\nއެކަމަކު މިއަދުގެ ހަގީގަތަކީ އާޓިސްޓުންނަށް ނުލިބުނު ފުރުސަތާއި އެމީހުން ބޭނުންވެގެން ގޮވާލި ފުރުސަތު އެންމެފަހުން ލިބިއްޖެކަމެވެ. ކޮންމެ ހަފުތާ ބަންދަކު މިހާރު މޯލްޑިވިއަން އައިޑޮލް މެދުވެރިކޮށް މުޅި ރާއްޖެ އަށް ހިނިތުންވުން ގެނެސްދެމުން އަންނައިރު އެއް ބަޔަކު މި ފޯރިއެއް ނުވަތަ މި އީދެއް ސިފަކުރަނީ އެއް އިރެއްގައި މާލެ އެކަތިގަނޑަކަށް ހެދި "ހަފުތާ ބަންދު" ގެ ޒަމާނީ ޝޯތަކެއްގެ ގޮތުގަ އެވެ.\nއޭރު މާލޭގެ އެކި ސަރަހައްދުތަކުގައި ސްޓޭޖު އަޅައިގެން ހަފުތާ ނިންމަން ބޭއްވި ޝޯތަކުގެ ފޯރި އެނބުރި އައުމަކީ ދިވެހި މިއުޒިކަށް އޮތް ހެޔޮ ފާލެކެވެ. ވަޅުޖެހިފައި އޮތް މިއުޒިކް ނުވަތަ އަގުވަޒަން ނުކުރެވުނު އާޓިސްޓުންގެ އަގު ވަޒަންކުރާނެ ޕްލެޓްފޯމެއް އުފެދުނީ އެވެ. ހަމައެކަނި އެއެއް ނޫނެވެ. އިތުރު އެތައް ލަވަކިޔުންތެރިންނާއި މިއުޒީޝަނުންތަކެއް ވެސް އުފަންކުރުވާނެ ޕްލެޓްފޯމެއް އެންމެފަހުން ގާއިމުކުރެވުނީ އެވެ.\nދިވެހި މިއުޒިކާއި ލަވައިގެ ދުނިޔެ އަށް އިރު ނުއޮއްސޭކަން ސާބިތުވީ އެވެ. ލަވަކިޔަން އަދި ލަވައިގެ ޝޯ ބަލަން ދިވެހި ގައުމު ބަނޑުހައިވެފައި އޮތްކަން އެނގިގެން ދިޔައީ އެވެ.\nދިރާގުން ޒުވާނުންނަށްޓަކައި- މޯލްޑިވިއަން އައިޑޮލްގެ ކުރީގައި!\nއޭދަފުށީ ފިސާރި އަންހެނުންނާއި އެމީހުންގެ އަންހެން ލީޑަރު!\nއޯޕެން އޮޑިޝަން: މިއީ ނޫ ޖަވާހިރެއް ކޮނެގެން ނެގުން ކަހަލަ ކަމެއް!\nމޯލްޑިވިއަން އައިޑޮލް ދިވެހިންގެ ކެއުން ބުއިމާއި ނިދުމުގެ ތެރެއަށް!


Marjaavaan gai Riteish fenigendhanee varah thafaathukoh\n"މަރްޖާވާން" ގައި ރިތޭޝް ފެނިގެންދަނީ ވަރަށް ތަފާތުކޮށް\n"މަރްޖާވާން" ގައި ރިތޭޝް ދޭޝްމުކް ފެނިގެން ދަނީ ވަރަށް ތަފާތުކޮށެވެ.\n"މަރްޖާވާން"ގެ ކާސްޓުން ފެނިގެންދާ ގޮތް އިއްޔެ ދައްކާލާފައިވާއިރު އެ ޕޯސްޓަރުތަކުން ރިތޭޝްގެ އިތުރުން ފިލްމުގައި ލީޑު ރޯލުން ފެނިގެންދާ ސިދާތު މަލްހޯތުރާ ވެސް ފެނިގެން ދިޔައެވެ. ނަމަވެސް އެޕޯސްޓަރުތަކުން ވެސް ގިނަ ބައެއްގެ ލޯތައް އަމާޒުވީ ރިތޭޝް އަށެވެ.\nފިލްމުގައި އޭނާ ފެނިގެންދަނީ ޑުވާފް (ކުރު މީހެއް)ގެ ރޯލުންނެވެ. އަދި އޭނާ އަށް ފިލްމުގައި ކިޔަނީ ތީން ފޫޓް އެވެ. އިންޑިއާގެ ނޫސްތަކުން ބުނާ ގޮތުގައި ރިތޭޝް ފެނިގެންދާނީ ނެގަޓިވް ރޯލަކުންނެވެ.\nމިލިޕް މިލަން ޒަވޭރީ ޑައިރެކްޓުކުރާ އެފިލްމަކީ ލޯބީގެ ވާހަކައެއްގެ މައްޗަށް ހަދާ ފިލްމެކެވެ. ސިދާތާއެކު ލީޑު ރޯލުން ފެނިގެންދާނީ ތާރާ ސުތަރިއާ އެވެ. ފިލްމު ނެރުމަށް ހަމަޖެހިފައިވަނީ މިއަހަރުގެ ނޮވެންބަރު މަހުގެ 22 ވަނަ ދުވަހުއެވެ.\nރިތޭޝް ދޭޝްމުކް ސިދާތް މަލްހޯތްރާ


Green tax nagaigen guesthouse thakah libeyne gellumeh neiy: Zameer - vNews.mv\nގްރީން ޓެކްސް ނަގައިގެން ގެސްޓްހައުސްތަކަށް ލިބޭނެ ގެއްލުމެއް ނެތް: ޒަމީރު\nރިފާ ޚަލީލް 04 October 2016, 14:35\nގެސްޓްހައުސްތަކުގައި ތިބޭ ޓޫރިސްޓުންގެ އަތުން ގްރީން ޓެކްސް ނެގުމަކުން ގެސްޓްހައުސްތަކަށް ލިބޭނެ ގެއްލުމެއް ނެތް ކަމަށް ޓޫރިޒަމް މިނިސްޓަރު މޫސާ ޒަމީރު ވިދާޅުވެއްޖެ އެވެ.\nމިނިސްޓަރު ޒަމީރު މިހެން ވިދާޅުވީ މާލެއާއި ހުޅުލެއާއި ދެމެދު އަޅަމުންދާ ބްރިޖުގެ މަސައްކަތް ނޫސްވެރިންނަށް ދައްކާލުމަށް ކުރެއްވި ޒިޔާރަތުގައި ނޫސްވެރިންނާ ބައްދަލުކުރައްވާ ދެއްކެވި ވާހަކަފުޅުގަ އެވެ.\nޒަމީރު ވިދާޅުވީ ރާއްޖެއަށް ޒިޔާރަތްކުރާ ގިނަ ޓޫރިސްޓުން ބޭނުން ވަނީ ރާއްޖޭގެ ރަށްތަކުގެ ރީތި މާހައުލުން އުފާ ލިބި ފަސްގަނޑުގައި ހުސްފަޔާ ހިނގާލުމަށް ކަމަށެވެ. ޓޫރިސްޓުންނަށް އެފަދަ މާހައުލެއް ހޯދައިދެވޭނީ ތިމާވެށީގެ ގޮތުން ނާޒުކު ތަންތަން ރައްކާތެރިކޮށްގެން ކަމަށްވެސް ވިދާޅުވި އެވެ.\n"ރިސޯޓުތަކުގައި އެކަން ކުރެވޭ. އެކަމަކު މީހުން އުޅޭ ރަށްރަށަށް އަންނަ ޓޫރިސްޓުންނަށް އެ މާހައުލު ހޯދައިދެވޭނީ އެ ރަށްރަށުގެ ގޮނޑުދޮށާއި އެ ނޫން ވެސް ތިމާވެށީގެ ގޮތުން ނާޒުކު ތަންތަން ރައްކާތެރިކޮށްގެން،" މިނިސްޓަރު ވިދާޅުވި އެވެ.\nގޮނޑުދޮށްތައް ހިމާޔަތް ކުރުމާއި އެ ނޫން ވެސް ތިމާވެއްޓާ ގުޅުން ހުރި މަޝްރޫއުތައް ރަށްރަށުގައި އިތުރުކުރަން އެންވަޔަރަންމަންޓް މިނިސްޓްރީއާ ވާހަކަދައްކަމުންދާ ކަމަށްވެސް ޒަމީރު ވިދާޅުވި އެވެ. އަދި ވިދާޅުވީ އެފަދަ މަޝްރޫއުތަކަށް ގެސްޓްހައުސްތަކަށް އަންނަ ޓޫރިސްޓުންގެ އަތުން ނަގާ ގްރީން ޓެކްސް ހަރަދުކޮށްފި ނަމަ، ގެއްލުމުގެ ބަދަލުގައި ކުރާނީ ފައިދާ ކަމަށް ތަކުރާރުކޮށް ވިދާޅުވި އެވެ.


Switzerlandaai raajje aadhemedhu dhathuru fashanee\nއެޑެލްވައިސް އެއާލައިންގެ ފްލައިޓެއް 2018 ވަނަ އަހަރު ވީއައިއޭއިން ފުރަނީ -- ފޮޓޯ: އެމްއޭސީއެލް\nސުވިޒަލޭންޑުގެ ޒިއުރިކް އާއި ރާއްޖެއާ ދެމެދު މި މަހުގެ ފަހުކޮޅު އެޑެލްވައިސް އެއާލައިނުން ދަތުރު ފަށަން ތައްޔާރު ވެއްޖެ އެވެ.\nޒިއުރިކާއި ވެލާނާ އިންޓަނޭޝަނަލް އެއާޕޯޓް (ވީއައިއޭ) އާ ދެމެދު އެޑެލްވައިސް އެއާލައިނުން ދަތުރުތައް ފަށަން ނިންމާފައިވަނީ މި މަހުގެ 26 ވަނަ ދުވަހު އެވެ. އެ އެއާލައިނުން ރާއްޖެ އަށް ހަފުތާއަކު ދެ ފްލައިޓް ބާއްވާނެ އެވެ. މި އެއާލައިންއިން ދަނީ 2018 ވަނަ އަހަރުން ފެށިގެން ރާއްޖެއަށް ދަތުރު ކުރަމުންނެވެ. ނަމަވެސް ދަތުރުތައް ހުއްޓާލާފައިވަނީ ކޮވިޑް-19 އާ ގުޅިގެން ބޯޑަރު ބަންދު ކުރުމުންނެވެ.\nއެޑެލްވައިސްގެ ޗީފް ކޮމާޝަލް އޮފިސަރު (ސީއޯއޯ) ޕެޓްރިކް ހޭމަން ވިދާޅުވެފައިވާ ގޮތުގައި މި ދަތުރުތައް ވެގެންދާނީ ޒިއުރިކް އިން ރާއްޖެ އަންނަން ބޭނުންވާ މީހުންނަށް ރަނގަޅު ފުރުސަތެއް ކަމަށެވެ.\nސުވިޒަލޭންޑްއަކީ ކޮވިޑް-19 ގެ ބަލި ކޮންޓްރޯލް ކޮށްފައިވާ މަދު ގައުމުތަކުގެ ތެރެއިން އެއް ގައުމެވެ. އެ ގައުމަކީ ރާއްޖެއަށް "އުންމީދީ މާކެޓެއް" ގެ ގޮތުގައި ބެލެވޭ މާކެޓެކެވެ. އެ ގައުމުން މި އަހަރުގެ މިހާތަނަށް 33،829 ޓޫރިސްޓުން އައިސްފައިވެ އެވެ.\nކޮވިޑް-19 އާ ގުޅިގެން ބޯޑަރު ބަންދު ކޮށްފައި ބޭއްވުމަށްފަހު އަލުން ހުޅުވާލުމާއެކު އެއާލައިންތަކުން ދަނީ ދަތުރު ކުރަމުންނެވެ. އޮގަސްޓް މަހުގެ ނިޔަލަށް 9،292 ޓޫރިސްޓުން ރާއްޖެ އައިސްފައިވެ އެވެ. މިހާތަނަށް ރާއްޖެއަށް ހަތް އެއާލައިންއަކުން ދަނީ ދަތުރު ކުރަމުންނެވެ.


Ureedhooge supanet fiksd broadbeynd dhuvaafarah\n100 އެމްބީޕީއެސް އާއިހަމައަށް ހަލުވި ސްޕީޑުތަކާއި އެކު އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ހިދުމަތް ރ. ދުވާފަރަށް ތައާރަފްކޮށްފިއެވެ.\nދުވާފަރަށް ފިކްސްޑް ބްރޯޑްބޭންޑް ތައާރަފް ކުުރުމާއި ގުޅިގެން އެކުންފުނިން ވަނީ 31 ޑިސެމްބަރ 2018 ގެ ކުރިން ސުޕަރނެޓް ހިޔާރު ކުރަށްވާ ދުވާފަރުގެ ކަސްޓަމަރުންނަށް ވަރަށް ހާއްސަ އޮފަރއެއް ތައާރަފް ކޮށްފައެވެ.\nހަމައެހެންމެ ދުވާފަރު ރައްޔިތުންނަށް ހަލުވި ސްޕީޑުގެ އިންޓަނެޓް ހޯދުމުގައި އިތުރު ފަސޭހަކަމެއް ގެނެސްދިނުމުގެ ގޮތުން އުރީދޫ އިން ސުޕަނެޓްގެ ހިދުމަތް ފޯރުކޮށްދިނުމުގައި އެއްވެސް ކަނެކްޝަން ފީ އެއް ނުހިމެނުމަށްވެސް ވަނީ ހަމަޖައްސާފައެވެ.\n2 އެމްބީޕީއެސް އިން ފެށިގެން 100 އެމްބީޕީއެސް އާއި ދެމެދުގެ ސްޕީޑުތަކުގައި ކަސްޓަމަރުންގެ އެކި އެކި ބޭނުންތަކަށް އެކަށޭނެގޮތަށް ފަރުމާކުރެވިފައިވާ ތަފާތު ސުޕަނެޓް ބްރޯޑްބޭންޑް ޕެކޭޖް އުރީދޫ އިން ފޯރުކޮށްދެއެވެ. ހަމައެހެންމެ މި ޕެކޭޖުތައް ވަނީ ފޭސްބުކް، ޔޫޓިއުބް، ނެޓްފްލިކްސް ފަދަ ދިވެހިންގެ މެދުގައި މަޤްބޫލް އެޕްލިކޭޝަންތަކުގެ ތަޖުރިބާ އިތުރަށް ފުރިހަމަ ކޮށްދޭގޮތަށް އޮޕްޓިމައިޒް ކުރެވިފައެވެ.\nސުޕަރނެޓްގެ ހިދުމަތް ހޯދުމުގައި ކަސްޓަމަރުންނަށް އިތުރަށް ލުއިފަސޭހަކަމެއް ފޯރުކޮށްދިނުމުގެ ގޮތުން އުރީދޫ އިން ވަނީ 12 މަހުގެ އިންސްޓޯލްމަންޓް ޕްލޭން އަކާއި އެކު ސުޕަރނެޓްގެ ރައުޓަރު ބައްލަވައިގަތުމުގެ ފުރުސަތު ދީފައެވެ.\nދުވާފަރުގައި ސުޕަރނެޓްގެ ޚިދުމަތް ފޯރުކޮށްދިނުމަށް، އުރީދޫގެ އިންފްރާސްޓްރަކްޗަރ ޕާޓްނަރަކީ ސެޓްލިންކް ޕްރައިވެޓް ލިމިޓެޑް އެވެ. ސުޕަރނެޓްގެ ޚިދުމަތް ހޯއްދެވުމަށް، ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://www.ooredoo.mv/ooredoo-supernet/ އަށް ޒިޔާރަތްކުރެއްވުމަށް އުރީދޫއިން އެދެއެެވެ.


Faarish Ge Thassavaru: "Holhudhoo Rayyithunnah Ummeedhee Ethah Kammeh" - Vaguthu\nފާރިޝްގެ ތަސައްވަރު! " ހޮޅުދޫ ރައްޔިތުންނަށް އުންމީދީ އެތައްކަމެއް"\nނ.ހޮޅުދޫއަށް އުފަން އަޙްމަދު ފާރިޝް، 32 އަކީ ހޮޅުދޫ ރައްޔިތުންނަށް އައު ނަމަކަށް ނުވާނެއެވެ. ސަބަބުތައް ބައިވަރެވެ. ރަށުގައި އިޖުތިމަޢީ މަސައްކަތެއް ރޭވިގެންކުރާ ނަމަ އޭނާ ފެންނާނެއެވެ. ކުޅިވަރު މުބާރާތެއް ނޫނީ ކުޅިވަރު ޓީމެއް ތައްޔާރުކުރާނަމަ އެންމެ އިސްމީހެއް ގޮތުގައި އޭނާ ހަރަކާތްތެރިވާނެއެވެ. ރައްޔިތުންގެ ކަމެއް ދަމެއް ބޮޑުވެގެން އެހީތެރިކަމަށް ގޮވާލާއިރު ރައްޔިތުންނާ އެންމެ ގާތުން އެކަކަށް އޭނާ މަސައްކަތްކުރާނެއެވެ. މިއީ އަޙްމަދު ފާރިޝް ސިފަކޮށްލަދެވޭނެ އެންމެ ތިލަމިނެވެ.\nނ.ހޮޅުދޫ މޭނާސްކޫލުން އޯލެވެލް އަށް ކިޔަވާ ވިދާޅުވި ފާރިޝް މަދަރުސީ ތަޢުލީމު ނިންމާލީ ފަޚުރުވެރި އަދި އެހާމެ އަދަބުވެރި ދަރިވަރެއްގެ ގޮތުގައެވެ. ސުކޫލް ދައުރުގެ ފޮނި ކާމިޔާބީތަކާއި ރަން ވަނަތައް މިކަމުގެ ހެއްކަކަށް ފުދެއެވެ.\nސުކޫލް ދައުރުގެ ކިޔެވުން ނިމުނުކަމުގައިވިޔަސް މަތީ ތަޢުލީމް ހާސިލުކޮށް މުޖުތަމަޢުގެ ޤަދަރުވެރި މީހަކަށްވުން އެއީ ފާރިޝް އަބަދުވެސް ދެކެމުން އައި ހުވަފެނެކެވެ. އެހުވަފެނުގައި މިއަދު އޭނާ ދަނީ ކުލަޖައްސަމުންނެވެ. 2019 ވަނަ އަހަރު މައި ކޮލެޖް އިން ޑިޕްލޮމާ އިން ބިޒްނަސް އެޑްމިނިސްޓްރޭޝަން ޙާސިލުކުރައްވާފައިވާއިރު، ދިރިއުޅުމުގެ ގިނަ ޒިންމާތަކާއި އެކުވެސް މިއަދު އޭނާއަކީ މައިކޮލެޖް އިން ބެޗްލަރސް އޮފް ބިޒްނަސް އެޑްމިނިސްޓްރޭޝާން ކޯސް ފުރިހަމަ ކުރަމުންދާ ދަރިވަރެއްވެސް މެއެވެ. ހިންގުމުގެ ދާއިރާގެ ތެރެއިން ލިބުނު ފަހި ފުރުޞަތެއްގެ ބޭނުން ހިފާ މެނޭޖްމަންޓް ކެޕޭސިޓީ ފޯރ ހެލްތް އޮފިޝަލްސް ކޯސް ޗައިނާއިން ޙާސިލްކޮށްފައިވާކަމީ ހިންގުމުގެ ދާއިރާއިން އައު ކަންކަމެއް ދަސްވިކަމެއްކަމުގައި އޭނާ ދެކިލައްވައެވެ. މީގެ އިތުރުން ކުޅިވަރު އުގެނުމަށާއި އުގަންނައި ދިނުމަށް އޭނާގެ ހިތުގައިވާ ބޮޑު ޝައުގުވެރިކަމާއިއެކު އޭޝިއަން ފުޓްބޯލް ކޮންފެޑްރޭޝާން (އޭއެފްސީ) އިން ކުރިއަށް ގެންދިޔަ ފުޓްބޯލް ސީ ލައިސަންސް ކޯޗިންގ ކޯސް ވަނީ ފުރިހަމަކުރައްވާފައެވެ.\nމަސައްކަތު ތަޖުރިބާގެ ގޮތުން ބަލާއިރު އަޙްމަދު ފާރިޝް އަކީ ފަތުވެރިކަމުގެ ދާއިރާގެ އިސް މަޤާމުތަކުގައި7އަހަރުގެ ތަޖުރިބާ ހޯއްދަވާފައިވާ އެދާއިރާއަށް ފަރިތަ ބޭފުޅެކެވެ. އަމިއްލަ ވިޔާފާރީގެ ތެރޭގައި 10 އަހަރު ހޭދަކުރައްވާފައިވާއިރު ވިޔަފާރީގެ އެތައްކުރިއެރުންތަކެއް އޭނާގެ މޭސްތިރިކަމުގެ ދަށުގައި ހޯދާފައިވާކަން ފާހަކޮށްލެވެއެވެ. 2019 ވަނަ އަހަރު ރައީސުލް ޖުމްހޫރިއްޔާ އައްޔަންކުރެއްވި ފަރާތެއްގެ ގޮތުގައި ނ.ހޮޅުދޫ ޞިއްޙީ މަރުކަޒުގެ ސީނިއަރ އެޑްމިނިސްޓްރޭޓަރ، ހެލްތް ސާރވިސަސްގެ މަޤާމާއި ހަވާލުވެލައްވައި އެމަރުކަޒު ހިންގުމުގެ މަޞްއޫލިއްޔާތު އޭނާއަންނީ އަދާކުރަމުންނެވެ. ޞިއްޚީ މަރުކަޒު ހިންގުމުގައި މިވޭދުވެދާ ދެއަހަރެއްހާ ދުވަހުގެ ތެރޭގައި އެމަރުކަޒުގެ ހިންގުމަށް ގެންނަވާފައިވާ ހަރުދަނާ ބަދަލުތަކާއި ޚިދުމަތްތައް ތަރައްޤީކޮށް ފުޅާކުރުމުގައި އަދި އުމްރާނީ ކުރިއެރުން ގެނައުމުގައި ކުރައްވާފައިވާ މަސައްކަތްތަކީ ފެންނަންހުރި އަގުހުރި ޚިދުމަތްތަކެވެ.\nލޯކަލް ކައުންސިލަށް ކުރިމަތިލީ ކީއްވެ؟\nޒުވާން ހަޔާތުގެ ބޮޑުބައެއް ފާރިޝް ހޭދަކުރެއްވީ ސިޔާސީ މަސައްކަތުގައެވެ. ސިޔާސީ ޕާޓީތައް ވުޖޫދުވެ ހިނގައިގަންނަން ފެށި ދުވަސްވަރަކީ ފާރީޝްގެ އެންމެ ޒުވާން ޖޯޝް ހުރި ދުވަސްވަރެވެ. ރާއްޖޭގެ ސިޔާސީ މަޝްރަހު އޭރުދުއް ބިޔަބޮޑު ބަދަލުގެ ތެރެއިން ސިޔާސީ ކަންކަމަށް ހިތް ޖެހި ސިޔާސީ މަސައްކަތުގެ ތެރޭގައި އުޅެވެން ފަށާފައިވަނީ އެކަމަށް ހިތުގައި ހުރި ޝައުގުގެ ބޮޑުކަމުންނެވެ. މިނިވަން ފިކުރާއި މިނިވަން ހިޔާލަށް ޖާގަ ދެވިގެން އޭރު ދިވެހިރާއްޖޭގެ ބޭއްވުނު ވެރިކަން ކުރާނެ ނިޒާމު ކަނޑައެޅުމުގެ އިންތިޚާބުގައި މޯލްޑިވިއަން ޑިމޮކްރަޓިކް ޕާޓީ (އެމް.ޑީ.ޕީ) ގެ ވާގިވެރިއެއްގެ ގޮތުގައި އޭނާ މަސައްކަތްކުރެވިއެވެ. އޭރު ދިވެހިރާއްޖޭގެ ގިނަ ރައްޔިތުންގެ ވިސްނުމާއި ފިކުރާއި ޚިޔާލާތު ހުރި ގޮތުން ގިނަ ގޮންޖެހުންތަކާއި ތަކްލީފްތަކާއި މަލާމާތާއި އާޑަ ފުރައްސާރަ ރައްދުވިޔަސް، އެކަންކަމުގެ ހިތިކަމާއި ގިތިކަންދަނެމެވެސް، ޕާޓީގެ ލޯތްބާއި ފިކުރުގައި އޭނާ ސާބިތުކަމާއިއެކު ދެމި ހުންނެވިއެވެ.\nއެދުވަހުގެ އެއުނދަގޫ ހާލާތު، ޖެހެމުންދިޔަ އޮޔާއި ވަޔާއިއެކު މާޒީއަށް ދޫކުރުމަށް ފަހު މިއަދު ފާރިޝްއަކީ ސިޔާސީ މައިދާނުގައި ކާމިޔާބު އެތައް މަސައްކަތްތަކެއްކޮށް ނަތިޖާ ނެރެދީފައިވާ ސިޔާސީ މުފައްކިރެކެވެ. އައު ޤާނޫން އަސާސީގެ ދަށުން 2008 ވަނަ އަހަރު ބޭއްވުނު ރިޔާސީ އިންތިޚާބްގައި އެމް.ޑީ.ޕީ އިން ވާދަކުރި ރައީސް މުޙައްމަދު ނަޝީދުގެ ނ.ހޮޅުދޫގެ ފޯކަލް ޕޮއިންޓަކީ އޭނާއެވެ. އަދި 2018 ވަނަ އަހަރުން ފެށިގެން އަދާ ހަމައަށް ވެސް އެމް.ޑީ.ޕީ ނ.ހޮޅުދޫ ގޮފީގެ ރައީސްކަން ކުރައްވަމުން ގެންދަވަނީ ހުދު ފާރިޝްއެވެ. 2018 ވަނަ އަހަރު ބޭއްވުނު ރިޔާސީ އިންތިޚާބުގައި އެމް.ޑީ.ޕީ ކޯލިޝަންގެ ރިޔާސީ ކެނޑިޑޭޓެއްގެ ގޮތުގައި ވާދަކުރި ރައީސް އިބްރާހީމް މުޙައްމަދު ޞާލިޙްގެ ނ.ހޮޅުދޫ ކެމްޕެއިން މެނޭޖަރަކީވެސް ހަމަ އަޙްމަދު ފާރީޝްއެވެ. މީގެ އިތުރުން އެންމެ ފަހުން 2019 ވަނަ އަހަރު ބޭއްވުނު ރައްޔިތުން މަޖްލިސް އިންތިޚާބުގައި ހޮޅުދޫ ދާއިރާއަށް ވާދަކުރައްވާ އިންތިޚާބު ކާމިޔާބުކުރެއްވި ޔޫނުސް ޢަލީގެ ކެމްޕެއިން މެނޭޖަރަކީވެސް ފާރިޝްއެވެ.\nސިޔާސީ ގޮތުން ބަޔާންވެދިޔަ ގިނަ ކާމިޔާބީތަކާއި ހޯއްދަވާފައިވާ ތަޖުރިބާތަކުގެ އަލީގައި އަދި ސިޔާސީ މައިދާނުގެ ކުރިއެރުމާއި ކާމިޔަބަށް އެދި ހިތުގައި ކަނޑައެޅި ގަދަ އަޒުމަކީ ލޯކަލް ކައުންސިލް އިންތިޚާބަށް އަޙްމަދު ފާރިޝް ކުރިމަތިލީ ސަބަބެވެ. ފާރިޝްގެ މިހުރިހާ ތަޖުރިބާއަކާއި ޢިލްމަކާއި ޙިލްމެއް ގޮސް ގުޅެނީ ރައްޔިތުންނާއި ރަށުގެ ތަރައްޤީއާއެވެ. ލިބިފައިވާ ތަޢުލީމާއި ތަޖުރިބާގެ އަލީގައި ރަށުގެ ކަންކަން ބައްޓަންކޮށް ތަރުތީބުކުރުމުގެ ސިޔާސަތުތަށް ތަންފީޒުކުރުމަށް ފުރުޞަތެއް ފަހިވެފައި އޮތުމަކީ އޭނާކުރާ އުންމީދެކެވެ.\n"ހޮޅުދޫ ރައްޔިތުންނަށް އުންމީދީ އެތައްކަމެއް" ފާރިޝްގެ ތަސައްވަރެއް!\nހޮޅުދޫގެ ލޮބުވެތި ރައްޔިތުންނަށް ޚިދުމަތްކުރުމުގެ ފުރުޞަތަކަށް އެދި ފާރިޝް ނިކުމެ ހުންނެވީ ތަޞައްވަރަކާއެކުއެވެ. އޭނާ އާއި ޓީމުގެ އެންމެހާ މެންބަރުގެ ހިތުގައި ލޯބިވާ ވަތަނާއި ދޭތެރޭ ކުރަހާލެވިފައިވާ ތަސްވީރު ކުލަ ކުރުމަށް ބޭނުންވާނެ އެންމެހާ ކަންކަންވަނީ ކަޅާއި ހުދުން ލިޔެވިފައެވެ. އެއީ ކުރެވޭނެ ކަންކަންތޯ އާއި ކޮށްދެވޭނެ ކަންތައްތައްތޯ އާއި އެކަންކަމަށް ސަރުކާރުގެ ތެރެއިންނާއި ދާއިރާގެ މަޖްލިސް މެންބަރު މެދުވެރިކޮށް ހޯދޭނެ އަލިމަގަކީ ކޮބާތޯ ބަލާ ތަރުތީބުކުރެވި ވަނީ ކުރެވިފައެވެ. މިހާރު ފާރިޝްގެ ހުރިހާވެސް އަމާޒަކީ އެކަންކަން ހޮޅުދޫ ރައްޔިތުންނަށް ފަހިކޮށްދީ ތަންފީޒުކޮށްދިނުމެވެ. މިކަމަށް ބޭނުންވަނީ ލޮބުވެތި ރައްޔިތުންގެ ތާއިދާއި އިތުބާރެވެ. ޔަގީންކަމާއި ނުގުޑާނެ ފަދަ ގަދަ ހިތްވަރެވެ.\nދީނީ ގޮތުން ހޭލުންތެރި ރައްޔިތެއް ދިރިއުޅޭ ހޮޅުދޫގައި ޒަމާނީ މިސްކިތަކާއި އިސްލާމިކް ލައިބްރަރީއެއް ޤާއިމްކުރުމަކީ ފާރިޝްގެ ސިޔާސަތެކެވެ. އަދި ލާމަރުކަޒީ ނިޒާމުގެ ހަގީގީ ސިފައަށް ރުޖޫއަވުމަށް ރަށުގައި ތިބެ އެއްގަމު އުޅަނދު ދުއްވުމުގެ ލައިސަންސް ނެގޭނެ އިންތިޒާމް ފަހިކޮށްދޭނެއެވެ. ހައްލު ނުވެ ޒަމާންތަކެއް ދިގުލާދިޔަ ހޮޅުދޫ މަގުތަކުގައި ފެން ހެދޭ މައްސަލައަށް ދާއިމީ ހައްލެއް ލިބިފައި ވާއިރު ހޮޅުދޫގެ މަގުތައް ޒަމާނީ ފެންވަރަށް ތަރައްޤީކުރުމަކީ ސަރުކާރުގެތެރެއިން ތަންފީޒުކުރާނެކަމެކެވެ. ހޮޅުދޫގެ ފަޚުރުކަމުގައިވާ ތަޢުލީމީ ބިނާ މޭނާސްކޫލްގެ ދެއިމާރާތެއްގައި ހިންގުމުގައި ހުރި ދަތިތައް ނައްތާލާ މޭނާސްކޫލް އެއް ކެމްޕަސް އަކަށް ބަދަލުކުރުމަކީ ސިޔާސަތުގެ ތެރެއިން މުހިންމު ބައެކެވެ. ފެންވަރު ރަނގަޅު ޞިއްޙީ ޚިދުމަތްތައް ކަށަވަރުކުރުމަށްޓަކައި ނ.ހޮޅުދޫ ޞިއްޙީ މަރުކަޒުގެ އައު އިމާރާތެއްގެ މަސައްކަތަކީ ފާރިޝް ނުހަނު އިސްކަމެއް ދޭނެ މަސައްކަތެކެވެ. ވިޔަފާރިތަކަށް ކުލީ ބިން ދޫކުރުމާއި، ލޯކަލް ޓޫރިޒަމާއި ދަނޑުބިމަށް ހޮޅުމީދޫ ހުޅުވާލުމާއި ކުޅިވަރާއި ޞިއްޙަތު ޕްރޮގްރާމްތައް ރާވީ ހިންގުންފަދަ މުހިންމު އެތައްކަމެއް ފާރީޝްގެ ސިޔާސަތުތަކުގެ ތެރޭގައިވަނީ ކަނޑައަޅާއި ރައްޔިތުންނާއި ހަމައަށް ގެނެސްދީފައެވެ.\nފާރިޝްގެ އިހުބަހާއި ފަހުބަހަކީވެސް އެއްވާހަކައެވެ. އެއީ ރަށުތަރައްޤީގެ ކަންކަން ކުރުމުގައި ކުރަންޖެހޭ އެންމެހާ މަސައްކަތުގެ ވާހަކައެވެ. ރައްޔިތުންގެ ފުރިހަމަ ތާއިދާއާއި އިތުބާރާއިއެކު އުފެދިފައިމިވާ އަދުގެ ސަރުކާރުގެ އެންމެހާ ސިޔާސަތުތައް ރަނުން ރަނަށް ތަންފީޒުކޮށް ސަރުކާރުގެ ތެރެއިން ކުރަންޖެހޭ އެންމެހާ ކަންކަން ފަހިވެ ފުރިހަމަވުމަށްޓަކައި ފާރިޝްއާއި އޭނާގެ ޓީމުން ކުރަންޖެހޭ ނުހަނު ގިނަ މަސައްކަތްތައް ސަރުކާރުގެ ވުޒާރާތަކާއި ދާއިރާގެ މަޖްލިސް މެންބަރާއި ގުޅިގެން ކުރަންޖެހިފައި އެބަހުރިކަމަށް ފާރީޝް ފާހަގަކުރެއްވިއެވެ.\nހަޤީޤީ ލާމަރުކަޒީ ބާރަކަށް އެދި ދިވެހިން ފަށާފައިމިވާ ފަހި ދަތުރުގެ މިސްރާބު ހުރީ އަލިވިލެން މިދާ މާއުފާވެރި ހިތްގައިމު ފަތިހަށްކަން އޭނާ ފާހަގަކުރެއްވިއެވެ. ފާރިޝް ފާހަގަކުރެއްވި ގޮތުގައި ހޮޅުދޫގެ އުމްރާނީ އަދި އިޖްތިމާއީ ތަރައްޤީ ގެންނާނީ އޯގާތެރިކަމާއިއެކު މުޅި ރައްޔިތުންގެ ބައިވެރިވުން އޮވެގެން ނިންމާ ނިންމުންތަކާއި އެކު ހަމައެންމެ ފަރުދެއްގެވެސް ހައްޤަކަށް އުނިކަމެއް ނާންނެ ފަދައަކުން ހަމަހަމަކަމާއިއެކުއެވެ.\nއެޕްރީލް 10 ވަނަ ދުވަހު އޮންނަ ލޯކަލް ކައުންސިލްތަކުގެ އިންތިޚާބް 2020 ގައި ނ.ހޮޅުދޫ ކައުންސިލްގެ ރައީސްކަމަށް އަޙްމަދު ފާރިޝް، ކެނޑިޑޭޓް ނަންބަރ4އަކަށް ވޯޓްދެއްވާ!


ޓީއެމްއޭގެ ވަކީލުންގެ ތެރޭގައި ރައީސް ނަޝީދުގެ ވަކީލެއް - Suvaadheeb\nޓީއެމްއޭގެ ވަކީލުންގެ ތެރޭގައި ރައީސް ނަޝީދުގެ ވަކީލެއް\nއާޓިކަލް ޕޯސްޓްކުރީ ސުވާދީބު 8 މަސް ކުރިން فبراير 13, 2020 086\nޓްރާންސް މޯލްޑިވިއަން އެއާވޭސް (ޓީއެމްއޭ)ގެ ވަކީލުންގެ ތެރޭގައި، ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ވަކީލްކަން ކުރައްވާފައިވާ އަދި ރައީސް ނަޝީދު އާއި ގާތް ގުޅުމެއް އޮންނަ ޖެރެޑް ޖެންސާ ހިމެނޭކަން އެނގިއްޖެ އެވެ.\nޖެރާޑް ޖެންސާ އަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި، ރައީސް ނަޝީދުގެ މައްޗަށް 13 އަހަރުގެ ޖަލު ހުކުމެއް އިއްވުމާއި ގުޅިގެން، އެކުލަވައިލެއްވި ބައިނަލް އަގުވާމީ ވަކީލުންގެ ޓީމްގައި އިސްކޮށް އުޅުއްވި ވަކީލެވެ. އަދި ރައީސް ނަޝީދާއި ގާތްގުޅުމެއް ޖެރާޑް ދަނީ ބާއްވަމުންނެވެ.\nޓީއެމްއޭގެ ވަކީލުންގެ ތެރޭގައި ޖެރަރޑް ހިމެނޭއިރު، ރައީސް ނަޝީދު ޖެރަރޑް ޖެންސާ އާއި ޓީއެމްއޭގެ ފަރާތްތަކާއި ބައްދަލު ކުރި ކަމަށް ބުނެ އެ މައްސަލަ އެންޓި ކޮރަޕްޝަން ކޮމިޝަނަށްވެސް ވަނީ ހުށަހަޅާފައެވެ.\nއޭސީސީއަށް ހުށަހެޅި އެ މައްސަލާފަގައި ބުނެފައި ވަނީ ކުރީގެ ސަރުކާރުގެ ދުވަސްވަރު އެމްއޭސީއެލް އާއި ޓީއެމްއޭއާ ދެމެދު ކޮށްފައިވާ މުއާމަލާތާ ގުޅުވައިގެން އަވަސް ހައްލެއް ނުހޯދައިފި ނަމަ ޓީއެމްއޭ އަށް ބަދަލުދޭން ޖެހިދާނެ ކަމަށް ޓީއެމްއޭއަށް ސީޕްލޭން ދިނީ ރައީސް ނަޝީދު ނުފޫޒު ފޯރުވައިގެން ކަމަށެވެ.\nޓީއެމްއޭ މައްސަލައާ ގުޅިގެން ރައީސް ނަޝީދު ވިދާޅުވީ އެމްއޭސީއެލް އާއި ޓީއެމްއޭގެ މުއާމަލާތައް ހިންގާފައި ހުރީ ޔާމީންގެ ސަރުކާރުގައި ކަމަށާއި މިކަމަށް ގޮތެއް ނުހޯދިއްޖެނަމަ ރަންވޭ ހުޅުވުން ލަސްވުމުގެ އިތުރުން ޓީއެމްއޭއަށް ބަދަލެއް ދޭން ޖެހުން ގާތް ކަމަށެވެ.\n“ސަރުކާރާއި ޓީއެމްއޭއަށް ވެސް ފައިދާ ހުރި އެއްބަސްވުމަކަށް އައުން ވަރަށް ބޭނުންތެރި. ގޯސްހެދި މީހުން ހޯދައި އަވަސް ތަޙްޤީޤެއް ފަށަން ޖެހޭ.” ނަޝީދު ވިދާޅުވިއެވެ.\nސަރުކާރުން މިހާރު ވަނީ ދެއަހަރު ދުވަހަށް ހަތަރު ބުރިއަށް ހަދާފައިވާ ސީޕްލޭން ޓާމިނަލްގެ އެއް ބުރި މިހާރު ވެސް ޓާމިނަލް ދީފައިވާ އަގުގައި ޓީއެމްއޭއަށް ދޭށެވެ. އެއީ ގާތްގަނޑަކަށް 5،000 އަކަމީޓަރުގެ ޖާގައެކެވެ.\nޓީއެމްއޭއިން ބުނެފައިވާގޮތުގައި، އެ ކުންފުންޏަށް އާ ޓާމިނަލުން 19،000 އަކަފޫޓްގެ ޖާގަދޭން އެމްއޭސީއެލް އިން ކުރިން ޔަގީންކަން ދީފައިވާ ވާތީ، އެ އަށް ބިނާކޮށް، ބައެއް ރިސޯޓްތަކުން ޓާމިނަލްގައި ލައުންޖް ހަދާނެ ޖާގަ ވިއްކާފައެވެ.\nނަމަވެސް އޮޑިޓަރ ޖެނެރަލް ހަސަން ޒިޔަތު ވަނީ އެފަދަ އެއްބަސްވުމެއް އެމްއޭސީއެލް އިން ވެފައި ނެތް ކަމަށް ވިދާޅުވެފައެވެ.\nއާ ސީ ޕްލޭން ޓާމިނަލް މައްސަލާގައި އޭސީސީން ބުނަނީ، ލައުންޖް ހަދަން ޖާގަތަށް ދޫކުރަން މަޝްވަރާކުރަމުންދަނީ، މިހާރު ޖާގަ ދޫކޮށްފައިވާ އަގުތަކަށް ވުރެ ކުޑަ އަގެއްގައި ކަމަށާއި އެކަމުގެ ސަބަބުން ދައުލަތަށް ގެއްލުންވާނެ ކަމަށެވެ.\nސުވާދީބު ވައިބަރ ކޮމިއުނިޓީ ގުރޫޕަށް ޖޮއިން ވުމަށް ދައުވަތު އަރުވަމެވެ މިލިންކަށް ކްލިކް ކޮއްލައްވާ އެންމް ފަހުގެ ހަބަރު ލިބި ވަޑައިގަންނަވާނެ. ވީހާވެސ ގިނަ ބޭފުޅުން ވައިބަރ ކޮމިއުނިޓީ ގުރޫޕަށް ޖޮއިންވުމަކީ ސުވާދީބު ވެބްސައޓް ޓީމަށް ލިބިގެންދާނެ ވަރަށްވެސް ރަގަޅު ހިތްވަރެކެވެ. ކިއުންތެރިންގެ ފަރާތުން އެއްބާރުލުން ދެއްވުން އެދެމެވެ.\nޑރ.ބިލާލް ފިލްޕްސްއަކީ ހަރުކަށި ފިކުރުގެ މީހެއް: އީވާ\nސުވާދީބު 8 މަސް ކުރިން فبراير 18, 2020\nއަނދުން ހުސޭންގެ ދެގޯތި އައްޑޫގައި!\nސުވާދީބު 8 މަސް ކުރިން فبراير 11, 2020\nނަޝީދުގެ ވާހަކަތައް ޓީއެމްއޭއާއި އެއްކޮޅަށް، ކިހިނެއް މިވަނީ؟\nސުވާދީބު 8 މަސް ކުރިން فبراير 13, 2020


Mars In Forvifaivaa Fengandu Thakeh Hoadhaifi - Vaguthu\n3 މަސް ކުރިން ( ސެޕްޓެމްބަރު 30, 2020 )\nމި ސޫރުދަ ނިޒާމު (ސޯލާ ސިސްޓަމް) އިން ދުނިޔެއާއި ދެވަނައަށް އެންމެ ގާތުގައިވާ މިއްރީޚު (މާސް) ގައި، ފޮރުވިފައިވާ ފެންގަނޑުތަކެއް ވާކަން ހާމަވެއްޖެ އެވެ.\nމީގެ ކުރިން 2018 ވަނަ އަހަރުވެސް، މިއްރީޚުގައި ފެންހުރި ކަމަށް ހެކިދޭ ބައެއް ކަންކަން ދެނެގަނެވިފައި ވާއިރު، އެންމެ ފަހުން މި ގުރަހަ (ޕްލެނެޓް) ގައި ފެންހުރިތޯ ބެލުމަށް ކުރިޔަށްގެންދިޔަ ކާމިޔާބު ދިރާސާތަކުން މިއްރީޚުގެ ދެކުނު ތަނޑިން ތިން ފެންގަނޑު ހޯދިއްޖެ ކަމަށް ދިރާސާވެރިން ބުނެފައި ވެއެވެ. އަދި ކުރިން 2018 ވަނަ އަހަރު، ފެންހުރި ކަމަށް ބެލެވުނު ސަރަޙައްދަކީވެސް ފޮރުވިފައިވާ ފެންގަނޑެއް ކަމަށް ޔަޤީންވާކަމަށް އެފަރާތްތަކުން ވަނީ ބުނެފައެވެ.\nފެންހުރިތޯ ބެލުމަށް ޚާއްސަ އާލާތްތަކެއް ބޭނުންކޮށްގެން، މިއްރީޚުގެ ވަށައިގެން ދައުރުކުރާ ޖައްވީ އުޅަނދު މެދުވެރިކޮށް މި ހޯދުންތައް ހޯދާފައިވަނީ ޔޫރަޕިއަން ސްޕޭސް އޭޖެންސީ އިންނެވެ. އެ އޭޖެންސީން އަންނަނީ 2003 ވަނަ އަހަރުން ފެށިގެން މިއްރީޚުގެ ދިރާސާތައް ކުރަމުންނެވެ.\nސައިންސްވެރިން ބުނެފައިވާ ގޮތުން އެންމެ ފަހުން ކުރެވުނު ދިރާސާތަކުން، މިއްރީޚުގެ ދެކުނު ތަނޑީގެ 20 ކިލޯމީޓަރުގެ ބޮޑު ސަރަޙައްދެއްގައި ފެންހުރިކަން ވަނީ ހާމަވެފައެވެ. އަދި މި ފެންގަނޑު އޮތީ ގުރަހައިގެ ބިންފަދަ ފަށަލައިގެ އަޑީގައި ފޮރުވިފައިކަމުން، ގުރަހައިގެ ބޭރުން ފެންގަނޑު ފެންނަން ނެތްކަމަށް އެފަރާތްތަކުން ވަނީ ބުނެފައެވެ.\nދުނިޔޭގެ ގަނޑުފެނުގެ ބައްރުގެ ބައެއް ސަރަޙައްދުތަކުގެ އަޑީގައިވާ ފެން ހޯދުމުގައި ވެސް ކާމިޔާބު އާލާތެއް މެދުވެރިކޮށްގެން މިއްރީޚުގެ ބިންފަދަ ފަށަލައިގެ އަޑިން ޔޫރަޕިއަން ސްޕޭސް އޭޖެންސީގެ ސައިންސްވެރިން ފެން ހޯދީ، ޚާއްސަ ރިފްލެކްޓާއެއްގެ އެހީގައެވެ. މިއީ ތަފާތު އެކި މާއްދާތަކުން އަލި ރިފްލެކްޓުވާ މިންގަނޑު ވަކިކޮށްދޭ އާލާތެކެވެ.\nފަހުގެ ހޯދުންތަކާއި ގުޅިގެން ދިރާސާވެރިން ބުނެފައިވަނީ، މިއްރީޚުން އަލަށް ފެނުނު ތިން ފެންގަނޑު އޮތީ ކައިރި ކައިރީގައި ކަމަށެވެ. އޭގެތެރެއިން ބޮޑު އެއް ފެންގަނޑު ވާއިރު ދެން އޮތް ދެ ފެންގަނޑު އޮތީ އޭގެ ވަށައިގެން ދެ ސަރަޙައްދެއްގައި ކަމަށް އެފަރާތްތަކުން ބުނެފައި ވެއެވެ. ނަމަވެސް މި ފެންގަނޑުތައް ހުރީ ގުޅިފައި ކަމެއް އަދި ޔަޤީނެއް ނުކުރެވެއެވެ.\nސައިންސްވެރިން ބުނާގޮތުން މިއްރީޚުން އަލަށް ފެނުނު ފެންގަނޑުތައް ހުރީ އެ ގުރަހައިގެ ބިންފަދަ ފަށަލައިގެން ވަރަށް އަޑީގައި ކަމަށް ވެފައި، އެހައި ފުން ހިސާބަކަށް ޖައްވީ ހޫނުކަން ފޯރުކަމަކީ ނާދުރު ކަމެކެވެ. އެހެންކަމުން ގަނޑުފެނުގެ ގޮތުގައި މި ފެންގަނޑުތައް ނެތީ، އޭގައި ލޮނު އެކުލެވޭ މިންވަރު ގިނަވުމުން ކަމަށް އެފަރާތްތަކުން ވަނީ ލަފާކޮށްފައެވެ.\nމިއްރީޚުން ކުރިން ފެނިފައިނުވާ ފެންގަނޑުތަކެއް ފެނުމާއި ގުޅިގެން، މި ގުރަހައިގައި ދިރުމެއް ވެދާނެކަމަށް ޤަބޫލުކުރެވޭ ކުރުންތަކަށް އިތުރު ބާރެއް ވަނީ ލިބިގެން ގޮސްފައެވެ.\nމިއްރީޚުގެ ހޯދުންތައް ހޯދުމުގައި ސައިންސްވެރިން ކުރާ މަސައްކަތް ދުވަހެއް ދުވަހަކަށް ފުޅާ ކުރަމުންދާއިރު، ކޮންމެވެސް ޒަމާނެއްގައި އެ ގުރަހައަށް އިންސާނުން ދަތުރުކުރުމަކީ ސައިންސްވެރިން ކުރާ އުންމީދެކެވެ. އެގޮތުން އެފަރާތްތަކުން ދަނީ މިއްރީޚުގެ ބިމުގައި ސްޓޭޝަންތައް ތައްޔާރުކޮށް އެތަނުގައި ޤާއިމްވެ ތިބެވޭނެގޮތުގެ ޕްލޭނެއްވެސް ތައްޔާރު ކުރަމުންނެވެ.\nމިއްރީޚަކީ ދުނިޔެއާއި އެއްފަދަ ނޫނަސް ދުނިޔޭގެ ބައެއް ސިފަތައް ލިބިގެންވާ ގުރަހައެކެވެ. ދުނިޔެއާއި 225 މިލިއަން ކިލޯމީޓަރު ދުރުގައިވާ މިއްރީޚުގެ ތަހުލީލުތައް ކުރުމަށް މިހާރު އެ ގުރަހައިގެ ބިމުގައި ހަރަކާތްތެރިވާ އުޅަދު، "ކިއުރިއޯސިޓީ" އެ ގުރަހައިގެ އެންމެ ފަހުގެ މަޢުލޫމާތާއި ފޮޓޯތައް ދުނިޔެއަށް ފޮނުވަމުން ދެއެވެ.\nމިއްރީޚަކީ އިންސާނުން ދިރިއުޅެން އެކަށީގެންވާ ތަނެއްކަމަށާއި އިންސާނުން އެ ގުރަހައިގައި ދިރިއުޅޭ ދުވަސް ލަސްތަކެއްނުވެ ފެންނާނެ ކަމަށް ސައިންސްވެރިން ބުނެއެވެ.\nސެޕްޓެމްބަރު 30, 2020 09:37\nމިއުޅެނީ ދިރިއުޅޭނެ ބިން ނެތިގެންތަ..އުޅޭ ތަނެއްގަ ވެސް ފަސާދަ ަ އުފައްދާ ލޭ އޮހުރިވާ ވަރުން\nސެޕްޓެމްބަރު 30, 2020 12:06\nޢަހަރުމެން ނޫޅެން ކޮންމެހެން އެތަނަ ކަށް ދާ ކަށް.\nސެޕްޓެމްބަރު 30, 2020 13:10\nކައޭކާރިޔަކު ނާހައެއްނު އެތަނައް ދާންހިގާށޭ.


Postpartum depression: Dhakkan vejje vaahaka eh - Hali News\nޕޯސްޓްޕަރޓަމް ޑިޕްރެޝަން: މިއީ ދައްކަން ވެއްޖެ ވާހަކައެއް\n17 February 2021, 22:46\nވިހެއުމަށްފަހު މައިމީހާއަށް އެއަންނަ ބޮޑެތި ކުއްލި ބަދަލަކީ އެކަމާ ގުޅިގެން އާއިލާތެރޭގައި ވެސް ގިނަ ފަހަރަށް މައްސަލަތައް ކުރިމަތި ކުރުވާ ކަމެކެވެ. މި ދެންނެވި ބޮޑެތި ބަދަލުގެ އަސްލު އެނގެން އެބަ ޖެހެއެވެ. މިކަމާބެހޭގޮތުން ވާހަކަ ދެކެވެން އެބަ ޖެހެއެވެ. މިކަން ދަނެގެން ތިބެން އެބަޖެހެއެވެ.\nވިހެއުމަށްފަހު މައިމީހާއަށް މިއަންނަ ކުއްލި ބަދަލަކީ ޕޯސްޓްޕަރޓަމް ޑިޕްރެޝަންގެ ސަބަބުން އަންނަ ބަދަލެވެ. މިދެންނެވި ޕޯސްޓްޕަރޓަމް ޑިޕްރެޝަނަކީ ކޮބައިތޯ ބަލައިލަމާ ހިނގާށެވެ.\nޕޯސްޓްޕަރޓަމް ޑިޕްރެޝަނަކީ، ވިހެއުމަށްފަހު، މައިމީހާއަށް ޖިސްމާނީ ގޮތުންނާއި، ނަފްސާނީގޮތުން އަދި ތަބީޢީ ގޮތުން އަންނަ ބަދަލުތައް މަސްހުނިވެ އެކަތިގަނޑަކަށް ވެގެން އުފެދޭ ކަމެކެވެ.\nކަމާބެހޭ މާހިރުން ވިދާޅުވާގޮތުގައި މި ޑިޕްރެޝަން އަކީ ވެސް ބައްޔެކެވެ. މައިމީހާއަށް މިޑިޕްރެޝަން ޖެހެނީ، ވިހާތާ2ނުވަތަ4ހަފްތާ ފަހުން ކަމަށް ވެސް އެބޭފުޅުން ވިދާޅުވެފައިވެއެވެ.\nވިހެއުމާ ގުޅިގެން، މައިމީހާގެ ހަށިގަނޑަށް އަންނަ ޖިސްމާނީ ބަދަލުގެތެރޭގައި\nކެމިކަލް ބަދަލުތައް ހިމެނެވެ. ކެމިކަލް ބަދަލޭ މިކިޔަނީ، ވިހެއުމާ ގުޅިގެން، ހަށިގަނޑުގެ ހޯމޯން ލެވެލްއަށް އަންނަ ބަދަލަށެވެ. އެގޮތުން، މާބަނޑުވުމުން މައިމީހާގެ ހަށިގަނޑުގައި ދިހަ ގުނައަށް އިތުރުވެގެންދާ އީސްޓްރޮޖެން ލެވެލާއި ޕްރޮޖެސްޓްރޯން ލެވެލް، ވިހެއުމުން ކުއްލިއަކަށް ތިރިކޮށްލަން ފަށެވެ. އަދި ދަރިފުޅު ވިހާތާ ތިން ދުވަސްތެރޭގައި، މައިމީހާ މާބަނޑުވުމުގެ ކުރިން އޭނާގެ ހަށިގަނޑުގައި މި ދެންނެވި ހޯމޯންތައް ހުރި ލެވެލަށް، ތިރިކޮށްލައެވެ. މީގެ ސަބަބުން، މައިމީހާގެ މޫޑު ގޯސްވެ، ރުޅިގަދަވެ، ބައެއްފަހަރު ރޮވޭގޮތް ވެސްވެއެވެ. އަދި ކާހިތް ނުވުމާއި މީހުންނާ ވާހަކަ ދައްކާހިތް ނުވުމާއި، އެކަހެރިވެ އިންނަން ބޭނުންވާ ވަގުތުއާދެއެވެ.\nމި ޑިޕްރެޝަންގެ ޝިކާރައްކަށް އާންމުގޮތެއްގައި ވަނީ އަލަށް ވިހާ މައިންނެވެ. އަލަށް ވިހާ މައިންގެ ކޮންމެ ދިހަ މީހެއްގެ ތެރެއިން އެކަކަށް މިބަލިން ސަލާމަތް ވުމަށް ގިނަ ދުވަސްތަކެއް ބޭނުން ވެއެވެ.\nހަމަ އެހެންމެ އަލަށް ވިހާ މައިންގެ ކޮންމެ އެއްހާސް މީހުންގެ ތެރެއިން އެކަކަށް ޕޯސްޓްޕަރޓަމް ސައިކޯސިސް ވެސް ޖެހެއެވެ. މި ޕޯސްޓްޕަރޓަމް ސައިކޯސިސްއަކީ މި ޑިޕްރެޝަންގެ އެންމެ ނުރައްކާތެރި ވައްތަރެވެ. ޕޯސްޓްޕަރޓަމް ސައިކޯސިސް އާންމު ގޮތެއްގައި ޖެހެނީ ވިހާތާ 48 ގަޑިއިރާއި 72 ގައިޑިއިރާ ދެމެދުއެވެ. މީގެ ސަބަބުން، މައިމީހާއަށް އެކިކަހަލަ ކަންތަކާ ކުރިމަތިލާން ޖެހެއެވެ. އެގޮތުން އެއްވެސް އަސްލެއްނެތް ކަންކަން ލޯކުރިމަތިން ސިފަވެއެވެ. މީގެ ނަތީޖާއަކަށް ވަނީ ތިމާގެ އަމިއްލަ ނަފްސަށް ނުވަތަ ދަރިފުޅަށް ގެއްލުމެއް ދިނުމުގެ ވިސްނުންތައް އައިސް އުނދޫ ކުރުމެވެ. މިދެންނެވި ކަމަކީ މަދުން ނަމަވެސް ހިނގާ ކަމެކެވެ. މީގެ އިތުރުން މައިމީހާގެ ނިދި ގެއްލުން، ކުއްލިއަކަށް ރުޅިގަދަވުން ފަދަ ކަންކަން ވެސް ދިމާވެއެވެ. މި ކަމުން އަރައިގަތުމަށް ގިނަ ދުވަސްތަކެއް ބޭނުން ވެއެވެ.\nމިޑިޕްރެޝަނަކީ ރަނގަޅު ނުކުރެވޭ ބައްޔެއް ނޫނެވެ. މި ބަލިން ސަލާމަތް ވުމަށްޓަކައި ޑޮކްޓަރާ މަޝްވަރާ ކޮށްގެން ބޭސް ބޭނުން ކުރުމާއި، ކައުންސެލިން ހޯދުމުގެ އިތުރުން އާއިލީ އެއްބާރުލުން ވަރަށް މުހިންމެވެ.\nވިހެއުމަށްފަހު މައިމީހާއަށް އައިސްދާނެ ބަދަލާ ދޭތެރޭ އޭނާގެ އާއިލާއިން ތައްޔާރުވާން ޖެހެއެވެ. މިކާމާ ބެހޭ މައުލޫމާތު އެނގެން ޖެހެއެވެ. މީގެ އިތުރަށް، މާބަނޑުވާ ހިސާބުން ނުވަތަ އެކަމަށް ތައްޔާރުވާ ހިސާބުން ދެމެފިރިން ވެސް މިއާބެހޭ މައުލޫމާތު އެއްކުރަން ޖެހެއެވެ. މީގެ ނަތީޖާއަކަށް ވާނީ، ތިމާއަށް މި ޑިޕްރެޝަން ޖެހިއްޖެއިޔާ އަމިލަ ނަފްސު ކޮންޓްރޯލު ކުރަން އެނގުމެވެ. އަދި މި ޑިޕްރެޝަނުން ސަލާމަތް ވުމަށްޓަކައި އިތުރު ފިޔަވަޅެއް އަޅަން ޖެހޭނަމަ އެކަމަށް ވެސް ތައްޔާރު ވާން ފަސޭހަ ވުމެވެ.\nކުރީ ޒަމާނު މީހުން ނޫޅޭ ތިޔަކިޔާ ހުރިހާ ވައްތަރެއްގެ ޑިޕްރެޝަން ވެގެންނެއް! ދަރިން ހޯދަނީ ބޭނުންވެގެން. ނުލިބޭ އިރުވެސް އެނގޭނެ ހަށިގަޑަށްވެސް ނިދުމަށް ވެސް ބަދަލު އަންނާނެކަން.\nޑިޕްރެޝަނަކީ ވަކި ޒަމާނަކަށް އަންނަ އެއްޗެއްނޫން.. ކުރީ ޒަމާނުގައި ވެސް އެތަށް މައިންނެއް އެކަނިމާއެކަނި ވަނީ ޕޯސްޓް ޕާޓަމް ޑިޕްރަޝަންގައި ވަރަށް ހާލުގައި އުޅެފަ. އޭރުގެ ގިނަ ފިރިހެނުން ދެކޭގޮތުގައި އަންހެނުން އެކަނި ދަރިން ބަލަން ޖެހެނީ.. ގިނައިރު އެމީހުން އުޅޭނީ ގެއިން ބޭރުގައި.. ދެން ވިހައިގެން އޮތް އަނބިމީހާ އޮތް ހާލެއް ފެންނާނެތަ؟ ފެނުނަސް ވާނީ ކަންނެތް ވަނީ ކަމަށް.. ދަރިން ބަލަން ވީމައި ބުރަ ވެގެން ދައްކާ ބަހަނާއަކަށް. އެއްފަހަރުވެސް ވިސްނާނުލާ އެއީ ޑިޕްރެޝަންގެ ސަބަބުން ވާ ކަމެއް ކަމަކަށް. ތިމާ މީހާއަށް ނުފެންނަ ނޫނީ އެކްސްޕީރިއެންސް ކޮށްފައި ނެތް ކަންކަމަކީ ނެތް ކަމެއް ގޮތުގައި ނުދެކުން އެދެން.. ދެރައީ މިހާ ހޭލުންތެރި ޒަމާނެއްގައިވެސް ތިބޭފުޅާއަށް ޕޯސްޓްޕާޓަމް ޑިޕްރެޝަނާ ބެހޭ ގޮތުން ކުޑަވެސް އެއްޗެއް އެނގިފަނެތީމަ..\nމައްސަލަ އަކީ މިއީ ކުރީޒަމާން ނޫންކަން. މިޒަމާނުގައި އުޅެންވީ މިޒަމާނުގެ ކަންކަމަށް ވެސް ބަލައިގެން


Iran Ah Anehkaaves Trump Ge Inzaareh! - Vaguthu\nއީރާނަށް އަނެއްކާވެސް ޓްރަމްޕުގެ އިންޒާރެއް!\nއީރާނުން "އޮޅިގެން" ޔޫކްރޭންގެ ބޯޓު ވައްޓާލި މައްސަލާގައި އެގައުމުގައި ހިނގަމުންދާ މުޒާހަރާތަކުގައި ބައިވެރިވާ ފަރާތްތައް މަރައިގެން ނުވާނެ ކަމަށް ބުނެ އެމެރިކާގެ ރައީސް، ޑޮނަލްޑް ޓްރަމްޕް އީރާނަށް އިންޒާރު ދީފިއެވެ.\nޔޫކްރޭން ބޯޓު ވެއްޓުނު ހާދިސާ ދިމާވީ، އެ ބޯޓަކީ އެމެރިކާއިން ފޮނުވި މިސައިލެއް ކަމަށް ހީކޮށް ކަމަށް އީރާނުން ވަނީ ބުނެފައެވެ. ނަމަވެސް އެހާދިސާގައި އެ ބޯޓުން ދަތުރުކުރި އެންމެން ވަނީ މަރުވެފައެވެ. އެކަމާ ގުޅިގެން އެގައުމުގެ ޔުނިވާސިޓީތަކުގެ ދަރިވަރުން ނުކުމެ ރޭ ވެސް ވަނީ އެގައުމުގެ ސަރުކާރާ ދެކޮޅަށް މުޒާހަރާކޮށްފައެވެ.\nއެ މުޒާހަރާތަކާ ގުޅިގެން އެމެރިކާގެ ރައީސް، ޓްރަމްޕް ބުނެފައިވަނީ އޭނާ ހުންނާނީ މުޒާހަރާގެ ބައިވެރިނާ އެކުގައި ކަމަށެވެ. މީގެ އިތުރުން ޓްރަމްޕް މިއަދު ކުރި ޓްވީޓެއްގައި ބޮޑު އަކުރުން ބުނެފައިވަނީ "މުޒާހަރާގެ ބައިވެރިން މަރައިގެން ނުވާނެ. އެމެރިކާ މިއޮތީ ބަލައިގެން" ކަމަށެވެ.\n"އީރާނުގެ ލީޑަރުންނަށް! މުޒާހަރާގެ ބައިވެރިން މަރައިގެން ނުވާނެ. މިހާރުވެސް ހާހަކަށްވުރެ ގިނަ މީހުން ވަނީ މަރާލާފަ ނޫނީ ޖަލަށް ލާފަ. މުޅި ދުނިޔެ މިއޮތީ ބަލައިގެން. ޚާއްސަކޮށް އެމެރިކާ މިއޮތީ ބަލައިގެން. އިންޓަނެޓުގެ ޚިދުމަތް އަލުން ފަށާ. އަދި ރިޕޯޓަރުންނަށް އެމީހުންގެ މަސައްކަތް ކުރުމުގެ ޖާގަ ދީ. އީރާނުގެ ލޮބުވެތި ރައްޔިތުން މެރުން ހުއްޓާލާ،" ޓްރަމްޕް ގެ ޓްވީޓުގައި ވެއެވެ.\nމީގެ އިތުރުން މީގެ ކުރިން އޭނާ ކޮށްފައިވާ ޓްވީޓެއްގައި ބުނެފައިވަނީ ސުލްހަވެރި އެއްވުންތަކާ ގުޅިގެން އިތުރު ލޭ އޮހޮރުވުންތަކެއް ބޭނުން ނުވާ ކަމަށާއި، އިންޓަނެޓުގެ ޚިދުމަތްވެސް ހުއްޓާލައިގެން ނުވާނެ ކަމަށެވެ.\nޖެނުއަރީ 12, 2020 22:29\nޖެނުއަރީ 12, 2020 23:02\nޖެނުއަރީ 12, 2020 23:05\nސާބަހެ ރައީސް ޓްރަމްޕް\nއަހަރުމެން އުފާކުރަން އީރާނައި ދެކޮޅަށް ތިކުރާ މަސައްކަތަށްޓަކަ.\nޖެނުއަރީ 12, 2020 23:11\nތީހަމަހުސް ކަލޭގެސަބަބުންއުފެދޭ މައްސަލަ\nޖެނުއަރީ 13, 2020 00:44\nކަޝްމީރު ސުންނާފަތި ކުރި އިރު އެމެރިކާ އޮތީ ހަނު.\nޖެނުއަރީ 13, 2020 06:37\nތްރަމްޕް އަކީ ބަތޮލެއް. ނޯބެލް ޕްރައިޒް ދޭން ޖެހޭ.\nޖެނުއަރީ 13, 2020 12:43\nކަލޭ މަތަކުރަން ދެން ނުކުންނާނީ މަ.އެގިއްޖެ\nޖެނުއަރީ 13, 2020 18:17\nކޮމާންޑަރު އެކަނިތަ އަވަހާރަވީ\nޖެނުއަރީ 13, 2020 18:25\nއަހަރުމެން މިތިބެނީ އީރާނުން އެމެރިކާ ސައިޒަން ތިރިކުރާތަން ބަލަން ކެތްމަދުވެފަ މީ ކޯއްޗެން ހަދާބައެއްތަ ؟!!!!!!!!! މަވާ ލަދުން ބޯ ހަލާކު


January 12, 2021 18:56:19\nކުރިމިނަލް ކޯޓުގައި މިއަދު އޮތް ޝަރީއަތަކަށް ގައިދީއަކު ގަޑިއަށް ހާޒިރުކޮށް ނުދިނުމުން ކަރެކްޝަނަލް ސާވިސް ޖޫރިމަނާކޮށްފިއެވެ. ކަރެކްޝަނަލް ސާވިސް ޖޫރިމަނާ ކޮށްފައިވަނީ 250 ރުފިޔާއިންނެވެ.\nކުޑަކުއްޖެއްގެ ހަށިގަނޑުގައި ޖިންސީ ނިޔަތެއް އޮވެގެން ގަސްދުގައި އަތްލުމުގެ ދައުވާ އުފުލާފައިވާ މީހެއްގެ ޝަރީއަތް މިއަދު 10:00 އަށް ކުރިމިނަލް ކޯޓުގައި ތާވަލުކުރިއެވެ. ނަމަވެސް ދައުވާ ލިބޭ މީހާ އެ ގަޑިއަށް ކޯޓަށް ހާޒިރުކޮށްފައެއް ނުވެއެވެ.\nދައުވާ ލިބޭ މީހާއަކީ ކަރެކްޝަނަލް ސާވިސްގެ ބެލުމުގެ ދަށުން ޖަލު ބަންދުގައި ހުރި މީހެކެވެ. ޝަރީއަތްތަކަށް ގައިދީން ގަޑިއަށް ހާޒިރުކުރުމަކީ ކަރެކްޝަނަލް ސާވިސްގެ ޒިންމާއެކެވެ. ދައުވާ ލިބޭ މީހާ، މިއަދު 10:00 އަށް ކޯޓަށް ހާޒިރު ކުރުމުގެ ޗިޓް ޑިސެމްބަރު މަހުގެ ދެވަނަ ދުވަހު ކަރެކްޝަނަލް ސާވިސްއަށް ފޮނުވާފައިވެއެވެ.\nނަމަވެސް މިއަދު ހެނދުނު 10:40 ވީއިރު ވެސް އެމީހާ ކުރިމިނަލް ކޯޓަށް ހާޒިރުކޮށްފައެއް ނުވެއެވެ. އެހެންވެ، ކުރިމިނަލް ކޯޓުން މިއަދު ނިންމާފައިވަނީ ޖިނާއީ އިޖުރާއަތުގެ ގާނޫނުގެ ދަށުން ކަރެކްޝަނަލް ސާވިސް 250 އިން ޖޫރިމަނާ ކުރުމަށެވެ.\nދައުވާ ލިބޭ މީހާ، ޝަރީއަތް ތާވަލުކުރި ގަޑީގެ އެތައް އިރެއް ފަހުން މިއަދު ކޯޓަށް ހާޒިރުކުރިއެވެ. މައްސަލައަކީ ކުޑަކުއްޖަކަށް އަނިޔާކޮށްފައިވާ ކަމަށް ތުހުމަތުވާ މައްސަލައެއް ކަމުން އަޑުއެހުން ކެންސަލްނުކޮށް ތާވަލުކުރި ގަޑީގެ ފަހުން ނަމަވެސް ކުރިމިނަލް ކޯޓުން ވަނީ ޝަރީއަތް ކުރިއަށް ގެންގޮސްފައެވެ.


ފަސް އިވެންޓުގެ ފައިނަލުގައިވެސް އިންޑިއާ ފަސް އިވެންޓުގެ ފައިނަލުގައިވެސް އިންޑިއާ\nފަސް އިވެންޓުގެ ފައިނަލުގައިވެސް އިންޑިއާ\nއިންޑިއާ ޓީމް އުފާފާޅުކުރަނީ ފޮޓޯ / ބެޑްމިންޓަން އެސޯސިއޭޝަން އޮފް މޯލްޑިވްސް\nލިނިންގ ސައުތް އޭޝިއަން އެކާވީސް އަހަރުން ދަށުގެ ރީޖަނަލް ބެޑްމިންޓަން ޗެމްޕިއަންޝިޕްގެ އަންހެން ސިންގަލްސްގެ ފައިނަލުގައި އިންޑިއާގެ ދެކުޅުންތެރިން ވާދަކުރަން ޖެހުނުއިރު މިކްސް ޑަބަލްސްގެ ފައިނަލުންވެސް އިންޑިއާގެ ދެ ޕެއާ ޖާގަ ހޯދައިފިއެވެ.\nމުބާރާތުގެ އަންހެން ސިންގަލްސް އާއި މިކްސް ޑަބަލްސްގެ އިތުރުން ފިރިހެން ސިންގަލްސް އާއި ފިރިހެން ޑަބަލްސްގެ އިތުރުން އަންހެން ޑަބަލްސް ފައިނަލުން އިންޑިއާގެ ކުޅުންތެރިން ވަނީ ޖާގަ ހޯދާފައެވެ.\nއަންހެން ސިންގަލްސްގެ ފައިނަލުގައި ވާދަކުރާނީ އިންޑިއާގެ މަންސީ ސިންގް އައި ދީޕްޝިކާ ސިންގްއެވެ. މަންސީ ސިންގް ފައިނަލުން ޖާގަހޯދީ ސެމީގައި ސްރީލަންކާގެ ހަސިނި ނުޝާކާގެ ޕެއާ ސީދާ ދެސެޓުން ބަލިކޮށްގެންނެވެ. މެޗުގެ ސެޓުތަށް މަންސީ ގެންދިޔައީ 21-15 އަދި 21-16 އިންނެވެ. މިބައިގެ ފައިނަލުން އިންޑިއާގެ ދީޕްޝިކާ ޖާގަ ހޯދީ ސެމީގައި ރާއްޖޭގެ ނަބީހާ ޢަބްދުލްރައްޒާގް ދެސެޓުން ބަލިކޮށްގެންނެވެ. މެޗުގެ ސެޓުތަށް ދީޕްޝިކާ ގެންދިޔައީ 21-14 އަދި 21-11 އިންނެވެ.\nފިރިހެން ސިންގަލްސްގެ ފައިނަލުގައި ވާދަކުރާނީ އިންޑިއާގެ ސަރަތް ދުންނާ އާއި ނޭޕާލްގެ ޕްރިންސް ދަހާލްއެވެ. ފިރިހެން ސިންގަލްސްގެ ފައިނަލުން އިންޑިއާގެ ދުންނާ ޖާގަ ހޯދީ ސެމީގައި ސްރީލަންކާގެ ޑުމިންދު އަބޭވިކްރަމާގެ މައްޗަށް 2-1 ސެޓުން ކުރިހޯދައިގެންނެވެ. މެޗުގެ ފުރަތަމަ ސެޓު ދުންނާ ގެންދިޔައީ 21-11 އިންނެވެ. ދެވަނަ ސެޓު ހަމަ މިނަތީޖާއިން ގެންދިޔައީ ޑުމިންދުއެވެ. ނަމަވެސް ތިންވަނަ ސެޓު ފަސޭހަކަމާއިއެކު 21-6 އިން ގެންގޮސް ސަރަތް ދުންނާ ފިރިހެން ސިންގަލްސްގެ ފައިނަލަނުގެ ފުރަތަމަ ޖާގަ ހޯދިއެވެ.\nމިބައިގެ ފައިނަލުގެ ދެވަނަ ޖާގަ ނޭޕާލްގެ ޕްރިންސް ދަހާލް ހޯދީ ސެމީގައި ސްރީލަންކާގެ ރަންތުޝްކާ ސުސިންދުގެ މައްޗަށް 2-1 ސެޓުން ކުރި ހޯދައިގެންނެވެ. މެޗުގެ ފުރަތަމަ ސެޓު 21-16 އިން ކާމިޔާބުކުރީ ރަންތުޝްކާއެވެ. ނަމަވެސް ފަހު ދެސެޓު ކާމިޔާބުކޮށް ޕްރިންސް ދަހާލް ފައިނަލުގެ ފަހިޖާގަ ހޯދިއެވެ. ފަހު ދެސެޓު ޕްރިންސް ދަހާލް ގެންދިޔައީ 21-15 އަދި 21-18 އިންނެވެ.\nމުބާރާތުގެ ފިރިހެން ޑަބަލްސްގެ ފައިނަލުގައި ވާދަކުރަން ޖެހޭނީ އިންޑިއާގެ ސަރަތް ދުންނާ އާއި ޗަރަން ކޯޔާގެ ޕެއާ އާއި، ޕާކިސްތާނުގެ އަދްނާން އާއި ހައިދަރްގެ ޕެއާއެވެ. މިބައިގެ ފައިނަލުގެ ފުރަތަމަ ޖާގަ އިންޑިއާގެ ޕެއާއިން ހޯދީ ސެމީގައި ސްރީލަންކާގެ ދީގުޔާ އާއި ލަކިންޑުގެ ޕެއާގެ މައްޗަށް ސީދާ ދެސެޓުން ކުރިހޯދައިގެންނެވެ. މެޗުގެ ސެޓުތަށް އިންޑިއާގެ ޕެއާއިން ގެންދިޔައީ 21-13 އަދި 21-15 އިންނެވެ. ފިރިހެން ޑަބަލްސްގެ ފައިނަލުގެ ދެވަނަ ޖާގަ ޕާކިސްތާނުގެ ޕެއާއިން ހޯދީ ސެމީގައި ބޫޓާންގެ ޖިމްބާ ސަނަގޭ އާއި ޖަމްޔަން ޓެންޒިންގެ ޕެއާ ސީދާ ދެސެޓުން ބަލިކޮށްގެންނެވެ. މެޗުގެ ސެޓުތަށް ޕާކިސްތާނުގެ ޕެއާއިން ގެންދިޔައީ 21-12 އަދި 21-18 އިންނެވެ.\nމުބާރާތުގެ އަންހެން ޑަބަލްސްގެ ފައިނަލުގައި ވާދަކުރާނީ އިންޑިއާގެ މަންސީ ސިންގް އާއި ދީޕްޝިކާ ސިންގްގެ ޕެއާ އާއި ސްރީލަންކާގެ ޓެޝަނީ އާއި ވިޖަޔަރަތްނޭގެ ޕެއާއެވެ. މިބައިގެ ފައިނަލުން އިންޑިއާގެ ޕެއާ ޖާގަ ހޯދީ ސެމީގައި ރާއްޖޭގެ ނަބާހާ ޢަބްދުލްރައްޒާގް އާއި ނަބީހާ ޢަބްދުލްރައްޒާގްގެ ޕެއާ ސީދާ ދެސެޓުން ބަލިކޮށްގެންނެވެ. މެޗުގެ ސެޓުތަށް އިންޑިއާގެ ޕެއާއިން ގެންދިޔައީ 21-19 އަދި 21-14 އިންނެވެ. މިބައިގެ ފައިނަލުން ސްރީލަންކާގެ ޕެއާ ޖާގަހޯދީ ސެމީގައި ބޫޓާންގެ ޕުންތްސޯ އާއި ކިންލޭގެ ޕެއާ ސީދާ ދެސެޓުން ބަލިކޮށްގެންނެވެ. މެޗުގެ ސެޓުތަށް ސްރީލަންކާގެ ޕެއާއިން ގެންދިޔައީ 21-13 އަދި 21-15 އިންނެވެ.\nމުޅި މުބާރާތުގައިވެސް އެންމެ ފާހަގަކޮށްލެވޭ ފައިނަލަނީ މިކްސް ޑަބަލްސްގެ ފައިނަލެވެ. މިއީ މުބާރާތުގައި ވާދަކުރި އިންޑިއާގެ ހަތަރު ކުޅުންތެރިންވެސް ފެނިގެންދާ ފައިނަލެވެ. މިކްސް ޑަބަލްސްގެ ފައިނަލުގައި ވާދަކުރާނީ އިންޑިއާގެ ސަރަތް ދުންނާ އާއި ދީޕްޝިކާގެ ޕެއާ އާއި އިންޑިއާގެ ޗަރަން ކޯޔާ އާއި މަންސީ ސިންގހްގެ ޕެއާއެވެ.\nމިކްސް ޑަބަލްސްގެ ފައިނަލުން ދުންނާ އާއި ދީޕްޝިކާގެ ޕެއާއިން ޖާގަހޯދީ ސެމީގައި ނޭޕާލްގެ ޕްރަފުލް އާއި ރަސީލާގެ ޕެއާ ސީދާ ދެސެޓުން ބަލިކޮށްގެންނެވެ. މެޗުގެ ސެޓުތަށް އިންޑިއާގެ ޕެއާއިން ގެންދިޔައީ 21-13 އަދި 21-15 އިންނެވެ. މިބައިގެ ފައިނަލުގެ ދެވަނަ ޖާގަ އިންޑިއާގެ ޗަރަން ކޯޔާ އާއި މަންސީ ސިންގހްގެ ޕެއާއިން ހޯދީ ސެމީގައި ނޭޕާލްގެ ޕްރިންސް ދަހާލް އާއި ޖެސިކާ ގުރުންގް ސީދާ ދެސެޓުން ބަލިކޮށްގެންނެވެ. މެޗުގެ ސެޓުތަށް އިންޑިއާގެ ޕެއާއިން ގެންދިޔައީ 22-20 އަދި 21-17 އިންނެވެ.\nމިނަތީޖާތަކާއިއެކު މުބާރާތުގެ ފަސް އިވެންޓުގެ ފައިނަލްތަކުގައިވެސް އިންޑިއާ ވާދަކުރާނެއެވެ. އަދި މުބާރާތުގެ މިކްސް ޓިމް އިވެންޓުގެ ޗެމްޕިއަން އަކީވެސް އިންޑިއާއެވެ.


Launch bandun wi haadhisa gai eh aailaa ehgge5meehun niyaa vehjje\nލޯންޗު ބަންޑުންވި ހާދިސާގައި5މީހުން ނިޔާވެއްޖެ\nހާދިސާގެ ރިޕޯރޓް ލިބިފައިވަނީ މެންދުރު 12:25 ހާއިރު\nލޯންޗުން ދަތުރުކުރީ 10 މީހުން\nއެ މީހުން ހަނިމާދޫ ހޮސްޕިޓަލަށް ގެންގޮސްފައިވޭ\nކ. މާލެ | 29 އޯގަސްޓް 2019 | ބުރާސްފަތި 15:42 | 52,593\nބަންޑުންޖަހާލި ލޯންޗު ހަނިމާދޫއަށް އެރުވުމުގެ މަސައްކަތްކުރަނީ - އެމްއެންޑީއެފް\nހދ. ނޮޅިވަރަންފަރުން ފުރައިގެން ހދ. ހަނިމާދޫއަށް ދަތުރުކުރި ކުޑަ ލޯންޗެއް ބަނޑުންޖަހާލި ހާދިސާގައި އެއް އާއިލާއަކަށް ނިސްބަތްވާ4މީހަކާއި އިތުރު މީހަކު ނިޔާވެއްޖެ އެވެ.\nމިހާދިސާއާ ގުޅޭގޮތުން އެމްއެންޑީއެފްގެ މީޑިއާ އޮފިޝަލު ވިދާޅުވީ، ހދ. ނޮޅިވަރަންފަރުން ފުރައިގެން ހދ. ހަނިމާދޫއަށް ދަތުރުކުރި ކުޑަ ލޯންޗެއް ފުރި ފަހުން ޚަބަރެއް ނުވެގެން އެމްއެންޑީއެފް ނޮދަރން އޭރިއާގެ ކޯސްޓްގާރޑުން ހަރަކާތްތެރިވެފައިވާ ކަމަށާއި، ހާދިސާގެ ރިޕޯރޓް ލިބިފައިވަނީ ބުރާސްފަތި ދުވަހު މެންދުރު 12:25 ހާއިރު ކަމަށެވެ.\nމި ހާދިސާގެ ތަފްސީލު އެމްއެންޑީއެފުން މީޑީއާއާ ހިއްސާކޮށްފައިވާއިރު، އެމްއެންޑީއެފުން ބުނީ، މި ހާދިސާގައި ނިޔާވެފައިވަނީ3އަންހެނުންނާއި، 1 ކުޑަކުއްޖަކާއި، 1 ފިރިހެނެއް ކަމަށާއި، ކުޑަ ކުއްޖާގެ އުމުރުން ގާތްގަނޑަކަށް6އަހަރުވާނެ ކަމަށް ބެލެވޭ ކަމަށެވެ. އަދި ލޯންޗުން ދަތުރުކުރި އެއްވެސް މީހަކު ލައިފް ޖެކެޓް އަޅާފައިނުވާ ކަމަށާއި، އެކަން ހިނގާދިޔަ ގޮތް އިތުރަށް ތަހުޤީޤު ކުރަމުންދާކަމަށްވެސް އެމްއެންޑީއެފުން ބުނެއެވެ.\nއެމްއެންޑީއެފުން ބުނިގޮތުގައި ޑިންގީ ބަންޑުން ޖަހާލައިގެން އުޅޭކަން އެނގުނީ އެ ޑިންގީން ދަތުރުކުރި އެކަކު ފަތާފައި ހަނިމާދު އަށް ގޮސް އެ ވާހަކަ ބުނުމުންކަމަށެވެ. އަދި ޑިންގީ ބަންޑުން ޖަހާލީ ރާއްޖެއަށް ކުރަމުންދާ ވިސާރައިގައި ކޮޅިގަނޑެއްގައި ޖެހިގެންކަމަށް އެމްއެންޑީއެފުން ބުނެ އެވެ.\nލޯންޗު ބަންޑުންޖަހާލި ހާދިސާގައި ނިޔާވީ ނޮޅިވަރަންފަރު ސްކޫލްގެ އެންމެ ދުވަސްވީ ޓީޗަރު ހުސެއިން އަބްދުﷲ އާއި، އޭނާގެ އަންހެނުން މަރިޔަމް މަނިކެގެ އިތުރުން އެ ދެމަފިރިންގެ ހަމައެކަނި އަންހެން ދަރިފުޅު ގުރައިޝާ އަބްދުﷲ، 30 އަހަރު އެވެ. އަދި އޭނާގެ ތިން އަހަރަށް ދާ ދަރިފުޅެވެ. މަރުވި ފަސް ވަނަ މީހަކީ ރަށު ސްކޫލްގެ އެހެން ޓީޗަރެއްގެ އަންހެނުން އެވެ.\nހާދިސާގައި ނިޔާވި އާއިލާގެ4މެމްބަރުން -- ފޮޓޯ: މިހާރު\nމި ޑިންގީ ބަންޑުން ޖަހާލިއިރު ޖުމްލަ 10 މީހުން ތިއްބެވެ. މީގެ ތެރޭގައި ފަސް ފިރިހެނުންނާއި ހަތަރު އަންހެނުން އަދި ކުޑަ އަންހެން ކުއްޖެއް ހިމެނެއެވެ. މިމީހުން ދަތުރުކުރަމުން ދިޔަ ޑިންގީ ބަންޑުން ޖަހާލާފައިވަނީ ހދ. ހަނިމާދޫ ހުޅަނގު ދެކުނު ފަރުމައްޗަށެވެ.\nނޮޅިވަރަންފަރަކީ، ހަނިމާދުއާ އެންމެ ކައިރި އެއް ރަށެވެ. އަދި ލޯންޗެއްގައި މި ދެ ރަށުގެ ދެމެދު ކުރާ ދަތުރަކަށް ހޭދަވަނީ ގާތްގަނޑަކަށް 10 ވަރަކަށް މިނިޓެވެ.\nރާއްޖޭގެ އެކި ސަރަހައްދުތަކަށް މޫސުން ގޯސްވެ ވިއްސާރަކުރަމުންދާއިރު، އެމްއެންޑީއެފުން ވަނީ ކަނޑު ދަތުރުފަތުރު ކުރައްވާ ފަރާތްތަކުން މޫސުމަށް ސަމާލުވެ، އަޅަންޖެހޭ ރައްކަތެރިކަމުގެ ފިޔަވަޅު އެޅުމަށް އިލްތިމާސްކޮށްފައެވެ.


"Bob Biswaas" gai Deepak Tijori ge dharifulhu Samara\n"ބޮބް ބިސްވާސް" ގައި ދީޕިކް ތިޖޯރީ ދަރިފުޅު ސަމާރާ\n"ބޮބް ބިސް"ގައި އަބީޝެކް ބައްޗަން އާއި ސަމާރާ\nސަމާރާ އާއި އޭނާގެ ބައްޕަ އަދި ކުރީގެ އެކްޓަރު ދީޕަކް ތިޖޯރީ\nއަބީޝެކް ބައްޗަން ލީޑް ރޯލު ކުޅެފައިވާ ތުރިލާ ފިލްމު "ބޮބް ބިސްވާސް" އިއްޔެ ވަނީ އޯޓީޓީ ޕްލެޓްފޯމް ޒީ5 އިން ރިލީޒް ކޮށްފަ އެވެ. މި ފިލްމުގައި އަބީޝެކް ކުޅެފައި ވަނީ މީހުން މަރާ މީހެއްގެ ރޯލެވެ. މިއީ 2012 ގައި ރިލީޒްކުރި "ކަހާނީ" ގައި ސަސްވާތާ ޗެޓަޖީ ކުޅެފައިވާ ބޮބް ބިސްވާސްގެ ކެރެކްޓާގެ މައްޗަށް ތައްޔާރު ކޮށްފައިވާ ފިލްމެކެވެ.\nމި ފިލްމުގެ ވާހަކަ ލިޔުނީ "ކަހާނީ" ގެ ޑައިރެކްޓަރު ސުޖޯއީ ގޯޝް އެވެ. އަދި ޑައިރެކްޓްކުރީ ސުޖޯއީގެ ދަރިފުޅު ދިޔާ އަންނަޕޫރްނާ ގޯޝް އެވެ.\nއަބީޝެކްގެ ކެރެކްޓާ ބޮބްގެ އަންހެނުންގެ ރޯލު މި ފިލްމުގައި ކުޅެފައިވަނީ ޗިތުރަންދާ ސިންގް އެވެ. ނަމަވެސް ބޮބްގެ ދެ ދަރިން ކުރެ ދޮށީ އަންހެން ދަރިފުޅުގެ ރޯލު ކުޅުނީ ވެސް ފިލްމު އެކްޓަރެއްގެ ދަރިއެއްކަން އެނގެނީ މަދު ބަޔަކަށެވެ.\nއަބީޝެކްގެ ކެރެކްޓާގެ ޓީންއޭޖް ދަރިފުޅެއްގެ ރޯލު ކުޅެފައިވާ ސަމާރާ އަކީ 1990 ގެ އަހަރުތަކުގައި ރިލީޒްކުރި ބޮލީވުޑް ގިނަ ފިލްމުތަކެއްގައި ސަޕޯޓިން ރޯލުތައް އަދާކޮށްފައިވާ އެކްޓަރު ދީޕިކް ތިޖޯރީގެ ދަރިއެކެވެ.\n"ބޮބް ބިސްވާސް" ގައި ސަމާރާ ކުޅެނީ މިނީ ބިސްވާސްގެ ރޯލެވެ.\nދީޕަކް ތިޖޯރީ 2018 ގައި ދީފައިވާ އިންޓަވިއު އެއްގައި އޭނާގެ ދަރިފުޅު ސަމާރާގެ ބޮލީވުޑް ހުވަފެންތަކުގެ ވާހަކަތައް ދައްކާފައި ވެއެވެ. ދީޕިކް ބުނެފައިވަނީ ދަރިފުޅުގެ ގްރެޖުއޭޝަން އަށް ފަހު އެކްޓިންގެ ޓްރޭނިންތައް ހަދަމުންދާ ކަމަށެވެ.\nވަރަށް ގިނަ ސްޓާރުންގެ ދަރިން އެކްޓަރެއްގެ ގޮތުގައި ބޮލީވުޑަށް ތައާރަފްވުމުގެ ކުރިން އެސިސްޓެންޓް ޑައިރެކްޓަރެއްގެ ގޮތުގައި މަޝްހޫރު ޑައިރެކްޓަރުން ކައިރީ މަސައްކަތް ކުރެ އެވެ. އެގޮތުން ސަމާރާ ވެސް ވަނީ 2016 ގައި ރިލީޒްކުރި "ޑިޝޫމް" ގައާއި ވިކީ ކޯޝަލްގެ "ބޫތު: ޕާޓް ވަން – ދި ހޯންޓަޑް ޝިޕް (2020) ގައި އެސިސްޓެންޓް ޑައިރެކްޓަރެއްގެ ގޮތުގައި މަސއްކަތް ކޮށްފަ އެވެ.\n"ބޮބް ބިސް" އަކީ ފީޗާ ފިލްމެއްގައި ސަމާރާ މަސައްކަތްކުރި ފުރަތަމަ ފިލްމު ނަމަވެސް މީގެ ކުރިން އޭނާ ވަނީ ކުރު ފިލްމު "ގްރޭންޑް ޕްލޭން" ގައި މަސައްކަތް ކޮށްފަ އެވެ. އަދި އޭނާގެ އިންސްޓަގްރާމް ވީޑިއޯތަކަށް ބަލާލުމުން ސަމާރާ އަކީ މޮޅު ނެށުންތެރިއެއްކަން ވެސް ޔަގީން ކުރެވެ އެވެ.


Sirukaaru Miadhu Sifakurevenee Night Club'eh Gothah: Umaru | Fenvaru Online\nރައީސް ޞާލިޙް އަދި ޢުމަރު / ފޮޓޯ: ވީނިވްސް\n14:00 -9ޖުލައި 2020 -0ކޮމެންޓް\nކޮންމެދުވަހަކު ސަރުކާރުގެ އިސްވެރިންނާއި ގުޅޭ ޚަބަރުތައް ކިޔައިލުމުން ސަރުކާރު މިއަދު ސިފަކުރެވެނީ ޝަހުވަތުގެ ނައިޓު ކްލަބެއްގެ ގޮތަށްކަމަށް، ރިޔާސީ އިންތިޚާބުގައި ވާދަކުރަށްވާނެ ކަންވެސް ހާމަކުރަށްވާފައިވާ ޢުމަރު ނަޞީރު ވިދާޅުވެއްޖެއެވެ.\nމިފަދައިން ވިދާޅުވެ ކުރެއްވި ފޭސްބުކް ޕޯސްޓެއްގައި؛ "ވެރިން މޫދުގައި ރާބޯންތިއްބެވި ވާހަކަ. ވަޒީރުން ވަޒީރުންނަށް ޖިންސީި ފުރައްސާރަކުރާ ފޯނުކޯލުތަކުގެ އަޑު. ރައީސް އޮފީހުގެ އިސްވެރިން ރަސްމީ ކަންކަމުގައި ގުޅާ އަންހެން ބޭފުޅުންނަށް ޖިންސީ ފުރައްސާރަކުރާ ވާހަކަ. ސަފާރީއެއްފައި "ރޯޔަލް ރޭޕް" ހިނގައި އެކަން ފަސްއަޅާ ފޮރުވި ވާހަކަ. މިދައުލަތުގެ ކަރާމަތާއި ޢިއްޒަތް ވެއްޔާ މޮޑެވިއްޖެ. މިނޫން އާމިސްރާބަކަށް ހިންގަވާ" އިތުރަށް ޢުމަރު ވިދާޅުވެފައި ވެއެވެ\nމިނިސްޓްރީގެ މުވައްޒަފުންތަކަކަށް ޖިންސީގޯނާ ކުރިކަމުގެ ތުހުމަތުކުރެވި، އެމުއްޒަފުންގެ ދުލުން ސީދާ ރައީސް ޞާލިޙަށް އެހާދިސާތައް ކިޔައިދިނުމާއިއެކު ރޭގެވަގުތެއްގައި ރައީސްވަނީ ޓޫރިޒަމް މިނިސްޓަރ ޢަލީ ވަޙީދު މަޤާމުން އިސްތިއުފާދެއްވުމަށް އަންގަވާފައެވެ. މިނިސްޓަރ ޢަލީ ވަޙީދު އަމިއްލަފުޅަށް އިސްތިޢުފާ ނުދެއްވުމާއިއެކު މިއަދުގެ ވަގުތެއްގައި ރައީސް ޞާލިހު ވަނީ ޢަލީ ވަޙީދު މަޤާމުން ވަކިކުރަށްވާފައެވެ.\nމީގެ ކުޑަދުވަސްކޮޅެއް ކުރިން، މިއަދު ވަކިކުރެއްވި ޓޫރިޒަމް މިނިސްޓަރ ޢަލީ ވަޙީދާއި، ޓްރާންސްޕޯރޓު މިނިސްޓަރ ނަހުލާއާއިދެމެދު ދެކެވޭ ވާހަކަތަކެއްކަމަށްބުނެ އާންމުވި ކޯލުތަކަކާއި ގުޅިގެންވެސް ޢަލީ ވަޙީދުގެ މައްޗަށް ބޮޑެތި ތުހުމަތުތަކެއް ކުރެވުނެވެ. އަދި ކެންޔާގެ އަންހެނަކު ސަފާރީއެއްގައި "ރޭޕް" ކުރި ހާދިސާއަކާއި ގުޅިގެންވެސް ބޮޑެތި ތުހުމަތުތަކެއް ސަރުކާރުގެ އިސް ވެރިންގެ މައްޗަށްވެސް ކުރެވިގެން ދިޔައެވެ.\nރައީސް އޮފީހުގެ އިސް މަޤާމެއްގައި މިހާރުވެސް ހުންނެވި ފަރާތެއްގެ މައްޗަށް ޖިންސީގޯނާގެ ތުހުމަތުކޮށް ނޫސްވެރިޔަކު މީގެ ދެތިން މަސްދުވަސް ކުރިން، ރައީސް އޮފީހަށާއި ފުލުހުންގެ އިތުރުން އޭސީސީއަށްވެސް މައްސަލަ ހުށައަޅާފައި ވީނަމަވެސް އެމައްސަލަ ކުރިއަށް ނުދާކަމުގެ ކަންބޮޑުވުން ސީދާ އެނޫސްވެރިޔާ ސޯޝަލް މީޑިއާގައި އިއްޔަ ހާމަކުރަށްވާފައިވެސް ވެއެވެ.\nޖިންސީގޯނާގެކުށް ނުވަތަ ތުހުމަތުތަކާއި މެދުވެސް މިސަރުކާރުގެ ސިޔާސަތަކީ "ޒީރޯ ޓޮލަރެންސް" ކަމުގައި ރައީސް ޞާލިޙް ތަކުރާރުކޮށް ވިދާޅުވެފައިވެއެވެ. އަދި ރެޔާއި މިއަދުގެ ވަގުތެއްގައި ރައީސް ނިންމެވި ނިންމެވުމަކީ މިސިޔާސަތުތައް ތަންފީޒުކުރުމުގައި ޢަމަލީގޮތުން ދެއްކެވި ފުރިހަމަ ނަމޫނާއެއްކަމުގައި ސަރުކާރަށް ތާއީދުކުރާ ފަރާތްތަކުގެ އިތުރުން އާންމު ރައްޔިތުންގެ ބަޔަކުވެސް ބުނަމުން ގެންދެއެވެ.\nނަމަވެސް އިދިކޮޅާއި އެހެނިހެން އާންމު ރައްޔިތުންވެސް ބުނަމުންގެންދަނީ ޢަލީ ވަޙީދުގެ މައްޗަށް ކުރެވުނު ތުހުމަތުތަކާއި ގުޅިގެން ރައީސްގެ ނިންމެވުން ބަލައިގަންނަކަމަށާއި އެހެންނަމަވެސް ރޭޕްއާއި ދެކޮޅަށް ގެންގުޅެވޭ ޒީރޯ ޓޮލަރެންސް ސިޔާސަތުވެސް "ސެލެކްޓިވް" ގޮތެއްގައި ގެންގުޅުއްވުން ބަލައިނުގަނެވޭނެ ކަމަށެވެ. އެއްވެސް އިސްތިސްނާއެއްނެތި ހަމަހަމަކަމާއިއެކު ފިޔަވަޅު އެޅުއްވުމަށް ޢުޒުރުވެރިވާނަމަ "ޒީރޯ ޓްލަރެންސް" ގައިވެސް އިޚްލާސްތެރިކަން ނެތީކަމުގައި އެފަރާތްތަކުން ގެންދަނީ ބުނަމުންނެވެ.\nއަލް އިމާމް އިބްނު މާޖާ ރަޙްމަތު ﷲ ޢަލައިހި ނެރުއްވާފައިވާ ޙަދީޘް ބަސްފުޅެއްގައި ވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީސް ފުޅުކުރެއްވިއެެވެ.\n(لا تشرب الخمر، فإنها مفتاح كل شر)\n"ރާ (ބަނގުރާ) ނުބޯށެވެ. ފަހެ ހަމަކަށަވަރުން ރަލަކީ އެންމެހައި ނުބައި ކަންތައްތަކުގެ ތަޅުދަނޑިއެވެ"\nމީގެ ކުރިން ޚުޠުބާތަކުން އަޑުއިވޭ މަޝްހޫރު ޙާދިޘާއެއް އޮވެއެވެ. މިއުންމަތުގެ ތިންވަނަ ޚަލީފާ މާތްﷲ ރުއްސުންލެއްވި ޢުޘްމާނުގެ ފާނުގެ އަރިހުން ރިވާކުރިވިގެންވާ ހާދިޘާއެކެވެ. އަޅުވެރި އަކާއި އަޅައިގަތް ފާޙިޝް ޢަމަލުތަކަށް ލޯބިކުރާ އަންހެނަކާއި އަޅުވެރިޔާއާއި ދެމެދު ހިނގައިދިޔަ ހާދިސާއެކެވެ. އެ އަންހެނާ އޭނާގެ ޖާރިޔާ ފޮނުވައިގެން ދޮގުހަދައި އޮޅުވާލައިގެން އަޅުވެރިޔާ ކޮޓަރިއަކަށްގެނެސް ތަޅުލުމަށްފަހުގައި ކަންތައްވެގެންދިޔަ ގޮތުގެ ވަހަކައެވެ.\nކުރިމަތީގައި ރާތައްޓަކާއި ކައިރީގައި ކުޑަކުއްޖަކު ބެހެއްޓުމަށްފަހު ހުއްޓިހުރެ ހުށައެޅީ ތިންކަމަކުންކުރެ އެއްކަމެއް ކުރުމުން ނޫނީ ދޫނުކުރާނެކަމަވެ. އެއަންހެނާއާއިއެކު ޒިނޭ ކުރުމަށެވެ. ނުވަތަ ކުޑަކުއްޖާ ޤަތުލު ކޮށްލުމަށެވެ. ނުވަތަ ތަށީގައިހުރި ރާފޮދު ބުއިމަށެވެ.\nއަޅުވެރިޔާ ހިތާއިތާއި ކިޔާލާފައި، މީހަކު މެރުމަކީ އިންތިހާއަށް ބޮޑު ފާފައަކަށްވާއިރު އަދި ޒިނޭކުރުމަކީ ރާބުއިމަށްވުރެ އޭގެޒާތުގައި ބޮޑު ފާފައަކަށްވާއިރު ތިން ފާފައިގެތެރެއިން އޭގެ ޒާތުގައި އަދި ޙައްދުގެ ގޮތުން އެންމެ ކުޑަ ފާފައަކަށް ވާނީ ރާބުއިންކަމަށް ހިތައި ރާބުޔެވެ. އެއަށްފަހު ބުއްދި ފިލައިގޮސް އެނއަންހެނާއާއެކު ޒިނޭކޮށް އަދިހަމަ ކުޑަކުއްޖާ ޤަތުލުވެސްކޮށް ތިން ފާފައަށްވެސް އަރަގަނެވުނެވެ.\nމިޙާދިސާ ކިޔައިދެއްވަމުން ޢުޘްމާނުގެ ފާނު ވިދާޅުވިއެވެ؛\n(اجتنبوا الخمر فإنها أم الخبائث)\n"ތިޔަބައިމީހުން ރަލާއި ގާތްވެސް ނުވާހުށިކަމެވެ. ފަހެ ހަމަކަށަވަރުން ރަލަކީ އެންމެހައި ފާޙިޝްކަންތކުގެ މަންމައެވެ. (އެބަހީ އަސްލެވެ ނުވަތަ ފެށުމެވެ)"\nމާތް ﷲގެ ވަޙީބަސްފުޅު މެނުވީ އެއިންސާނެއްގެ ދުލުން ނުނިކުންނަ އިންސާނާ، މިއުންމަތުގެ ނަބިއްޔާ މީގެ 1400 އެތަކެއްއަހަރު ކުރިން ވިދާޅުވެ ޚަބަރުދެއްވާފައިވާކަމެއް ހަނދާން ކޮށްލަމާހެއްޔެވެ!\nއަލް އިމާމު ބުޚާރީ ނެރުއްވާފައިވާ ޙަދީޘެއްގައި ވެއެވެ. ނަބިއްޔާ ވިދާޅުވިއެވެ؛\n"ތިމަން ކަލޭގެފާނުގެ އުންމަތުގެ ތެރެއިން ބަޔަކު އަންނާނެކަން ކަށަވަރެވެ. އެބަޔަކު ޒިނޭޔާއި ރަލާއި ފަށުވީގެ ފޭރާމާއި (ފިރިހެނުންނަށް) އަދި މިއުޒިކް ހުއްދަކުރާނެއެވެ"\nމި ހަދީޘް ބަސްފުޅާއިމެދު ވިސްނާލައިގެން މެނުވީ ޖިންސީ ގޯނާ ނުވަތަ ރޭޕަކަށް "ޒީރޯ ޓޮލަރެންސް" އެއް ނާންނާނެއެވެ. ދުވަހަކުވެސް މެއެވެ. އުތެމަ އަދި އެމްޑީއެން ނޫނީ އެހެން ކޮންމެބަޔަކު ކިތައްމެ ވަރުގަދަ ދިރާސާއެއްކޮށް "ފުރިހަ" ރިޕޯޓެއް އެކުލަވާލައި ތަންފީޒު ކުރިކަމުގައި ނަމަވެސްއެވެ.\nނަބިއްޔާގެ މިޙަދީޘް ބަސްފުޅުގައި ބަޔާންކޮށްފައިވާ4ކަންތަކަށް ވިސްނާލަމާ ހެއްޔެވެ؟ އަދުގެ މުޖުތަމައުތަކުގައި އާންމުވެފައިވާ "ޕާޓީކުރުން" ނުވަތަ "ޑީޖޭ" ތަކުގައި މި ހަތަރު ކަންތައްވެސް ނުފެނޭހެއްޔެވެ؟ އަގުބޮޑެތި ކާރުގައި މޮޅެތި ފޭރާން (ސިލްކުފޭރާން) ލައިގެންގޮސް އިތުރުއެހެން އަޑެއްބަޑެއް ނީވޭވަރަށް މިއުޒިކު ޖަހާފައި ރާބޯލައިގެން ނަށަމުންގޮސް ދެންކުރަނީ ޒިނޭ ނޫންހެއްޔެވެ؟\nމި ހަދީޘް ބަސްފުޅުގައި "ހުއްދަކުރާނޭ" މިބަސްފުޅުގެ މުރާދަކީ ޒިނޭ ހުއްދައޭ ބުނުމެއް ނޫނެވެ. އަދި ބަނގުރާ ހުއްދައޭ ބުނުމެއްވެސް ނޫނެވެ. މުސްލިމްނަމަށް ނިސްބަތްވާ އިންސާނަކަށްވެސް އެހެން ނުބުނެވޭނެއެވެ. ދީނުގެ ނައްސުތަކުން ކަނޑައެޅިގެން މަނާކުރެވިފައި ހުންނަކަންކަން މި އުންމަތުގައި ހުއްދަކުރެވެނީ އެހެން ނަމެއް ބޭނުންކޮށްގެނެވެ. މިއަދު ޒިނޭކިޔަނީ ކާކުހެއްޔެވެ؟ ޑޭޑް އަކަށް ދިޔުން ނޫންހެއްޔެވެ؟ ރުހުމުގައި ޖިންސީ ޢަމަލު ހިންގުން ނޫންހެއްޔެވެ؟ ރަލޭ ކިޔޭހެއްޔެވެ؟ ކޮންމެވެސް "މާރޓިނިސް" ނުވަތަ "ސޮފްޓް ޑްރިންކް" އެއް ނޫންހެއްޔެވެ؟\nއުންމަތެވެ! އުންމަތެވެ! ދިވެހި މުސްލިމް އުއްމަތެވެ! ޒުވާނުންނޭވެ! ކަނބަލުންނޭވެ! އިސްލާމީ މިދައުލަތް ހިންގުމުގެ އަމާނާތް ކޮނޑުއެޅިފައިވާ މުސްލިމް ވެރިންނޭވޭ! ރާ އާންމުކުރެވިގެން ދާން ދޫކޮށްލެވޭނަމަ ޖިންސީ ގޯނާއާއި ރޭޕްއަކަށް ދުވަހަކުވެސް "ޒީރޯ ޓޮަލަރެންސް" އެއް ނުގެނެވޭނެއެވެ. އެޅޭ ފިޔަވަޅަކުން އުނިވާނީ އެންމެ ޢަދަދެކެވެ. ތިރިވާނީ 100 އިން 99 އަށެވެ. އިސާހިތަކު ހަމަ ކުރިންހުރި އިމަށް އަރާނެކަން ކަށަވަރެވެ. ޒިރޯ ޓޮލަރެންސް ގެނެވޭނެއެވެ. އެކަމަކު ގެނެވެން އޮންނަ މަގުން ނޫންތޯއެވެ؟ އެމަގު ޚިޔާރުކުރަމާ ބަހީއެވެ...\nރޭޕްޢަލީ ވަޙީދުޢުމަރު ނަޞީސަފާރީ ރޭޕްޖިންސީ ގޯނާ


Bakee huri 40 Flat ah kurimathi lumah hulhuvaalaifi\nބާކީ ހުރި 40 ފްލެޓަށް ކުރިމަތިލުމަށް ހުޅުވާލައިފި\n25 ސެޕްޓެމްބަރ 2019, 11:59 |\nފުވައްމުލަކުގައި އިމާރާތް ކޮށްފައިވާ 200 ފްލެޓްގެ ތެރެއިން ކުރިން ދޫނުކުރެވި ހުރި 40 ފްލެޓަށް އެދުމުގެ ފުރުސަތު ފުވައްމުލަކު ސިޓީ ކައުންސިލުން ހުޅުވާލައިފިއެވެ.\nސަރުކާރުން ފުވައްމުލަކުގައި އިމާރާތް ކޮށްފައިވާ 200 ފްލެޓްގެ ތެރެއިން ފުވައްމުލަކު ރައްޔިތުންނަށް ޚާއްސަ ކުރެވިގެން ކުރިން އިއުލާން ކޮށްފައި ވަނީ 120 ފްލެޓެވެ. މި 120 ފްލެޓް ލިބޭ 137 މީހުންގެ ލިސްޓް ސިޓީ ކައުންސިލުން ވަނީ އާއްމުކޮށްފައެވެ. އަދި ފުވައްމުލަކަށް ހިޖުރަކުރަން ބޭނުންވާ މީހުންނަށް ހުޅުވާލި 20 ފްލެޓް ލިބޭ ލިސްޓަގައި ވަނީ 15 ފަރާތެކެވެ.\nފުވައްމުލަކުގައި އިމާރާތްކުރެވިފައިވާ ފްލެޓް ލިބޭ މީހުންގެ ދާއިމީ ލިސްޓް\nމި ފަހަރު އިއުލާން ކޮށްފައި ވަނީ ބާކީ ހުރި 40 ފްލެޓަށް ކަމަށް ސިޓީ ކައުންސިލްގެ އިއުލާނުގައި ވެއެވެ. ބެލެވޭ ގޮތުން މީގެތެރޭގައި ހިމެނެނީ ހިޖުރަކުރަން ބޭނުންވާ މީހުންގެ ބައިން ބާކީ ހުރި5ފްލެޓާއި އަދި ކުރިން އިއުލާން ނުކޮށް ހުރި 60 ފްލެޓްގެ ތެރެއިން އިއުލާންކުރި 35 ފްލެޓާއެކު ޖުމްލަ 40 ފްލެޓަށެވެ.\nމިފަހަރު އިއުލާންކުރި 40 ފްލެޓްގެ ތެރެއިން 35 ފްލެޓް ޚާއްސަކުރެވިފައި ވަނީ ފުވައްމުލަކުގެ ރައްޔިތުންނަށެވެ. އަދި ފުވައްމުލައް ސިޓީއަށް ދިރިއުޅުން ބަދަލުކުރަން ބޭނުންވާ މީހުންނަށް5ފްލެޓް ކަނޑައަޅާފައި ވެއެވެ. މިއާއެކު ފުވައްމުލަކުގައި އިމާރާތްކޮފައިވާ 200 ފްލެޓްގެ ތެރެއިން އަދިވެސް އިއުލާން ނުކޮށް 25 ފްލެޓް ހުންނާނެ ކަމަށް ބެލެވެއެވެ.\nމި ފަހަރު ފްލެޓްތަކަށް ކުރިމަތިލުމުގެ މުއްދަތަކީ އިއްޔެ، 24 ސެޕްޓެމްބަރ އިން ފެށިގެން އަންނަ އޮކްޓޯބަރު މަހުގެ 23 ވަނަ ދުވަހާ ހަމައަށް ވަނީ ހުޅުވާލާފައެވެ. ފްލެޓް ފޯމް ދޫކުރުމާއި ބަލައިގަތުމަށް ހަމަޖެހިފައި ވަނީ ސިޓީ ކައުންސިލްގެ އިދާރާގެ ބައެއް ކަމަށްވާ ކުރީގެ ރަށު އޮފީސް އިމާރާތުގައެވެ. އަދި ފުރިހަމަ ނުވާ ފޯމު ބަލައިނުގަތުމަށް ވަނީ ނިންމާފައެވެ.\nމި ޕްރޮޖެކްޓަކީ ކުރީގެ އެމްޑީޕީ ސަރުކާރުގެ ފްލެޓް އެޅުމަށް ކަނޑައެޅި މަޝްރޫއުގެ ތެރެއިން ފުވައްމުލައް ސިޓީގައި އަޅަން ހަމަޖެހުނު ފްލެޓްތަކުގެ ތެރެއިން ބައެއް ރައީސް ޔާމީނު ސަރުކާރުގައި ހުޅުމާލެއަށް ބަދަލުކުރުމަށް ފަހު ބާކީ ހުރި 200 ފްލެޓެވެ. ފްލެޓް ތައް އިމާރާތް ކުރީ ރައީސް ޔާމީނުގެ ވެރިކަމުގައެވެ.\nއެމްޑީޕީގެ އައު ސަރުކާރުގެ ބޯހިޔާވަކަމުގެ ޕްރޮގްރާމްގެ ދަށުން ފުވައްމުލައް ސިޓީގައި އިތުރު 800 ހައުސިން ޔުނިޓް އަޅަން ވަނީ ނިންމައިފަ އެވެ.\nއިތުރު ލިޔުންފުވައްމުލައް ސިޓީ ފްލެޓް\nTags: ފުވައްމުލައް ސިޓީ ފްލެޓް


Priyanka Chopra aai Nick Jonas ulheny rattehivegen? | Mihaaru\nޕްރިޔަންކާ އާއި ނިކް ޖޯނަސް މިދިޔަ އަހަރުގެ ގާލާ މެޓްގެ ރެޑް ކާޕެޓްގައި.\nޕްރިޔަންކާ ޗޯޕްޅާ އާއި ނިކް ޖޯނަސް އުޅެނީ ރައްޓެހިވެގެން؟\n31 މެއި 2018 - 08:343comments\nއެއް ބަޔަކު ބުނަނީ ޕްރިޔަންކާ ޗޯޕްޅާ ކައިވެނި ކުރިޔަސް އިންޑިއާ މީހަކާ އޭނާ ކައިވެނި ކުރުން ވަރަށް ދުރު ކަމަށެވެ. ސަބަބަކީ ޕްރިޔަންކާ އަމިއްލަ މަސައްކަތުން ހޯދި "ހައި ޕްރޮފައިލް" ދިރިއުޅުމާ ހުރެ އެވަރުގެ، ދިރިއުޅުމެއް ދަމަހައްޓައި ދެވޭނެ ވަރުގެ ފިރިއަކު އިންޑިއާ އިން ލިބޭނެ ކަމަށް ގަބޫލު ނުކުރެވުމެވެ. އަނެއްކޮޅުން ޕްރިޔަންކާގެ ބައްޕަ ދީފައިވާ އަގުބޮޑު ޖަވާހިރު އަނގޮޓިއަކާ ގުޅިގެން އޭނާ ބުނެފައި ވަނީ އިންނަން ވާނީ އެ އަނގޮޓި އަށް ވުރެ އަގުބޮޑު އަނގޮޓިިއެއް ދެވޭ ވަރުގެ މީހަކާ ކަމަށް ބައްޕަ ބުނެފައިވާ ކަމަށެވެ.\nޓީވީ ސިލްސިލާ "ކްއަންޓިކޯ" އާ އެކު ހޮލީވުޑަށް ހިޖުރަ ކުރި ފަހުން، އޭނާގެ ދިރިއުޅުމާއި މަސައްކަތުގެ ބޮޑުބައި މިހާރު އޮތީ އިންޑިއާ އިން ބޭރުގައި އެމެރިކާގަ އެވެ. އެހެންވެ ޕްރިޔަންކާ ލޯބިވެރިއަކު ހޯދާނީ އިންޑިއާ ބޭރުން ކަމަށް ގިނަ ބަޔަކު ގަބޫލު ކުރެ އެވެ.\nއެކަމަކު 35 އަހަރުގެ ބަތަލާގެ ލޯބީގެ ވާހަކަތަކީ އެހާ އާންމު ނޫން ވާހަކަތަކެވެ. ނަމަވެސް މީޑިއާތަކުގައި މިހާރު އަންނަނީ ޕްރިޔަންކާ ލޯބީގެ ވާހަކަތަކެއް ރިޕޯޓް ކުރަމުންނެވެ، އެގޮތުން އެމެރިކާގެ ޒުވާން ލަވަކިޔުންތެރިޔާ ނިކް ޖޯނަސް، 25، އާއި ޕްރިޔަންކާ ރައްޓެހިވެގެން އުޅޭ ކަމަށް ދެކެވޭ ވާހަކަތައް މިހާރު ވަރަށް ހޫނެވެ\nއެ ދެ މީހުން އެންމެ ފުރަތަމަ ބައްދަލުވީ މިދިޔަ އަހަރުގެ މެޓް ގާލާ އިވެންޓްގެ ރެޑްކާޕެޓުންނެވެ. ރެޑް ކާޕެޓަށް ދެ މީހުންނަށް ދެވުނީ ރާލްފް ލޯރެންގެ ފަރުމާތަކާ އެކުގަ އެވެ. އެހެންވެ އެއީ "ބަހަނާއަކަށް" ހަދާފައި ދެ މީހުން އެކުގައި ފޮޓޯ ވެސް ނެގި އެވެ.\nނިކް ޖޯނަސްގެ ޓްވީޓެއް.\nނިކް ޖޯނަސްއާ ބެހޭ ގޮތުން އޭރު މަޝްހޫރު ޓީވީ ހޯސްޓް ޖިމީ ކިމެލް ކުރި ސުވާލަކަށް ޕްރިޔަންކާ ބުނީ ދެ މީހުންނަށް ރާލްފް ލޯރެންގައި ދެވުމުން އެއީ މަޖާ ކަމަކަށްވީ ކަމަށެވެ. އަދި ނިކް އަށް ކިތައް އަހަރުތޯ އާއި އޭނާ 11 އަހަރުތޯ ވެސް މަޖަލަކަށް ހަދާފައި ޕްރިޔަންކާ ސުވާލު ކުރި އެވެ.\nއޭގެ ފަހުން މިހާރު ނިކާއި ޕްރިޔަންކާގެ ވާހަކަ މިހާ ބޮޑަށް ދެކެވެން ފެށީ ރައްޓެހިންތަކަކާ އެކު ކުރި ޗުއްޓީ ދަތުރެއްގެ ތެރޭގައި ޔޮޓެއްގައި ދެ މީހުން ތިބި ގޮތުންނެވެ. ޕްރިޔަންކާ އިނީ އިށީނދެގެން ނިކްގެ ގައިގައި ތަތްވެގެން ކަހަލަ ގޮތަކަށް އޭނާގެ ކޮނޑުގައި ބޯ ވެސް އަޅައިގެންނެވެ.\nޕްރިޔަންކާ އާއި ނިކްގެ ގާތް ބައެއް މީހުންނާ ހަވާލާދީ ޔޫއެސް ވީކްލީން ބުނި ގޮތުގައި ދެ މީހުން އުޅެނީ ރައްޓެހިވެގެންނެވެ. އެކަމަކު ދެ މީހުންނަކީ ވަރަށް ޕްރައިވެއިޓް ދެ މީހުންނަށްވާތީ އެ ގުޅުން އާންމު ކުރަން ބޭނުން ނުވާ ކަމަށް ބުނެފައިވެ އެވެ.\nނިކް އާއި ޕްރިޔަންކާ އެކުގައި މެޗެއް ބަލައިލަން ދަނީ.\nޕްރިޔަންކާއާ ބެހޭ ގޮތުން ނިކް ބުނީ އެ ދެ މީހުންގެ މެދުގައި ގާތް އެކުވެރި ކަމެއް އުފެދުނީ ދެ މީހުންގެ ރައްޓެއްސެއްގެ ފަރާތުން ކަމަށެވެ. އަދި ޕްރިޔަންކާގެ އުފަން ގައުމަށް ދުވަހަކު އަދި ނުދާ ކަމަށާއި އިންޑިއާ އަށް ޒިޔާތަތްކޮށްލުމުގެ ޝައުގުވެރިކަން ވެސް ބޮޑު ކަމަށް ނިކް ބުނެފައިވެ އެވެ.\nނިކާއި ޕްރިޔަންކާގެ ގުޅުމަކީ ތެދަކަށްވެއްޖެ ނަމަ ޔަގީނުން ވެސް ގިނަ ބައެއްގެ ފާޑު ކިޔުންތައް ޕްރިޔަންކާ އަށް އަމާޒު ވާނެ އެވެ. އެއީ އޭނާ އަށް ވުރެ ހަގު މީހަކާ ލޯބީގެ ގުޅުމެއް ބާއްވާތީ އެވެ. މި ކަހަލަ ގުޅުންތަކަށް މިހާރު ވެސް ސޯޝަލް މީޑިއާގައި ކުރާ މަލާމާތްތައް ގިނަ އެވެ.\nޕްރިޔަންކާ އާއި ނިކްގެ އުމުރުގައި 10 އަހަރުގެ ފަރަގެއް އެބަ ހުއްޓެވެ. ޕްރިޔަންކާ ކުރިން ލޯބީގެ ގުޅުން ބޭއްވި ތަރިންގެ ތެރޭގައި އަކްޝޭ ކުމާރް، ޝާހިދު ކަޕޫރް، ޝާހްރުކް ހާން އަދި ހޮލީވުޑްގެ އެކްޓަރު ޖެރަޑް ބަޓްލާ ހިމެނެ އެވެ.\nވެޑިން ކޮމެޑީއަކަށް ޕްރިޔަންކާ